Story: Heenukuraahaa Loabivamey - EP05 - One Online\nއަބާނެކޭ އެއްފަދައިން ބައްޕަ ނަސީމަކީވެސް ކޯޓުގައި ކުރިއަށް ގެންދިޔަ އެތައް މައްސަލަތަކެއް ކާމިޔާބުކޮށްފައިވާ ކުޅަދާނަ ދުވަސްވީ ވަކީލެކެވެ. އަބާން ފިޔަވަޅު އަޅަނީ ބައްޕަގެ ފިޔަވަޅުގެ މަތިންނެވެ. މައްސަލަތައް ކުރިއަށްގެންދާނެ ގޮތާއި ވަކީލެއްގެ ގައިގައި ކޮންމެހެންވެސް ހުންނަންޖެހޭ އަދި މައްސަލައެއް ކާމިޔާބު ކުރެވޭނެ މޮޅެތި އުކުޅުތައް އަބާނަށް ކިޔައިދެނީ ނަސީމެވެ. އެހެންކަމުން އަބާނަކީވެސް ރާއްޖޭގައި ނަން މަޝްހޫރު ވަކީލެކެވެ.\nތިންބުރިއަށް ހިއްލާލާފައިވާ އެގެއަކީ އަބާންގެ ބައްޕަ ފަރާތު ކާފަ އަޙްމަދުމަނިކްގެ އަމިއްލަ ގެއެކެވެ. މުސްކުޅި ބަލީގައި ދުނިޔެދޫކޮށް ދިޔައިރު ދިޔައީ ދުނިޔޭގައި ތިބި ދެ ފިރިހެންދަރިންގެ މައްޗަށް އޭނާގެ ހުރިހާ މުދަލެއް މިލްކު ކޮށްދީފައެވެ. ކަން ދިމާކުރި ގޮތުން އަޙްމަދުމަނިކް ނިޔާވެގެން ދިޔަތާ އަހަރުދުވަސް ނުވަނީސް ހުމެއްގެ ޝިކަރާއަކަށްވެ ނަސީމްގެ ހަގަށް ހުރި ކޮއްކޮވެސް ޒުވާން އުމުރުގައި ދުނިޔެ ދޫކޮށް ދިޔައީއެވެ. އެހެންކަމުން އަޙްމަދުމަނިކުގެ ހުރިހާ މުދަލެއްގެ މިލްކުވެރިޔަކަށް ވީ ނަސީމެވެ.\n"ބައްޕަ ކާން ނުދުރުވަނީތޯ؟" އަތުގައި އޮތް ފައިލް ލައްޕާލާފައި އަބާން ގޮސް ނަސީމްގެ ކޮޓަރިއަށް ވަދެލާފައި ބުނެލިއެވެ. ދެބަފައިން މައްސަލަަކާއި ބެހޭގޮތުން މަޝްވަރާކުރަން ތިބީ ގެ ހުންނަ އިމާރާތުގެ ތިންވަނަ ފަންގިފިލާގައި ހިންގާ އޮފީހުގައެވެ.\n"މަންމަ ދެންމެ ގުޅާލާފައި ބުނި ގުޅާލީމަ އަންނާށޭ" ނަސީމް ބުނެލިއެވެ.\n"އަޅުގަނޑު މިދަނީ ސައިފްއާއެކު ތަނަކަށް ގޮސްލަންވެގެން. ފަހަރެއްގަ ބޭރުން ކާނީ" އަބާން ބުނެލިއެވެ. ނަސީމް ބޯޖަހައިލުމުން އަބާން ހިނގައިގަތެވެ.\nސައިކަލުގައި ގޮސް އަބާން މަޑުކޮށްލީ ސައިފް އުޅޭ ގޭ ދޮރުމަތީގައެވެ. އެގޭ ދޮރުމައްޗަށް ސައިކަލް މަޑުކޮށްލާފައި އަބާން އުޅުނީ ސައިފްގެ ނަންބަރަށް ގުޅާށެވެ. ކުއްލިއަކަށް މީހަކު ކޮނޑުމަތީގައި އަތްޖައްސައިލުމުން ބަލައިލިއިރު ސައިފްގެ މަންމަ މަރިޔަމްއެވެ. މަރިޔަމް ދެކެނީ ސައިފް ފަދައިން އަބާނަކީވެސް އޭނަގެ އަމިއްލަ ދަރިއެއް ފަދައިންނެވެ. ކުޑައިރުއްސުރެ ފެށިގެން އަބާނާއި ސައިފް އުޅުނީ އެކުގައެވެ.\n"މަރިއްތަ! ހާދަ ސާމާނެއް ގަނެލައިގެން" އަބާން ބުނެލިއެވެ.\n"އާނ. ސައިފްގެ ބައްޕަގެ އާއިލާ މީހުންތަކެއް މިރޭ ކެއުމުގައި ބައިވެރިވާތީ ކައްކާލަންވެގެން. ރަނގަޅުތަ؟ ހާދަ ދުވަހެކޭ ނުފެންނަތާ" މަރިޔަމް ވާހަކަދެއްކިއެވެ.\n"ނަސީބެއްނު މަރުވުމުގެ ކުރިން ފެނުނުކަން. ދޯ. އަދި އަންނާނަން އެއްދުވަހަކުން ސައިފްއާއެކު" ހީލަމުން އަބާން ބުނެލިއެވެ.\n"މަންމަ. މިތަނުގަތަ. ބައްޕަ އެބަ ހޯދާ" ސައިފް ބުނެލިއެވެ. މަރިޔަމް ހީލާފައި ހިނގައިގަތުމުން ސައިފް އަބާންގެ ސައިކަލް ފަހަތަށް އަރާ އިށީނެވެ.\n"ބައްޕަ ނުވެސް ނެތް ގެޔަކު. މަށަށް އިނގޭ އެކަހަލަ ދޮގެއް ނަހަދައިފިއްޔާ މަންމަ ނުދާނެކަން. އަބީ އާ ޖެހިއްޖިއްޔާ މަންމަގެ ވާހަކަތައް ހުހެއްނުވާނެ" މަޖާވެފައި ސައިފް ބުނެލިއެވެ. އަބާން ކައިރިއަށް ހިނިއައެވެ.\nގެއަށް ބޭނުންވާ ސާމާނުތަކެއްގެ ކޯޓޭޝަން ނަގައިގެން ފިހާރައިން ނިކުމެ ސައިކަލަށް އަރާ ދުއްވައިލުމުން އަބާން ވާހަކަދައްކަން ފެށިއެވެ.\n"އަބަދުވެސް ކޮންމެސް އެއްތަނަކަށް ސައިފް ވާނެ ލާރިތަކެއް ދައްކަން" އަބާން ބުނެލިއެވެ. ސައިފް ކައިރިއަށް ހިނިއައެވެ. އޭނާ ސްކީމަށް އެއްޗެހި ނެގުމަކީ އަބާން އެއްގޮތަކަށްވެސް ހިތްހަމަޖެހޭ ކަމެއްނޫނެވެ.\n"މި ވަރަށް މުހިންމު. މަންމަގެ އުފަންދުވަހުގެ ހަދިޔާއަކަށް ފަހާފޮށްޓެއް ދޭނަމޭ ކިޔަތާ ކޮންދުވަހެއް. އަހަރެންގެ މުސާރައިން މާބޮޑު އެއްޗެއް ނުކަނޑާނެ. އޮންލީ ޓޫ ތައުޒަންޑް" ސައިފް ބުނެލިއެވެ.\n"މާބޮޑު އެއްޗެއް ނޫން. މީގެ ދެދުވަސް ކުރިން އަހަރެން ކައިރީގަ ބުނީ މުސާރަ ކުޑަ ކުރި ވާހަކަ" އަބާން ބުނެލިއެވެ.\n"ހެހެހެ... އެހެންވާނެ" ސައިފް ބުނެލިއެވެ.\n"އަހަރެން މަރިއްތައަށް ތި ގިފްޓެއް ގޮތަށް ދީފާނަން. ސައިފްއަށް ލޯނެއްވެސް ދީފާނަން. ދެއްކުނު ގޮތަކަށް ދައްކާނީ. ނުދެއްކުނަސް އަހަރެން އެ ޙައްޤު ސައިފްއަށް ކަނޑައިދޭނަން. ނޫނެކޭ ނުބުނާނެ ކަމަށް ހީކުރަން. " އަބާން ބުނެލިއެވެ. ސައިފްއަށް ހިނިތުންވެވިއްޖެއެވެ. އަތުގައި އޮތް ކަރުދާސްގަަނޑު އަތުތެރޭގައި ބޮނޑިކޮށްލެވިއްޖެއެވެ. އަބާން ހުށައެޅި ހުށަހެޅުން އޭނާއަށް ކަމުދިޔައެވެ.\nއެނދުގައި ލެޕްޓޮޕް ހިފައިގެން މަސައްކަތެއް ކުރަން އިން އަބާން ލެޕްޓޮޕް ނިއްވާލާފައި އެނދުގައި ދިމާ ސީދަލަށް އޮށޯވެލިއެވެ. ސައިފް ދެއްކި ވާހަކަތަކާމެދު އޭނާއަށް ވިސްނެން ފެށިއްޖެއެވެ.\n"ހައު ޑެއަރ ޝީ...؟" ކުއްލިއަކަށް ތެދުވަމުން އަބާން ބުނެލިއެވެ.\nމެންދުރު ކާން އިން ވަގުތު ސައިފް އާ ދެކެވުނު ވާހަކަތައް އޭނާގެ ހަނދާނަށް އަންނަން ފެށިއެވެ.\n"އަހަރެން ކައިރީގަ އޭނަ ބުނީ އަބީއަކީ މުސްލިމެއްހޯ" ކެފޭއަށް ވަދެގެން ގޮސް ދެ އެކުވެރިން އިށީނީ ހިޔާނުކޮށް ހުރި ބައިގައެވެ. ސައިފް އެހެން ބުނުމާއެކު އަބާންގެ ދެބުމަ ގޮށްޖެހިގެން ދިޔައެވެ.\n"ވަޓް؟ ކާކު އެހެން ބުނީ" އަބާން ބުނެލިއެވެ.\n"އޭނައެއްނު. އެއްވެސް މީހަކާ ދިމާވިތަ؟" ސައިފް ބުނެލިއެވެ. އަބާން ވިސްނައިލިއެވެ. އަނާރް މަތިން ހަނދާންވެފައިވެސް އިނގުނު ކަމަށް ހަދަން އޭނާ ބޭނުންނުވިއެވެ. އެއްވެސް އަންހެންކުއްޖެއްގެ ވާހަކަދައްކަން އޭނާ ބޭނުންނުވާ ކަހަލައެވެ.\n"ނުވޭ" ފަރުވާކުޑަ ގޮތަކަށް އަބާން ބުނެލިއެވެ.\n"ޔަޤީންތަ؟ އެކަމަކު އޭނަ ބުނި. ސަލާމަށް އަތް ދިއްކޮށްލީމަ އަޅައެއްނުލިއޭ. އެހެންވެ އަބީ ތީ މުސްލިމެއް ކަމާމެދު ތިމަންނައަށް ޝައްކުވެއްޖޭ" ސައިފް ވާހަކަދެއްކިއެވެ.\n"އަޅާނުލާ. އޭނަގެ ވާހަކަދައްކާނެ ކަމެއްނެތް. ސައިފް ކީއްކުރަން އޭނާ އާ ބައްދަލުކުރީ؟" އަބާންގެ އަޑުގައި ވަނީ ފޫހިކަމެވެ.\n"އެއީ ޝާނާގެ ބެސްޓްފްރެންޑްގެ ތިމާގެ ކުއްޖެއް. މިއަދު ގެއިން ބައްދަލުވީ. އަހަރެން ފެނުނީމަ ފާޑަކަށް ބަލަބަަލާފަ އެންމެފަހުން ހަނދާންވެގެން ވާހަކަދެއްކީ. އަބީގެ ވާހަކަ ވަރަށް ދެއްކި. އައި ތިންކް ޝީ ލައިކްސް ޔޫ" ސައިފް ވާހަކަދެއްކިއެވެ. އަބާން އެއްވެސް ބަހެއް ނުކިޔާ އިނަސް އަނާރް އޭނަ އާ ބެހޭގޮތުން އޮޅުންފިލުވިކަން އިނގުމުން ހިތަށް ގޮތެއްވިއެވެ.\n"އަސްލު ބުނެބަލަ؟ އަބީ ކީއްވެތަ އޭނަ އާ ވާހަކަނުދައްކަނީ؟" ސައިފް އަހައިލިއެވެ.\n"ދެން ނޭނގެ. ސައިފް ކޮންވާހަކައެއް ތިފެށީ. ސައިފް ބުނެބަލަ އަހަރެންނަކީ މުސްލިމެއް ނޫންތަ؟" އަބާން އެސުވާލު އަމާޒުކުރީ ސައިފްއާއެވެ.\n"މަށެއް ނޫން އެހެން ބުނީ. އޭނަ" ސައިފް ބުނެލިއެވެ.\n"އޭނަ ވާހަކަނުދައްކަބަލަ. އިނގޭތަ އެއްކަލަ އެއްޗަށް މިހާރު އޯޑަރ ޖަހާފަ އިންނާނީ. ދުވަސްނަގާނެ އަންނަން" އަބާން ވާހަކަދެއްކިއެވެ. ގަސްތުގައި އޭނާ ވާހަކައިގެ މިސްރާބު ބަދަލުކުރީކަން ސައިފްއަށް އިނގުނެވެ.\nއަނާރާއި މެދު މާބޮޑަށް ވިސްނެން ފެށުމުން އަބާން ފުންމައިގެން އެނދުން ތެދުވިއެވެ. އޭނާ ކޮޓަރީގައި ދެކޮޅަށް ހިނގަން ފެށިއެވެ. ހިތް ބޭނުންނުވިޔަސް އެ އަންހެންކުއްޖާ ހިތުން ނެރެލަން އޭނާއަށް އުނދަގުވެއްޖެއެވެ.\n"މިދުނިޔޭގަ ތެދުވެރި އޯގާތެރި ހުރީ އެންމެ ދެ އަންހެނުން. އެއި މަންމަ އާ ޝުބް. ބޭކާރު ކަންތައްތަކާ ނުވިސްނާ އަބާން" އެނދުގައި އިށީނދެފައި އަމިއްލަ ހިތަށް ވިސްނައިދެމުން އަބާން ބުނެލިއެވެ.\nބަދިގޭ ހުރިހާ މަސައްކަތެއް ނިންމާފައި އުމެއިރާ ސިޓިންގްރޫމަށް ނިކުތީ ބައްދަލުވުމަށް ދާން ހަމަޖެހިފައި އޮތް ގަޑި ކައިރިވާތީއެވެ. ސޯފާމަތީގައި ހިއްކާފައި ގެނެސްފައި ހުރި އަންނައުނުތައް ލޮލުގައި އަޅައިގަތުމުން އެދިމާލަށް ދިޔައެވެ. ދެދަރިންގެ އެއްޗެހިތައް ވަކިކޮށްލާފައި ނިކަން އަވަހަށް ފަތްޖަހައިލިއެވެ. ބާރު ހިނގުމުގައި އެންމެ ފުރަތަމަ ގޮސް މަޑުކޮށްލީ ދެ އަންހެން ދަރީންގެ ކޮޓަރި ދޮރުމަތީގައެވެ. ދޮރުގައި ޓަކިޖަހައިލުމެއްނެތި އޭނާ ދޮރުހުޅުވާލާފައި އެތެރެއަށް ވަނެވެ. ދިމާލަށް ހުރި އެކަކަށް އޮވެވޭ އެނދުގައި ނިދާފައި އޮތް ދަރިފުޅަށް ބަލާލާފައި ދެއަތަކަށް ބޯހޫރާލައިފިއެވެ. އަތުގައި ހުރި ހެދުންތައް އަލާމާރީގައި ބެހެއްޓުމަށްފަހު އެނދާއި ދިމާލަށް ހިނގައިގަތެވެ.\n"ދަރިފުޅާ! އަރޫ...!" އަނާރްގެ މަގަތުން އިށީންނަމުން ލޯތްބާއެކު ގޮވައިލިއެވެ. ކަންނެތް ގޮތަކަށް ދެލޯ ހުޅުވާލާފައި އަނާރް ލޯމަރައިލިއެވެ. އޭނާ ހޭލަން ބޭނުންނުވާ ކަހަލައެވެ. އިތުރަށް ކަންނޭލުގައި ބައްދައިފިއެވެ. އަނާރްގެ އެ އަމަލުން އުމެއިރާގެ ތުންފަތަށް ހިނިތުންވުމެއް ވެރިވެއްޖެއެވެ.\n"މާމައަށް ހީވަނީ ރާއްޖެ އައިފަހުން ދަރިފުޅު މާބޮޑަށް ކަންނެތް ވެއްޖެހެން. މިހާރު އެއޮށް ދެގަޑި ބައި ވަނީ. ފަތިހު ކޮފީތަށި ބުއިފަހުން އަދި ކާއެއްޗެއް ނުކައި. ނިދުން ނޫން ކަމެއް ނުކުރޭ" އުމެއިރާ ޝަކުވާ ކޮށްލިއެވެ. އެހެންނަމަވެސް އޭނާގެ އަޑުގައި ވަނީ ލޯތްބާ އަޅާލުމެވެ.\n"ޔަޤީން މެންދުރު ނަމާދުވެސް އަދި ނުކުރޭ. މާމަ ބުނަމެއްނު ތިގޮތަށް ކަންތައް ނުކުރާށޭ ދަރިފުޅުމެން ކައިރީގަ" އުމެއިރާ ބުނެލިއެވެ. އަނާރް އެއްލޯ ކުޑަކޮށް ހުޅުވާލާފައި މާމައަށް ބަލައިލިއެވެ. އޭނާ ނިދި ފިލާފައި އޮތްތާ ކިތަންމެ އިރެކެވެ. އުމެއިރާ ނުވިސްނާ އިން ވަގުތު އުނގުގައި ބޯއަޅައިފިއެވެ.\n"ނަމާދަށް ނޭރެއޭ މާމާ" އަނާރް ބުނެލިއެވެ.\n"ދެން ކުރާނެ އެހެންކަމެއް ނެތީމަ ނިދޭނެއްނު. އަހަރެން އައިމަ ޝެޒް ވެސް ޗުއްޓީ ނެގިނަމަ. ހެނދުނު ދާ މީހާ ގެއަށް އައިސް އެ ވަންނަނީ އިރުއޮށްސެން ކައިރިވީމަ. އިޝާނަމާދަށްފަހު ގިނަ ފަހަރަށް މުސައްލަ މަތިން ނުފޭބެނީސް މީހާއަށް ނިދޭ. ދެން މާމަ ބުނެބަލަ އަހަރެން ފޫހިވާނެވަރު. މިހާރު ބޭނުމީ ދާން" އަނާރް ވާހަކަދެއްކިއެވެ.\n"މާމަ އާ ޝެޒް އެއްކޮށް ވަޒީފާއަށް ދިޔައިމަ އަހަރެން ކިރިޔާ ހުންނަނީ މޮޔަނުވެ. ހިތަށްއަރާ އަވަހަށް ދާންވީއޭ ވެސް" އަނާރް ވާހަކަަދެއްކިއެވެ.\n"އެހާ އަވަހަށް ދާ ވާހަކަ މިހާރު ތިދައްކަނީ. ދަރިފުޅު ކައިރީގަ މިކޮޅަށް އަންނާށޭ ބުނީ މާމަ ހާދަ ދެކިލާހިތުންނޭ. ޝެޒްގެ ވާހަކަނުދައްކާ. ގިނަފަހަރަށް މާމައަށް އެމަންޖެގެ ދެލޯވެސް ނުފެނޭ ރަނގަޅަށް. ދަރިފުޅު ފުރައިގެން ދިޔައިމަ މާމަވެސް މޮޔަވާނީނު" އަނާރްގެ އިސްތަށިގަނޑުގައި ފިރުމަމުން އުމެއިރާ ވާހަކަދެއްކިއެވެ.\n"ދެން ދޭ ކާން. މާމަ ހުންނާނީ ދެކުދިންނަށް ވީ ކާއެއްޗެހި މޭޒުމައްޗަށް ނަގާފަ. މާމަ މިދަނީ ސްކޫލުގަ އޮތް ބައްދަލުވުމަކަށް ދާން. މިއަދު ދަރިވަރުންނަށް އޮތް ޤުރުޢާން ޓެސްޓްވެސް ކެންސަލް ކުރަން ޖެހިގެން މާމަ މިހުންނަނީ ނުލާހިކު ކަންބޮޑުވެފަ" އުމެއިރާ ވާހަކަދެއްކިއެވެ.\n"އެ ކީއްވެ ކެންސަލްކުރީ" ބޯހިއްލާލާފައި އަނާރް އަހައިލިއެވެ.\n"އެއީ ޕްރިންސިޕަލް އެދިލެއްވީމަ. ހޫން. ދެން މާ ވާހަކަ ގިނަނުކޮށް ތެދުވޭ" އަނާރްގެ ބޯ ހިއްލާލާފައި އެނދުން ތެދުވަމުން އުމެއިރާ ބުނެލިއެވެ.\nޝެޒާއާއި އަނާރަކީ ދެބެންގެދެދަރި ދެކުދިންނެވެ. އުމެއިރާ ޒުވާން އުމުރުގައި ކުރި ކައިވެންޏަށް ލިބުނު ލިބުނު ދެ އަންހެންދަރީން ޝަޒީނާއާއި ޝަޒްނާ މިދުނިޔެއަށް އަލްވަދާއު ކިއީ ދެ އަންހެންދަރީން ދުނިޔެއަށް އުފަންކުރުމުގެ ތެރޭގައެވެ. އެހިސާބުން އަނާރާއި ޝެޒާގެ ބައްޕަގެ ފަރާތުންވެސް އުމެއިރާއަށް މާބޮޑު އަޅާލުމެއް ނުލިބުނެވެ. އުމެއިރާގެ އަތަށް ދެދަރީން ދޫކޮށްލުމަށްފަހު ރައްކާވީއެވެ. އަދިވެސް ވީތަނެއް ނޭނގެއެވެ. އެކަން ވެގެން ދިޔައީ އުމެއިރާގެ ހިތް އިތުރަށް ޒަޙަމްވެގެންދިޔަ ކަމަކަށެވެ. ތުއްތު ދެދަރިން ބޮޑުކުރާނެ ގޮތަކާއިމެދި ތާ އަބަދު އޭނާ ވިސްނަން މަޖުބޫރުވިއެވެ. ހެއްދެވިފަރާތުން އޭނާ އާ ކުރިމަތިކުރުވި އިމްތިހާނެއް ކަމަށް ބަލާފައި އޭނާ ހުރިހާ ކަމަކާ ހެއްދެވިފަރާތާ ވަކީލުކުރިއެވެ.\nފިރިމީހާ ނެތުމުގެ ހިތްދަތިކަމުގައި ދުވަސްތައް ހޭދަކުރަމުން ދިޔަސް އުމެއިރާ ދެ މާމަދަރިން ބަލައި ބޮޑުކުރީ އިންތިހާދަރަޖައަށް ލޯބި ދީގެންނެވެ. ދެ ދަރީންނަކީ އޭނާގެ މުޅި ދުނިޔެއެއެވެ. ޤާރީ ކޯހެއްގައި ބައިވެރިވެ ދެ ދަރިން ބަލަން އޭނާއަށް އުނދަގުވިޔަސް ގިނަފަހަރަށް ކްލާސްތަކަށް ދިޔައީ ދެ ދަރީން ގޮވައިގެންނެވެ. ކޯސް ހިންގާ ފަރާތުންނާއި ކޯހުގެ ބައިވެރިންގެ ފަރާތުން އުމެއިރާއަށް ލިބުނު އެއްބާރުލުމުގެ ނަތީޖާއަކަށް ވީ އޭނާއަށް ސަރުކާރުގެ ސްކޫލަކުން ޤުރުޢާން ޓީޗަރެއްގެ ވަޒީފާ ހަމަޖެހިގެން ދިޔުމެވެ. އެވަޒީފާގައި އޭނާ ދެމިހުންނަތާ ފަނަރަ އަހަރަށް ވުރެ ގިނަ ދުވަސްވެއްޖެއެވެ. އުމުރުން ދޮށި ނަމަވެސް އޭނާގެ މޫނުމަތީގައި އަދިވެސް ވަނީ ޒުވާންކަމެވެ. އެކަމުގެ ސިއްރަކީ އޭނާގެ ހިތުގައިވާ އީމާންތެރިކަމާއި އަޤީދާގެ ވަރުގަދަކަމެވެ.\nފުރާވަރަށް އެރުމާއެކު އަނާރް ރާއްޖެއިން ބޭރަށް ކިޔަވަން ފޮނުވީ އޭނާއަށް ސަރުކާރުން ލިބުނު ސްކޮލަރޝިޕެއްގެ ދަށުންނެވެ. ޝެޒާ ޚިޔާރުކުރީ މާލޭގައި ހުންނާށެވެ. ރާއްޖޭގައި ހިންގާ މަޝްހޫރު ރިސޯޓެއްގެ މާލޭ އޮފީހުގައި ޝެޒާ މަސައްކަތްކުރާތާ އެތައް ދުވަހެއް ވެއްޖެއެވެ. ދެ އަންހެންދަރީން ވެސް ތަރުބިއްޔަތު ކޮށްފައިވަނީ އިސްލާމްދީނުގެ ރިވެތި އަބަދުތަކުގެ ތެރޭގައެވެ. ދީނަށް އޮތް ލޯތްބާ އިންސާނަކަށް ވީތީ ކޮންމެ މީހަކަށްވެސް އިހުތިރާމާ ޤަދަރު ދޭން އުމެއިރާ ދެކުދިންނަށް ދަސްކޮށްދިނެވެ. މިހާރު އުމެއިރާ ވިސްނަމުން ދަނީ އެންމެ ކަމަކާއެވެ. ދެކުދިންގެ ކައިވެނި ކުރެވި ފިރިމީހާގެ ބެލުމުގެ ދަށަށް ދާފަހުން އޭނާ އެކަނިވެރިވާނެވަރު މިހާރު އޭނާއަށް އިހުސާސް ކުރެވެން ފަށައިފިއެވެ.\nމާލޭފަސްގަނޑުގައި ފައިޖެހުމާއެކު ނިޝާނާއާއި ސަމީރު އެކަކު އަނެކަކުގެ މޫނަށް ބަލައިލިއެވެ. އެދެމަފިރިންނަށް މާލެ އާދެވުނީ ފަސްއަހަރަށް ފަހުގައެވެ. ކައިވެންޏަށް ސޯޅައަހަރު ވިއިރު ދަރިއަކު ހޯދުމަށް ދެމަފިރިން ކުރި މަސައްކަތުން ބަލިވެއިން ފުރަތަމަފަހަރު ކަމަށްވާތީ ރަނގަޅު ޑޮކްޓަރަކަށް ދެއްކުމަށް މާލެއައީ ސަމީރަށް ބޮޑުބޭބެކިޔާ އަންހެންކޮއްކޮވެސް ގޮވައިގެންނެވެ.\n"ވަރަށް ގުޅައިފިން އުންމިއްތައަށް. ފޯނެއް ނުނަގާ" ކައިރީގައި އައިސް ހުއްޓުނު އަންހެންކުއްޖާ ވާހަކަދެއްކިއެވެ.\n"ދެން ކިހިނެއްހަދާނީ؟ ކިހިނެއް އެގެއަށް ދާނީ" ނިޝާނާ ކަންބޮޑުވިއެވެ. މާލޭގައި ހިނގާ އުޅުމަކީ އޭނާއަށް ކުރަން އިނގޭކަމެއް ނޫނެވެ.\n"ޒައި އަތުގަ ނެތްތަ އެގޭ އެހެން މީހެއްގެ ނަންބަރ" ނިޝާނާ ކައިރީގައި ހުރި ޒައިނާއަށް ބުނެލިއެވެ.\n"މަޑުކޮށްބަލަ. ކަންބޮޑުނުވެބަލަ. ނަސީމްބެ އާއޭ މިވާހަކަދެއްކީ. ބުނެފި އުންމިއްތަ ވީ ވަޒީފާއަށް ގޮހޭ. އަބާންވެސް ގޭގަ ނުހުންނާނޭ. ޓެކްސީއެއްގަ ގެއަށް ދާށޭ" ދެ އަންހެންކުދިން މެދުގައި ހުއްޓެމުން ނަސީމް ބުނެލިއެވެ.\n"ދެން އެހެންވިއްޔާ ހިނގާދާން. މިހާރުވެސް މިތަނުން ދުވާ ވަހުން އަހަރެންގެ މޭނުބައިކުރާ ގޮތް އެބަވޭ" ނިޝާނާ ބުނެލިއެވެ.\n"އަސްލު އާދެވޭނެކަމަށް އެގޭ މީހުން ކައިރީގަ ބުނި ގަޑިއަށް ވުރެ މާކުރިން ލޯންޗު އައީ" މަގުމަތިން ދާ ޓެކްސީތަކަށް އަތްނަގަން ހުރި ސަމީރު ވާހަކަދެއްކިއެވެ.\nރޭގަނޑުގެ ވަގުތެވެ. ސިޓިންރޫމުގައި ޝެޒާއާއި އަނާރް ޓީވީން ދައްކަމުން ދިޔަ ޕްރޮގްރާމެއް ބަލަން ތިއްބެވެ. އުމެއިރާއަށް އެތަނަށް އާދެވުނުއިރު ދެދަރީން ޝައުޤުވެރިކަމާއެކު ބަލަން އިން ޕްރޮގްރާމް ނިމުމަކާ ކައިރިވެއްޖެއެވެ. ޝެޒާއަށް ފޯނެއް އަންނަން ފެށުމުން އޭނާ ތެދުވެގެން ހިނގައިގަތެވެ. އެމަންޒަރު ފެނުމުން އުމެއިރާއަށް ބަލައިލާފައި އަނާރް ހީލައިފިއެވެ.\n"ޔަޤީން ޝެޒް ކަމެއް ކުރާކަން" އުނގުމައްޗަށް ކުޝަން އަރުވަމުން އަނާރް ބުނެލިއެވެ.\n"މާމައަށްވެސް ހީވޭ ތިކަހަލަ އެއްޗެއް" އުމެއިރާ ބުނެލިއެވެ.\n"ދަރިފުޅު ނުވިސްނަންތަ އެކަހަލަ ކަމަކާ މެދު" އުމެއިރާ އަހައިލިއެވެ. ވަގުތުން އަނާރްގެ ތުންފަތަށް ހިނިތުންވުމެއް ވެރިވެއްޖެއެވެ. އަބާންގެ ހިތްގައިމު ތަސްވީރު އޭނާގެ ހިތުގައި ކުރަހާލެވިއްޖެއެވެ. އަބާންގެ ހަރުކަށިކަން ހަނދާންވުމާއެކު އެ ހިނިތުންވުން އިތުރަށް ފުޅާވެއްޖެއެވެ.\n"ހާދަ ފާޑަކަށް ތި ހީލީ" އަނާރްގެ މޫނުމައްޗަށް ވެރިވި ކުލަވަރު ދިރާސާ ކުރަމުން އުމެއިރާ ވާހަކަދެއްކިއެވެ.\n"އެކަހަލަ ކަމެއްނެތް. އަހަރެންގެ ހަޔާތަށް ޙާއްސަ މީހަކު އައިއްޔާ އެންމެ ފުރަތަމަވެސް ބުނާނީ މާމަ ކައިރީގަ" ހީލަމުން އަނާރް ބުނެލިއެވެ.\nއުންމީދާއަށް ގެއަށް އާދެވުނުއިރު ހަވީރު ވެއްޖެއެވެ. އޭރު އަބާނާއި ނަސީމް ގެއަށް ނާދޭއެވެ. ނިޝާނާގެ ދެމަފިރިންނާއި ޒައިނާ ދަތުރު ވަރުބަލިކަމާއެކު އެމީހަކަށް ހަމަޖެހުނު ކޮޓަރީގައި ނިދާފައި ތިއްބެވެ. ކޮޓަރިއަށް ވަންގޮތަށް ފެންވަރާ ނަމާދުކޮށް ހަދައިގެން އުންމީދާ ބޭރަށް ނިކުތްއިރު ސިޓިންރޫމަށް ވެރިވެފައިވަނީ ހަމަހިމޭންކަމެވެ. އެހެން ދުވަސްދުވަހު ހަވީރު ޓީވީ ބަލަން އިންނަ ޝުބާ ފެންނަން ނެތުމުން ބަދިގެއަށް ދިޔުމުގެ ބަދަލުގައި އޭނާ މިސްރާބުޖެހީ ޝުބާގެ ކޮޓަރިއަށެވެ.\nތަޅުގައި ހިފާ އަނބުރައިލުމާއެކު އެތެރެއަށް ދޮރު ހުޅުވިގެން ދިޔައެވެ. ދިމާލަށް ހުރި ބޮޑު އެނދުމަތީގައި ނިދިފައި އޮތް ޝުބާގެ ބަނޑުމަތީގައި އޭނާ ކިޔަވަން ގެންގުޅުނު ފޮތް އޮތެވެ. ގަލަންތަކާއި ކަލްކިޔުލައިޓަރ ގެ އިތުރުން ޕާސްޓްޕޭޕަރުތައްވެސް އެނދުމަތީގައި ތަރުތީބެއްނެތި ހުއްޓެވެ. ޝުބާއަށް ނިދިފައި އެވަނީ އޭނަ ފިލާވަޅުތައް ދަސްކުރުމުގައި އިންދާކަން އުންމީދާއަށް އިނގުނެވެ. އެނދު ކައިރިއަށް ގޮސް އޭނާ ޝުބާއަށް ގޮވައިލިއެވެ.\n"ނަމާދުކޮށްގެންތަ ތިއޮތީ؟" ޝުބާއަށް ހޭލެވިއްޖެކަން އިނގުމާއެކު އުންމީދާ އަހައިފިއެވެ.\n"އަދި ނުކުރަން. ނިދުނީ" ބާލީސްމަތިން ތެދުވެ ބަނޑުމަތީގައި އޮތް ފޮތް އެއްކައިރިކޮށްލަމުން ޝުބާ ބުނެލިއެވެ.\n"މެންދުރު ކެއިންތަ؟" އަނެއްކާވެސް އުންމީދާ ސުވާލު ކުރިއެވެ. ޝުބާ ބޯޖަހައިލިއެވެ.\n"ހިނގާބަލަ މަންމަ އާ އެއްކޮށް މިރެއަށް ރަނގަޅު ކާއެއްޗެއް ތައްޔާރުކޮށްލަން ބަދިގެއަށް. ގެއަށް މެހްމާނުންތަކެއް އައިކަން އިނގޭތަ؟" އުންމީދާ ވާހަކަދެއްކިއެވެ.\n"އިނގޭ. އަޅުގަނޑު ސްކޫލުން އައި ގަޑީގަ ބައްދަލުވި. މަންމަ ދޭ. މިދަނީ ނަމާދުކޮށްލައިގެން" ޝުބާ ބުނެލިއެވެ. ހަވީރުގެ ޒިކުރުތައް ކިޔަމުން އުންމީދާ ކޮަޓަރިން ނިކުމެ ބަދިގެއާ ދިމާލަށް ހިނގައިގަތެވެ.\nކޮޓަރިން ނިކުތްގޮތަށް ވުޟޫކޮށްގެން އަބާން ނިކުތީ ގޭ ކައިރި މިސްކިތަށް ދިޔުމަށެވެ. ވަޒީފާގައި ކިތަންމެ ބުރަ ނަމަވެސް ގަޑިއަށް ނަމާދު ކުރުމަކީ އަބާންގެ ހުންނަ އެންމެ ރަނގަޅު އެއް ސިފައެވެ. ގަޑިއަށް ނުކުރެވުނަސް ވަގުތުފާއިތު ނުވަނީސް އެނަމާދު ކުރުމަކީ އޭނާ އެންމެ އިސްކަންދޭ ކަންތަކެވެ. އުމުރުން ދިހަ އަހަރުން ފެށިގެން އޭނާ ނަމާދުނުކޮށް ހުންނަ ހަނދާނެއް ނުވެއެވެ. ގޭތެރޭގައި ނަމާދު ކުރުމުގެ ބަދަލުގައި އަބަދުވެސް އޭނާ ލޯބިކުރަނީ މިސްކިތުގައި ނަމާދުކުރުމެވެ.\nރޭގަނޑުގެ ސުފުރާމަތިން ހުރިހާ މީހުން ބައްދަލުވިއެވެ. މޭޒުކައިރިއަށް އެންމެފަހުން އާދެވުނީ އަބާނަށެވެ. ސައިފް އާއެކު ބޭރުން ކެއުން ހަމަޖެހިފައި ވަނިކޮށް އެކަން ކެންސަލް ކުރީ އުންމީދާގެ އެދުމުގެ މަތިންނެވެ. މެހްމާނުންނާ ބައްދަލުކުރަން އެދުމުންނެވެ.\n"އަލްޙަމްދުލިﷲ. ދެން ވަރަށް ބަލައިގެން އުޅެންވާނީ. އުމުރުން 38 އަހަރުގަ ފުރަތަމަ ދަރިފުޅު ލިބެން ތިއުޅެނީ. އެހެންވީމަވެސް އިތުރަށް ސަމާލުކަންދޭންޖެހޭނެ" އުންމީދާ ވާހަކަދެއްކީ އެތަނުގައި އިން ނިޝާނާއާއެވެ. ނިޝާނާގެ ކައިރީގައި އިން ޒައިނާ ގިނައިރު ބަލަން އިންނަނީ އަބާނަށެވެ. އެކަން އިނގޭތީ އެއްފަހަރު ޒައިނާއަށް ބަލައިލާފައި އަބާން ހީވެސްލައިފިއެވެ.\n"ޒައި ފެނުނީމަ އުންމިއްތަ ސާދުނާ މަތިން ވަރަށް ހަނދާންވޭ. ހަދަ ވައްތަރޭ ސާދު އާ. ހީވަނީ ހަމަ އެކަކުހެން" ކައިރީގައި އިން ޒައިނާއަށް ބަލައިލާފައި އުންމީދާ ވާހަކަދެއްކިއެވެ.


ވަން ޕްލަސް 6ޓީ މި މަހު ބާޒާރަށް ނެރެނީ |\nއޮކްޓޯބަރ 9, 2018 39 0\nވަން ޕްލަސް 6ޓީ މި މަހު ބާޒާރަށް ނެރެނީ\nޑިސްޕްލޭ ދަށުގައި ފިންގާޕްރިންޓް ސްކޭނާ ވަޅުލާފައިވުމުން ގިނަ ބަޔެއްގެ ކަޅި އަމާޒުވެފައިވާ “ވަން ޕްލަސް 6ޓީ” ސްމާޓް ފޯން މިހިނގާ އޮކްޓޯބަރ މަހުގެ 30 ގައި ބާޒާރަށް ނިކުންނާނެކަމަށް ބެލެވިއްޖެއެވެ.\nގިނަ ބައެއްގެ ދިގު އިންތިޒާރަކަށް ނިމުން އަންނާނެ ދުވަހަކީ މިމަހުގެ 30 ވަނަ ދުވަސް ކަމަށް ބެލެވިފައިވަނީ މަޝްހޫރު އޮންލައިން ފިހާރައެއް ކަމަށްވާ “އެމަޒޯން އިންޑިއާ” ގައި ވަން ޕްލަސް 6ޓީ ޕްރީ-އޯޑަރަށް ހުޅުވާލުމާއި ގުޅިގެންނެވެ. އިންޓަނެޓްގައި ދައުރުވަމުންދާ މަޢުމޫލާތުތަކަށް ބަލާއިރު، މި ފޯނު އާއްމު ފިހާރަތަކުން ގަންނަ ލިބޭނެ ދުވަހަކަށް ވާނީ އެމަޒޯންގައި ޕްރީ-އޯޑަރު ނިންމާލަން ކަނޑައަޅާފައިވާ 2018 އޮކްޓޯބަރ 30 ވާ އަންގާރަ ދުވަސް ކަމަށް ވަރަށް ބޮޑަށް ބެލެވެއެވެ.\nޓެކް ސާމާނަކީ ބާޒާރަށް ނެރުމުގެ ކުރިން އެތަކެއްޗާ ގުޅޭ ގިނަ މަޢުލޫމާތުތަކެއް މީޑިއާއަށް ލީކުވާ ތަކެއްޗަށް ވަނީ ވެފައެވެ. އެ ބީދައިން ވަން ޕްލަސް 6ޓީ ތައާރަފްކޮށް ބާޒާރަށް ނެރޭނެ ދުވަސްވެސް ޔަޤީންވެފައިވާކަމަށް އިންޓެނެޓްގައި ދައުރުވަމުން ދިޔަ ނަމަވެސް، އެއިން އެއްވެސް ކަމެއް ވަން ޕްލަސްގެ ފޯނުތައް އުފައްދާ ކުންފުނިން ކަށަވަރު ކޮށްދީފައެއް ނުވެއެވެ.\nވަން ޕްލަސް 6ޓީ އަށް ގިނަ ބަޔަކު ކުރާ އިންތިޒާރު ނިމެނީކަމަށް ވާހަކަ ދެކެވެން ފެށިނަމަވެސް، މި ފޯނާ ގުޅޭގޮތުން މާބޮޑު ތަފްސީލު މަޢުލޫމާތުތަކެއް ހާމަވެފައެއް ނެތެވެ. އެނގެނީ ދެތިން ކަމެއް އެކަންޏެވެ. އޭގެ ތެރޭގައި ހިމެނެނީ އެންމެ ގިނަ ބަޔަކު ފޯނަށް ކަޅިއަޅަން ޖެހުނު ޑިސްޕްލޭ ދަށުގައި ފިންގަރ ޕްރިންޓް ސްކޭނަރ ފޮރުވާލުމާއި، 3.5 އެމްއެމް އޯޑިއޯ ޖެކް ނެތުމުގެ އިތުރުން އެންމެ ފަހުގެ ފޯނަށްވުރެ ބެޓެރީ ކެޕޭސިޓީ މަތިވާނެ ކަމެވެ. ބެލެވޭ ގޮތުގައި ވަން ޕްލަސް6އަށްވުރެ 10 އިންސައްތަ ބެޓެރީ ކެޕޭސިޓީ މި ފޯނަށް އިތުރު ކުރެވޭނެއެވެ.\nއައު ފޯނުގައި ހެޑްފޯން ޖެކް ހިމަނާފައި ނުވަނީ އެޕަލް ކޮޕީ ކުރަން ނޫން ކަމަށާއި، އެކަން ކުރަން މަޖުބޫރުވީ ކަމަށް އެ ކުންފުނިން ވަނީ ބުނެފައެވެ. އެ ކުންފުނިން ހާމަކޮށްފައިވާ ގޮތުގައި ޑިސްޕްލޭގެ ދަށުގައި ފިންގަރ ޕްރިންޓް ސްކޭނަރ ހަރުކުރުމަށްޓަކައި ހެޑްފޯން ޖެކް ނެގުން ނޫން ގޮތެއް ނެތެވެ.\nއިތުރަށް ހާމަވެފައިވާ މަޢުލޫމާތުތަކަށް ބަލާއިރު، މި ފޯނުގައި ހިމެނުމަށް ނިންމާފައިވަނީ 6.41 އިންޗީގެ “އެމޯލެޑް” ފުރިހަމަ ޑިސްޕްލޭއެކެވެ. ފަހުގެ އެހެން ސްމާޓް ފޯނުތަކެކޭވެސް އެއްގޮތަށް ސްކްރީންގެ މަތީ ދާރަ ކައިރީގައި ހުސް “ނޮޗް”، ތަންކޮޅެއް އިންނާނެއެވެ. އަދި މަތިން ތިރިއަށްވާ ގޮތަށް ދެ ކެމެރާ އަދި ލެޑް ފަލެޝްއެއް މި ފޯނުގައި ހިމެނޭނެއެވެ.\nވަން ޕަލަސް 6ޓީ އަދި ވަން ޕަލސް6ގެ ތަފާތު ފަހަތުން\nވަން ޕްލަސް 6ޓީ އަކީ ވޯޓަރ ޕްރޫފް ފޯނެއް ނަމަވެސް ފޯނުގެ އަގު ބޮޑުވާނެތީ ރަސްމީކޮށް “އައިޕީ ރޭޓިންގ” ކަނޑައަޅާފައެއް ނުވެއެވެ. އަދި މި ފޯނަށް ވަޔަރލެސް ޗާޖިން ސަޕޯޓް ނުވާއިރު، އެ ކުންފުނިން ވިދާޅުވުފައިވަނީ ވަން ޕަލްސްގެ ފޯނުތަކުގައި އެ ޓެކްނޮލަޖީ ހިމަނާ ވަރަށް އެ ޓެކްނޮލަޖީ ތަރައްޤީ ވެފައެއް ނުވެއެވެ. އަދި ވަޔަރލެސް ޗާގިނ އަށްވުރެ “ވަން ޕަލްސް ޑޭޝް ޗާޖް” މާ ފުރިހަމަ ވާނެކަމަށް އެ ކުންފުނިން ބުނެއެވެ.\n“ވަން ޕަލްސް 6ޓީ” ބާޒާރަށް ނެރެން ތައްޔާރުވެފައިވާއިރު، މި ބްރޭންޑަކީ އެންޑްރޮއިޑް ސްމާޓް ފޯން ބޭނުންކުރާ ފަރާތްތަކުގެ މެދުގައި ކުޑަ ދުވަސްކޮޅެއްގެ ތެރޭގައި މަޤްބޫލުކަން ހޯދާފައިވާ ބްރޭންޑެކެވެ. އަގު ހެޔޮ ބާރުގަދަ ފޯނުތަކެއް ބާޒާރަށް ދޫކޮށްލައި އެތައް ބައެއްގެ ހިތްތައް ފަތަހަ ކޮށްލި “ވަން ޕްލަސް” ވެސް މިހާރު އަމާޒު ހިފާފައިވަނީ އަގުބޮޑު ސްމާޓް ފޯންތަކަކަށެވެ. ނަމަވެސް އައު ފޯނަކީ އަތް ފޯރާ އަގެއްގައި ބާޒާރަށް ނިކުންނާނެ ފޯނަކަށް ވާނެ ކަމަށް ގިނަ ބަޔަކު އުއްމީދު ކުރެއެވެ.\nAuthor: ޢަލީ ވިސާމް


Dhiraagu high speed fiber broadband Raajjey gai 75% aabaadhee ah...\nދިރާގު ހައި-ސްޕީޑް ފައިބަރ ބްރޯޑްބޭންޑް ރާއްޖޭގައި 75 އިންސައްތަ އާބާދީ އަށް ފޯރުކޮށްދިނުން ފާހަގަކޮށްފި\nރާއްޖޭގައި އެންމެ ފުރަތަމަ އަލަށް މޮބައިލް ފޯނުގެ ހިދުމަތާއި އިންޓަނެޓްގެ ހިދުމަތް ތައާރަފުކޮށްފައިވަނީ ދިރާގުން\nކ. މާލެ 15 އޭޕުރިލް 2019 | ހޯމަ 09:21 2,596\nދިރާގުން ބޭއްވި ރަސްމިއްޔާތުގެ ތެރެއިން - ރައީސް އޮފީސް\nދިރާގު ހައި-ސްޕީޑް ފައިބަރ ބްރޯޑްބޭންޑް ރާއްޖޭގައި 75 އިންސައްތަ އާބާދީ އަށް ފޯރުކޮށްދިނުން ފާހަގަކޮށްފިއެވެ.\nމި ރަސްމިއްޔާތު އާދިއްތަ ދުވަހުގެ ރޭ ދަރުބާރުގޭގައި ބާއްވާފައިވާ އިރު ދިރާގު ހައި-ސްޕީޑް ފައިބަރ ބްރޯޑްބޭންޑް ރާއްޖޭގައި 75 އިންސައްތަ އަށް ފޯރުކޮށްދިނުން އިފްތިތާހުކޮށްދެއްވީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްއެވެ.\nރަސްމިއްޔާތުގައި ވާހަކަ ދައްކަވަމުން ދިރާގުގެ ސީއީއޯ އަދި މެނޭޖިން ޑިރެކްޓަރު އިސްމާއިލް ރަޝީދު ވިދާޅުވީ ރާއްޖޭގައި އެންމެ ފުރަތަމަ އަލަށް މޮބައިލް ފޯނުގެ ހިދުމަތާއި އިންޓަނެޓްގެ ހިދުމަތް ތައާރަފުކޮށްފައި ވަނީ ދިރާގުން ކަމަށާއި އޭގެ ފަހުން އިންޓަނެޓްގެ ފެންވަރު ވެސް ވަރަށް ބޮޑުތަން ރަނގަޅުވެގެންދިޔަ ކަމަށެވެ.\n"ރާއްޖޭގެ އާބާދީގެ 75 އިންސައްތަ އާބާދީ އަށް ފައިބަރ ބްރޯޑްބޭންޑްގެ ހިދުމަތް ފޯރުކޮށްދިނުމުގެ މަޝްރޫއު އަކީ ވަރަށް ބޮޑު އަދި އުނދަގޫ މަސައްކަތެއް. ރާއްޖޭގެ 58 ރަށެއްގައި އަޅުގަނޑުމެން މިވަނީ ފައިބާ އޮޕްޓިކް ކޭބަލް ނެޓްވޯކު އަޅާފައި،" އޭގެ ކުރިން މަސައްކަތް ކުރީ އެންމެ 13 ރަށުގައި ކޭބަލް އަޅައިގެން. މިއީ ރާއްޖޭގެ މުވާސަލާތީ ތާރީހުގައި ވަރަށް ފާހަގަކޮށްލެވޭނެ ދުވަހެއް،" ރަޝީދު ވިދާޅުވިއެވެ.\nދިރާގުން އަބަދުވެސް މަސައްކަތް ކުރަނީ ހިދުމަތްތައް ރައްޔިތުންނަށް ފުޅާ ދާއިރާއެއްގައި ފޯރުކޮށްދިނުމަށާއި އެ ހިދުމަތްތަކުގެ ސަބަބުން ރައްޔިތުންނަށް ފާގަތިކަމެއް ގެނެސްދިނުމަކީ ދިރާގުގެ އަމާޒުކަމަށް ރަޝީދު ވިދާޅުވިއެވެ.\nދިރާގުގެ އުންމީދަކީ ރާއްޖެ ޑިޖިޓަލް ރާއްޖެއަކަށް ހެދުންކަން ފާހަގަކުރައްވާ ރަޝީދު ވިދާޅުވީ އާންމުންނަށް ބޭނުންވާ ހިދުމަތްތައް ހެޔޮ އަގުގައި ލިބިގެންދާނެ ކަމަށެވެ.\nދިރާގުން އަބަދުވެސް މަސައްކަތް ކުރަނީ ފަހުގެ ޓެކްނޮލަޖީ ބޭނުންކޮށްގެން އިތުރު ރަށްތަކަށް ހައި ސްޕީޑު އިންޓަނެޓް ފޯރުކޮށްދިނުމަށް ކަމަށާއި ބަކީ ހުރި ރަށްރަށަށް ވެސް އިންޓަނެޓުގެ ހިދުމަތް ދިނުމަށް މަސައްކަތް ކުރަމުންދާ ކަމަށް ރަޝީދު ވިދާޅުވިއެވެ.


Oscar Awards ge enme molhu filmakah "Green book". Oscar Awards ge enme molhu filmakah "Green book".\nއޮސްކާ އެވޯޑްސްގައި އެންމެ މޮޅު ފިލްމަކަށް "ގްރީން ބުކް"\nބެސްޓް ސަޕޯޓިން އެކްޓަރ، ބެސްޓް ސަޕޯޓިން އެކްޓްރެސް، ބެސްޓް އެކްޓްރެސް އަދި ބެސްޓް އެކްޓަރ ޙާސިލުކުރި ތަރިން\nބެސްޓް ޑިރެކްޓަރގެ މަޤާމު ހޯދި އަލްފޮންސޯ ކުއާރޯން\nހޮލީވުޑްގައި ދޭ އެންމެ ޝަރަފުވެރި އެވޯޑު، އޮސްކާ އެވޯޑްސްގައި އެންމެ މޮޅު ފިލްމުގެ މަޤާމު "ގްރީން ބުކް" ހޯދައިފިއެވެ. މި ފަހަރުގެ އޮސްކާ އެވޯޑްސް ވެގެން ގޮސްފައިވަނީ ހޮލީވުޑްގެ ޘަޤާފީ ސިންދަފާތު ދައްކުވައިދިން ޙަފުލާއަކަށެވެ.\nޕީޓަރ ފެރެލީ ޑައިރެކްޓްކޮށްފައިވާ "ގްރީން ބުކް" އަކީ ކޮމެޑީ ޑްރާމް ފިލެމެކެވެ. މި ފިލްމް މި އަހަރު ވަނީ އެންމެ މޮޅު ފިލްމުގެ އޮސްކާގެ އިތުރުން އެންމެ މޮޅު އޮރިޖިނަލް ސްކްރީންޕްލޭގެ އެވޯޑްވެސް ހޯދާފައެވެ. އަދި ގްރީންބުކްގައި ސަޕޯޓިން އެކްޓަރެއްގެ ރޯލު ކުޅުނު މަހަރޝަލާ އަލީއަށް ވަނީ ބެސްޓް ސަޕޯޓިން އެކްޓަރގެ އޮސްކާވެސް ލިބިފައެވެ.\nމިއަހަރުގެ އެވޯޑްގައި އިނގިރޭސި ބަސް ނޫން ބަހަކުން އުފައްދާފައިވާ ފިލްމުތަކުގެ ތެރެއިން އެންމެ މޮޅު ފިލްމަކަށް ހޮވިފައިވަނީ، ނެޓްފްލިކްސްގެ ފިލްމު "ރޯމާ" އެވެ. މި ފިލްމަކީ ހިޖުރަވެރީންގެ އާއިލާއަކަށް ދިމާވާ އެކި ގޮންޖެހުންތަކުން އަރައިގަންނަ ގޮތް ދައްކުވައިދޭ ފިލްމެކެވެ. ރޯމާގެ ޑިރެކްޓަރަށް ބެސްޓް ޑިރެކްޓަރގެ ޝަރަފު ލިބުނުއިރު، އެ ފިލްމުގެ ވާހަކައަކީ އޭނާގެ ޢާއިލާގެ ތަޖުރިބާތައް އަސްލަކަށް ބަލައިގެން ލިޔެފައިވާ ވާހަކައެކެވެ. ބެސްޓް ސިނަމެޓޮގްރަޕީގެ އެވޯޑުވެސް ޙާސިލުކުރީ "ރޯމާ"އެވެ.\nއެންމެ މޮޅު އެނިމޭޓެޑް ފިލްމުގެ އޮސްކާ ލިބުނީ "ސްޕައިޑަރ މޭން – އިން ޓު ދަ ސްޕައިޑަރ ވޯސް"އަށެވެ.\nފިލްމީ ދާއިރާއިން ދުނިޔޭގައި ދޭ އެންމެ ބޮޑު މުުހިއްމު ޝަރަފުކަމަށް ދެކޭ އޮސްކާ އެވޯޑްސްގައި، އެންމެ ގިނަ ބައެއްގެ ސަމާލުކަން ހުއްޓެނީ އެންމެ މޮޅު އެކްޓަރއާއި، އެކްޓްރެސްގެ މަޤާމު ޙާސިލުކުރާ ފަރާތްތަކަށެވެ. އެންމެ މޮޅު އެކްޓަރަކަށް ހޮވުނީ، އާއްމުންގެ ގިނަ ބައެއްގެ މަޤްބޫލުްކަން ހޯދި "ބޮހިމިއަން ރެޕްސޮޑީ"ގެ ތަރި ރާމީ މަލިކްއެވެ. ރާމީ މާލިކަކީ މިސްރު ދަރިކޮޅުގެ އެމެރިކާ ރައްޔިތެކެވެ. އަދި އެންމެ މޮޅު އެކްޓްރެސްގެ މަޤާމު ހޯދީ ފިލްމް "ދަ ފޭވަރިޓް" އިން އޮލިވިއާ ކޯލްމަންއެވެ.\nމިއަހަރުގެ އޮސްކާ އެވޯޑްސްގައި ރޯމާ، ބްލެކް ޕެންތަރ ބޮހީމިއަން ރެޕްސޮޑީފަދަ ފިލްމިތަކުންވަނީ މުހިއްމު އެވޯޑްތައް ހާސިލްކޮށްފައެވެ.\nއިތުރު އެވޯޑްތަކަށް ބަލާއިރު، ބެސްޓް ޑޮކިއުމެންޓްރީ ފީޗަރއަކަށް ހޮވިފައިވަނީ "ފްރީ ސޯލޯ" އެވެ. ބެސްްޓް ކޮސްޓިއުމް ޑިޒައިން- "ބްލެކް ޕެންތަރ" އަށް ލިބިފައިވާއިރު، ބެސްޓް ޑޮކިއުމަންޓްރީ ޝޯޓް ފިލްމްގެ އެވޯޑު ލިބިފައިވަނީ، ޕީރިއަޑް.އެންޑް އޮފް ސެންޓެންސްއަށެވެ. ބެސްޓް އޮރިޖިނަލް ސޯންގް ލިބުނީ އަ ސްޓާ އިޒް ބޯން އަށް ލޭޑީ ގާގާ އާއި މާކް ރޮންސޮން ތައްޔާރުކުރި ލަވަ، "ޝެލޯ"އަށެވެ.\nއެހެން އަހަރުތަކާ ޚިލާފަށް މި އަހަރު އޮސްކާ އެވޯޑު ޙަފުލާ ކުރިއަށްގެންގޮސްފައިވަނީ އެ ޝޯ ހުށަހަޅާ ފަރާތެއް ނެތިއެވެ. މިދިޔަ އަހަރުގެ އެންމެ މަޤުބޫލު އެއް ފިލްމު ބޮހީމިއަން ރެޕްސޮޑީގެ ވާހަކަ އެ ބޭންޑެއްގެ މައްޗަށް ބިނާކޮށްފައިވާ މަޝްހޫރު ބޭންޑް ކުއީންގެ ހުށަހެޅުމަކުން ފެށި މި ޝޯވްގައި ގިނަ ޢަދަދެއްގެ ތަރީންގެ ހުނަރު ވަނީ ދައްކާލާފައެވެ،


Dhahtha Aai Kokko Eh Dhuvaheh Gai Vihaifi - Vaguthu\nދައްތަ އާއި ކޮއްކޮ އެއް ދުވަހެއްގައި ވިހައިފި\nއިނގިރޭސިވިލާތުގެ ބްލެކްޕޫލްގެ ވިކްޓޯރިއާ ހޮސްޕިޓަލްގައި އެއް ދުވަހެއްގައި ވިހެއި އެއްބަނޑު އެއްބަފާ ދެ މީހުންގެ ވާހަކަ މިހާރު ގިނަބަޔަކު ދަނީ ދައްކަމުންނެވެ. އެގޮތުން ދައްތަ އާއި ކޮއްކޮ ވިހާފައި ވަނީ އެއް ދުވަހެއްގައެވެ.\nމިއީ މަދުން ނޫނީ ދިމާނުވާ ކަމެކެވެ. ނަޓަލީ ނަމަކަށް ކިޔާ 32 އަހަރުގެ އަންހެން މީހާ އައި އޭނާގެ 24 އަހަރުގެ ކޮއްކޮ ލިންޑްސޭ ވިހާފައި ވަނީ، އޮކްޓޯބަރުގެ މަހުގެ 11 ވަނަ ދުވަހުއެވެ.\nނަޓަލީ ވިހާފައި ވަނީ، އެ ދުވަހުގެ ހެނދުނު 11:27 ގައެވެ. އޭނާއަށް ލިބިފައި ވަނީ އަންހެން ކުއްޖެެކެެވެ. އޭނާގެ ކޮއްކޮ ލިންޑްސޭ ވިހާފައި ވަނީ ހަވީރު 17:54 ގައެވެ. އޭނާ ވިހާފައި ވަނީ ފިރިހެން ކުއްޖެކެވެ. މި ދެ މީހުންވެސް ވިއްސާފައި ވަނީ އެއް ޑޮކްޓަރެކެވެ. އަދި ދެ މީހުންވެސް ވިއްސާފައި ވަނީ އެއް ވޯޑެއްގައެވެ.\nނަޓަލީގެ އިތުރު ދެ ކުދިން ތިބެއެވެ. ނަޓަލީ ބުނީ، އޭނާ ބަނޑުބޮޑުކަން ހާމަކޮށްފައި ވަނީ ވިހަން ހަފްތާއެއްހާ ދުވަސް ވެފައިވަނިކޮށް ކަމަށެވެ. އަދި އެކަން އޭނާ ހާމަކޮށްފައި ނުވަނީ، ކޮއްކޮ މާބަނޑުވީ އަލަށް ކަމަށްވާތީ، ހުރިހާ އެންމެންގެ ސަމާލުކަން ކޮއްކޮއަށް ދިނުމަށް ކަމަށެވެ.\nދެ މީހުންނަކީ ބްލެކްޕޫލްގައި ނާރސަރީ ނަރުހުންގެ ގޮތުގައި، މަސައްކަތް ކުރަމުންދާ ދެ މީހުންނެވެ. މި ދެ މީހުންވެސް ވިހާފައި ވަނީ މި މީހުން ވިހަން ޑޮކްޓަރުން ދިން ތާރީހަށްވުރެ އަވަހަށެވެ. ލިންޑްސޭ ވިހާނެ ކަމަށް ޑޮކްޓަރުން ބުނެފައި ވަނީ އޮކްޓޯބަރު 14 ގައެވެ. އަދި ނަޓަލީ ވިހާނެކަމަށް ޑޮކްޓަރުން ބުނެފައި ވަނީ އޮކްޓޯބަރު 18ގައެވެ.\nމި ދެ މީހުންވެސް އެއް ދުވަހެއްގައި ވިހެއުމުން އެކަމުގެ އުފާ ކުރަމުން އަންނައިރު، މިއީ 2000 މީހުންގެ ތެރެއިން އެއްފަހަރު ވާ ކަމެއް ކަަމަށް މާހިރުން ބުނެއެވެ.\nއޮކްޓޯބަރ 25, 2018 19:41\nދެމީހުން އެއްދާން ކުރި ދުވަހުގެ ވާހަކަވެސް ޖަހާލިނަމަ\nއޮކްޓޯބަރ 25, 2018 21:35


Manchester City athun Tottenham ah hani molheh - AO News\nމެންޗެސްޓާ ސިޓީ އަތުން ޓޮޓެންހަމް އަށް ހަނި މޮޅެއް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި މެންޗެސްޓާ ސިޓީ އަތުން 1-0ގެ ނަތީޖާއަކުން ޓޮޓެންހަމް ހޮޓްސްޕާ މޮޅުވެއްޖެއެވެ.\nމިއީ ލީގުގެ ފުރަތަމަ މެޗުގައި ކޯޗު ޕެޕް ގާޑިއޯލާ އާއެކު ސިޓީ އަށް ނާކާމިޔާބީއާ ކުރިމަތިލާންޖެހުނު ފުރަތަމަ ފަހަރެވެ. މީގެކުރީން، ވޭތުވެދިޔަ ފަސް ސިޒަނުގެ ލީގުގައި ސިޓީން ކުޅުނު ފުރަތަމަ މެޗު ވަނީ ކާމިޔާބުކޮށްފައެވެ. މީގެއިތުރުން، މިއީ ޓޮޓެންހަމްގެ ދަނޑުގައި ސިޓީ ޖެހިޖެހިގެން ބަލިވި ހަތަރުވަނަ ފަހަރެވެ.\nޓޮޓެންހަމްގެ ސްޓޭޑިއަމްގައި ރޭ ކުޅުނު މި މެޗު ފެށިގެން ސިޓީން ގިނަވަގުތު ބޯޅަ ގެންގުޅެ ގިނަ ހަމަލާތައް އުފައްދާފައިވާއިރު، ފުރަތަމަ ހާފުގައި އެ ޓީމުގެ ފެނާންޑީނިއޯ އާއި އަލްޖީރިއާގެ ވިންގާ ރިޔާދް މާރޭޒްގެ އިތުރުން ޕޯޗުގަލްގެ ފުލްބެކް ޔާއޯ ކަންސޭލޯ އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ. މި ހާފުގައި ޓޮޓެންހަމްގެ ފޯވާޑް ސޮން ހެއުން-މިން އަށް ލިބުނު ފުރުޞަތުތައްވެސް ވީބޭކާރެވެ.\nމި މެޗުގައި ފެނިގެންދިޔަ ހަމައެކަނި ލަނޑު، ދެވަނަ ހާފުގެ ކުޅުން ފެށިތާ 10 ވަރަކަށް މިނެޓުގެ ތެރޭގައި ޓޮޓެންހަމް އަށް ކާމިޔާބުކޮށްދިނީ ސޮން އެވެ. މިއީ އެ ޓީމުގެ ނެދަލެންޑްސްގެ ވިންގާ ސްޓީވެން ބާގްވިން ދިން ބޯޅައަކުން ސޮން ކާމިޔާބުކުރި ރީތި ގޯލެކެވެ. އޭގެ ފަހުން، ޓޮޓެންހަމްގެ ލީޑް ފުޅާކުރުމަށް ބާގްވިން އަށް ރަނގަޅު ފުރުޞަތެއްލިބި ވަނީ ބޭކާރުވެފައެވެ.\nސިޓީން ނަތީޖާ ހަމަހަމަކުރުމަށް ކުރި މަސައްކަތުގައި ޖެކް ގްރީލިޝް އާއި ސްޕެއިނުގެ ވިންގާ ފެރާން ޓޮރޭސް ފޮނުވާލި ހަމަލާތަކުގެ ހުރަހަކަށްވީ ޓޮޓެންހަމްގެ ގޯލްކީޕަރު އަދި ކެޕްޓަން ހޫގޯ ލޮރިސް އެވެ.\nލީގުގައި ސިޓީ އަށް ދެން އޮތީ މި މަހުގެ 21 ވާ ހޮނިހިރު ދުވަހު އަމިއްލަ ދަނޑުގައި އަލަށް ޕްރޮމޯޓުވި ނޯވިޗް ސިޓީއާ ދެކޮޅަށް ކުޅޭ މެޗެވެ. އޭގެ އެއް ދުވަސް ފަހުން ރަށުން ބޭރުގައި ޓޮޓެންހަމް ނިކުންނާނީ އެ ޓީމުގެ ކޯޗު ނޫނޯ އެސްޕިރިޓޯ ސަންޓޯގެ ކުރީގެ ޓީމު ކަމަށްވާ ވުލްވްސްއާ ދެކޮޅަށެވެ.


SunOnline: 300 eh haa candidatun ah jalu hukumeh ge biru!\n300 އެއްހާ ކެންޑިޑޭޓުންނަށް ޖަލު ހުކުމެއް އައުމުގެ ބިރު ބޮޑު ވެއްޖެ\nމުހައްމަދު މުޒައްޔިން ނާޒިމް 27 Apr 2019, 12:40\nމަޖިލިސް އިންތިހާބު: އިންތިހާބުގައި ވާދަ ކުރި 300 އެއްހާ ކެންޑީޑޭޓުންނަށް ޖަލު ހުކުމުގެ ބިރު -- ސަން ފައިލް ފޮޓޯ/ ފަޔާޒު މޫސާ\nމި މަހު ހަ ވަނަ ދުވަހު ބޭއްވި މަޖިލިސް އިންތިހާބުގައި ވާދަ ކުރި 386 ކެންޑިޑޭޓުންގެ ތެރެއިން އިއްޔެއާ ހަމަޔަށް ވެސް މާލީ ބަޔާން ހުށަހަޅާފައި ނުވާ، 301 ކެންޑިޑޭޓުންނަށް ޖަލު ހުކުމެއް އައުމުގެ ބިރު ބޮޑު ވެއްޖެ އެވެ.\nއެ މުއްދަތު މިރޭ 12:00އަށް ހަމަވާއިރު، މާލީ ބަޔާން ހުށަނޭޅުމަކީ، ބޮޑު ޖޫރިމަނާއެއް ނުވަތަ ދެ އަހަރު ދުވަހުގެ ޖަލު ހުކުމެއް އަތުވެދާނެ ކަމެއް ކަމަށް އިލެކްޝަންސް ކޮމިޝަނުން މީގެ ކުރިން ވަނީ ބުނެފަ އެވެ.\nއިލެކްޝަންސް ކޮމިޝަންގެ ތަރުޖަމާނު އަދި މެމްބަރު އަހްމަދު އަކްރަމް މިއަދު "ސަން" އަށް ވިދާޅުވީ، ރޭގެ 12:00 އާ ހަމައަށް އެކޮމިޝަނަށް މާލީ ބަޔާން ހުށަހަޅާފައިވަނީ، 94 ކެންޑިޑޭޓުންކަމަށެވެ.\n"ރެޔާ ހަމައަށް ހުށަހެޅީ 94 ކެންޑީޑޭޓޫން. މިއަދުވެސް ވަރަށް ގިނަ ކެންޑިޑޭޓުން މާލީ ބަޔާން ހުށަހަޅުމުން އެބަދޭ،" އަކްރަމް ވިދާޅުވިއެވެ.\nގާނޫނުގައި ބުނާގޮތުން، ކެންޑިޑޭޓު ހުށަހަޅާ މާލީ ބަޔާނަކީ ދައުލަތުގެ ކަމާބެހޭ އިދާރާއެއްގައި ރަޖިސްޓްރީކޮށްފައިވާ އޮޑިޓަރަކު އޮޑިޓްކޮށްފައިވާ މާލީ ބަޔާނަކަށް ވާން ޖެހެ އެވެ. މިކަމާ ގުޅިގެން މާލީ ބަޔާން ތައްޔާރު ކުުރުމަށް ކެންޑިޑޭޓުންނަށް ވަނީ އުނދަގޫވެފަ އެވެ.\nމާލީ ބަޔާން ހުށަހެޅުން މިއަދަށް ހަަމަވާއިރު، މާލީ ބަޔާން ބަލައިގަތުން ހަމަޖެހިފައިވަނީ، މއިަދު ހެނދުނު 9:00 އިން މިރޭ 12:00 އަށް ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.


Raajjey ge furathama Defence Advisor akah Col. Abdul Rauf - AO News\nރާއްޖޭގެ ފުރަތަމަ ޑިފެންސް އެޑްވައިޒަރަކަށް ކާނަލް ޢަބްދުއްރައޫފް\nކާނަލް ރަޢޫފަށް އެޑްވައިޒަރުކަމުގެ ފަތްކޮޅު އަރުވަނީ - ފޮޓޯ: ޓްވިޓާ\nރާއްޖެއިން ބޭރުގެ ޤައުމަކަށް ކަނޑައެޅި ފުރަތަމަ ޑިފެންސް އެޑްވައިޒަރަކަށް، އެމްއެންޑީއެފްގެ ކާނަލް ޢަބްދުއްރައޫފް ހަމަޖައްސަވައިފިއެވެ.\nޗީފް އޮފް ޑިފެންސް ފޯސް، މޭޖަރ ޖެނެރަލް ޢަބްދުﷲ ޝަމާލް ކުރެއްވި ޓްވީޓެއްގައި ވިދާޅުވެފައިވަނީ މެލޭޝިއާގައި ހުންނަ ދިވެހިރާއްޖޭގެ ހައި ކޮމިޝަނުގެ ޑިފެންސް އެޑްވައިޒުކަމުގެ މަސްއޫލިއްޔަތުތަކާއި ކާނަލް ރައޫފް ހަވާލުވެވަޑައިގެންފައިވާ ކަމަށެވެ.\nއެގޮތުން ޝަމާލް ވިދާޅުވީ ރާއްޖެއާއި މެލޭޝިއާ އާއި ދެމެދު އޮންނަ ދިފާޢީ އަދި ސަލާމަތީ ގުޅުންތައް ބަދަހިކުރުމާއި، ދެ ޤައުމުގެ އަސްކަރިއްޔާގެ ދެމެދުގައި ޤާއިމްވެފައިވާ ޒަމާންވީ ވަރުގަދަ ގުޅުން އިތުރަށް ބިނާކުރުމަށް ކާނަލް ރައޫފް މަސައްކަތް ކުރައްވާނެ ކަމަށެވެ.\nColonel Abdul Rauf assumes duties as the first Defence Advisor at @MDVinMalaysia.\nHe will be working to enhance the defence & security cooperation between Maldives & Malaysia, building upon the existing strong and historic ties between MNDF and the Malaysian military. pic.twitter.com/5ACcIrWiWB\n— Maj. Gen. Abdulla Shamaal (@CDFofMNDF) September 18, 2020\nއެ މަޤާމަށް ކާނަލް ރައޫފް ޢައްޔަނުކުރެވިގެން ދިއުމާއެކު، ދެން ކާނަލް ރައޫފް ދިރިއުޅުއްވާނީ މެލޭޝިއާގައެވެ.\nހިތަދޫ އިން މަހަށް ފުރި ލޯންޗެއް ދިޔަވާތީ އެމްއެންޑީއެފުން އެހީތެރިކަން ފޯރުކޮށްދީފި


Gaidheen ah jaluga specialistunah dhehkeyne goiy hadhanee\nމޯލްޑިވްސް ކަރެކްޝަނަލް ސާވިސް (އެމްސީއެސް) ގެ ބެލުމުގެ ދަށުގައިވާ ގައިދީންނާއި ބަންދުމީހުން ސްޕެޝަލިސްޓް މެދުވަރިކޮށް ބޭސްފަރުވާ ފޯރުކޮށްދިނުމުގެ އިންތިޒާމް ހަމަޖެއްސުމާ ބެހޭގޮތުން އައިޖީއެމްއެޗްއާއި އެކު އެއްބަސްވުމެއްގައި ސޮއިކޮށްފި އެވެ.\nމި އެއްބަސްވުމުގައި އެމްސީއެސްގެ ފަރާތުން ސޮއިކުރެއްވީ ކޮމިޝަނާ އޮފް ޕްރިޒަންސް އަހްމަދު މުހައްމަދުފުޅުއެވެ. އަދި އައިޖީއެމްއެޗްގެ ފަރާތުން ސޮއިކުރެއްވީ ޗީފް އޮޕަރޭޓިން އޮފިސަރު އިބްރާހިމް ސަލީމްއެވެ.\nއެއްބަސްވުމުގެ ދަށުން ގައިދީންނާއި ބަންދުމީހުންގެ ތެރެއިން އާންމު ނޫން ބަލިތަކަށާއި އުނދަގޫތަކަށް، އެ ކަމާ ގުޅުންހުރި ސްޕެލިސްޓުން މެދުވެރިކޮށް ޖަލުގައި ބައިތިއްބައިގެން ފަސޭހަކަމާއެކު ސިއްހީ ފަރުވާ ފޯރުކޮށްދެވޭނެ ކަމަށް ކަރެކްޝަނުން ބުނެ އެވެ. އަދި އައިޖީއެމްއެޗްގެ ފަރާތުން ޖަލުތަކަށް ސުޕާ ސްޕެޝަލިސްޓުންނާއި ސްޕެޝަލިސްޓުންނާއި ނަރުހުންގެ އިތުރުން އެހެނިހެން ޓެކްނިކަލް މުވައްޒަފުން ފޮނުވާނެ ކަމަށެވެ.\nއެއް އަހަރު ވަންދެން ޖަލުގައި ތިބޭ މީހުންނަށް އައިޖީއެމްއެޗްގެ މުވައްޒަފުން އެތަނަސް ގޮސް ފަރުވާ ދޭނެ ކަމަށާއި ފަހަރަކު މަދުވެގެން 20 މީހުންނަށް ސިއްހީ ހިދުމަތް ފޯރުކޮށްދެވޭނެ ކަމަށެވެ.\nކަރެކްޝަނުން ބުނީ އެފަދަ އިންތިޒާމްއެއް ހަމަޖެހިގެން ދިއުމަކީ ގައިދީންނާއި ބަންދުމީހުންނަށް ބޭސް ފަރުވާ ފޯރުކޮށްދިނުމަށް ލިބޭ ވަރަށް ބޮޑު ލުއިފަސޭހައެއް ކަމަށާއި އަމާޒަކީ ގައިދީންނާއި ބަންދުމީހުންނަށް ވީހާވެސް ރައްކާތެރިކަމާއެކު ބޭސް ފަރުވާ ފޯރުކޮށްދިނުން ކަމަށެވެ.\nމޯލްޑިވްސް ކަރެކްޝަނަލް ސާވިސް އައިޖީއެމްއެޗް މިނިސްޓްރީ އޮފް ހެލްތު + ކޮވިޑް-19 ކޮވިޑް-19 އިގެ ބަލާއާފާތް އަހުމަދު މުހައްމަދު ފުޅު\nމާފުށި ޖަލުން 51 މީހަކު ޕޮޒިޓިވް


Nishan hayyaru kuri vaguthu kaireega dharifulhu; aanmun rathah! | Mihaaru\nނިޝާން ހައްޔަރުކުރި ވަގުތު ކައިރީގައި ދަރިފުޅު؛ އާންމުން ރަތަށް!\nޝެއިހް ނިޝާން ހައްޔަރުކުރަން ފުލުހުން ދިޔަ ވަގުތު އޭނާ ދަރިފުޅު ގައިގައި ބައްދާލައިގެން: އޭނާ ހައްޔަރުކުރުމުގައި ފުލުހުން އަމަލުކުރި ގޮތާމެދު އާންމުންގެ ކަންބޮޑުވުންތައް ގިނަ -- ފޮޓޯ: ވީޑިއޯ ކެޕްޗާ\n23 ޖޫން 2022 - 12:37\nޔޯގާ ހަރަކާތުގައި ހަމަނުޖެހުން ހިންގި މައްސަލައިގައި ޝެއިހް އާދަމް ނިޝާން ރޭ ހައްޔަރުކުރި ވަގުތު އޭނާއާ އެކު އޭނާގެ ދަރިފުޅު މަގުމަތީގައި ހުންނަތަން ފެންނަ ވީޑިއޯއެއް ސޯޝަލް މީޑިއާގައި އާންމުވެ، އޭނާ ހައްޔަރުކުރުމުގައި ފުލުހުން އަމަލުކުރި ގޮތާމެދު ވަަރަށް ބޮޑަށް ހިތްހަމަނުޖެހި، އާންމުންގެ ރުޅިގަނޑު އެ އިދާރާ އަށް އަމާޒުވެއްޖެ އެވެ.\nއެ ވީޑިއޯ އިން ފެންނަ ގޮތުގައި، އެ ދެބަފައިން މަގުމަތީގައި ހުއްޓުވައިފައި ތިބޭއިރު އެ މީހުންގެ ވަށައިގެން އެސްއޯ ފުލުހުން ތިބެ އެވެ. ކުއްޖާ ބިރުން އުޅޭތީ، އޭނާ ބައްދާލަތަން ވެސް ފެނެ އެވެ.\nފޭސްބުކްގައި ވީޑިއޯ އާންމުކުރި މީހާ ބުނީ، ފުލް ގިޔަރުގައި ތިބި އެސްއޯ ފުލުހުން އެ ދެބަފައިން ވަށާލުމުން އެ ކުއްޖާ ބިރުން ރޯން ފެށި ކަމަށެވެ. ނިޝާން ހައްޔަރުކުރަން ފުލުހުން އޭނާ މަގުމަތިން ހިފެހެއްޓީ، ދަރިފުޅު ގޮވައިގެން ރޭ އިޝާ ނަމާދަށް ފުރުގާން މިސްކިތަށް ދަނިކޮށް ކަމަށް ބުންޏެވެ. އާންމުކުރި ވީޑިއޯގައި ނަމާދުކުރާ އަޑު ވެސް އިވެ އެވެ.\nSheikh nishan was with his kid on the way to prayers when he was arrested. The kid was so frightened. This is sad to see where this country is headed to. @axanner @DhiyaresNews pic.twitter.com/20ydQjYb1f\n— Mee mashey (@MMashey) June 22, 2022\nނިޝާން ހައްޔަރުކުރީ، ޔޯގާގެ ހަރަކާތް ކުރިއަށް ގެންދަނިކޮށް ފުލުހުންގެ ސަފުތައް ރޫޅާލައި ބަންދުކޮށްފައިވާ ސަރަހައްދަކަށް ވަދެ، ދައުލަތުގެ މުދަލަށް ގެއްލުންދީ، ދައުލަތުގެ އިސްވެރިންނާއި ޑިޕްލޮމެޓުންނަށް ހަމަލާދީ ހަމަނުޖެހުން ހިންގި އެއްވުމަށް ދައުވަތު ދީ، އެ އެއްވުމުގައި އިސްކޮށް ހަރަކާތްތެރިވެފައިވާ ކަމަށް ބުނެ އޭނާގެ މައްޗަށް ފުލުހުން ހިންގާ ޖިނާއީ ތަހުގީގަކާ ގުޅިގެންނެވެ.\nއެ މައްސަލައިގައި ނިޝާން ހައްޔަރުކުރަން ފުލުހުންނަށް ކޯޓު އަމުރު ވެސް ލިބިފައި ވަނިކޮށް، ދަރިފުޅާ އެކު އޭނާ މަގުމަތީގައި ހުއްޓާ ހައްޔަރުކުރަން ދިއުމުގެ އެއްވެސް މަނާއެއް ނެތް ކަމަށް ބުނެ އާންމުން ދަނީ ވަރަށް ބޮޑަށް ފާޑުކިޔަމުންނެވެ.\nMee mi sarukaarun kudakudhin himaayath kuraa goyth tha??\n— aafi (@aafi) June 22, 2022\n"އެހެން މީހުން ހާޒިރުކުރާ ގޮތަށް ހަމަ އަންގާލީމަ ހާޒިރުވާނެ ހަމަ ޔަގީނުން ވެސް. ހާޒިރު ނުވެއްޖެއްޔާ މިހެން އައިސް ހައްޔަރުކުރަން ރަނގަޅު،" މީހަކު ކުރި ޓުވީޓެއްގައި ބުންޏެވެ.\n"ފޯރިއެއް އެބަހުއްޓެއްނުން މި ކަހަލަ ކަމެއްގައި ހައްޔަރުކުރަންވީމަ، ކުޑަކުދިންގެ ހައްގުތަކެއް، އެވެނި އެއްޗެއް ނޯވޭ."\nKudakujjakah fuluhun biru dhahkaifi. Kobaatha gender\n— Raise Your Voice For Palestinians 🇲🇻🇵🇸 (@ISWPalestine1) June 22, 2022\n"އަށް އަހަރުގެ ކުއްޖެއް ގާތުގައި ހުއްޓަ، ފުލުހުން ފުލް ގިޔަރުގައި ވައްޓާލާއި، އެ ކުއްޖާ ބިރުން ފިތްކަނޑައިގެން ދާވަރު ނުކޮށްލާ ވެސް ހައްޔަރުކުރެވޭނެ، މިއަށް ވުރެ ރަނގަޅު ގޮތްތައް ހަމަ ހުންނާނެ ކަންނޭނގެ."\nއެ މައްސަލައިގައި ޖެންޑާ މިނިސްޓްރީ ހިމެނޭ ގޮތަށް ސަރުކާރުގެ ކަމާބެހޭ އިދާރާތަކާއި ރާއްޖޭގައި ކުޑަކުދިންގެ ހައްގުތައް ހިމާޔަތްކުރުމަށް އަޑުއުފުލައި، މަސައްކަތްކުރާ ޖަމިއްޔާތަކުން، މިހާތަނަށް އެއްވެސް އެއްޗެއް ބުނެފައި ނުވާތީ ވެސް އާންމުން ވަނީ ކަންބޮޑުވުން ފާޅުކޮށްފަ އެވެ.\nIlmverin ekanyeh noon komme mrehaku hayyaru kuriyas emeehubge dharinnah eyge ithuru aniya dheykah nujehey\n— Ninni (@f_nisryne) June 22, 2022\n"ކޮބާ ކުޑަކުދިންގެ ހައްގު ހޯދަން މަސައްކަތްކުރާ މީހުން؟ އިލްމުވެރިންގެ ދަރިން ވިއްޔާ ނަފްސާނީ ވެސް ނުވަނީ؟" މީހަކު ކުރި ޓުވީޓެއްގައި ބުންޏެވެ.\nފުލުހުންގެ ޖަވާބެއް އަދި ނުލިބޭ!\nނިޝާން ހައްޔަރުކުރުމުގައި ފުލުހުން އަމަލުކުރީ ކޮން އުސޫލެއްގެ ދަށުންތޯ ސާފުކުރުމަށް އެ އިދާރާ އަށް ގުޅި ނަމަވެސް އަދި ޖަވާބެއް ނުލިބެ އެވެ.\nWhat about the children at Galholhu Dhandhu? Where are their rights? Eves kuda kudhin konme dheeneh viyas! Islam dheenuga onna rivethi akhlaag dheen kiyavafa thibi myhun gaiga nei iru kihineh ehen bayeh ge gaigaesifa hunnany! Ilmveringe dharin nooonas dharin eba thibi!\n— Az Abdulla (@azha_abdulla) June 22, 2022\nއެ މައްސަލަ އަށް ފާޑުކީ ބައެއް މީހުން ވަނީ، ގަލޮޅު ދަނޑުގައި ބޭއްވި ޔޯގާ ހަރަކާތް ހުއްޓުވަން ބަޔަކު އެތަނަށް ވަދެ، ބިރުދައްކައި، އިންޒާރުދިންއިރު، އެތަނުގައި ވެސް ކުޑަކުދިން ތިބި ކަމަށް ބުނެ، އޭރު ބަޔަކަށް އެ މަންޒަރު ނުފެނުނީ ކީއްވެތޯ ވެސް ސުވާލު އުފައްދައިފަ އެވެ.\nSheikh Fazloon aai Nishan ge dheenee thaqreer kurumuge huhdha hifahattaifi\nޔޯގާގެ ހަރަކާތުގައި ހަމަނުޖެހުން ހިންގައިގެން މިދިޔަ އަންގާރަ ދުވަހު ހަ މީހަކު ހައްޔަރުކުރި އެވެ. އެ މީހުންގެ ވަނަވަރު ވެސް ފުލުހުން އިއްޔެ އާންމުކުރި އެވެ. އެ ހަ މީހުން ބަންދުގައި ބައިތިއްބަން ކްރިމިނަލް ކޯޓުން އިއްޔެ މުއްދަތު ވެސް އިތުރުކުރި އެވެ. އޭގެ ތެރެއިން، ހަތަރު މީހަކު ދެ މަހަށް (60 ދުވަހަށް) އަދި ދެ މީހަކު ފަސް ދުވަހަށް ބަންދުކުރަން ކޯޓުން އަންގާފައިވެ އެވެ.\nYoga ge hama nujehumun hayyaru kuri meehunge vanavaru aanmu koffi\nއެ މައްސަލައިގައި ފުލުހުން ސީރިއަސް އެންޑް އޮގަނައިޒްޑް ކްރައިމް ޑިޕާޓްމަންޓުން ހާއްސަ ތަހުގީގު ކުރަމުން އަންނައިރު، އެ ހަމަނުޖެހުން ހިންގި މީހުންގެ މައްސަލަ ބަލަން ވަޒީރުންގެ މަޖިލީހުގެ ސަބް ކޮމިޓީއެއް ވެސް އެކުލަވާލާފައިވެ އެވެ.\nފުލުހުން ރާއްޖޭގެ ދީނީ މައްސަލަތައް\n186 ކޮމެންޓް, 73 ރިއެކްޝަންސް\nފަލަސްތީނުން ފެންނަ މަންޒަރ\nދަރިންނާއި އަނބިންނާއި މައިންބަފައިންނާމެދު ވިސްނާނަމަ ޣައިރުގާނޫނީ އެއްވުންތަކަށް ނުދާނެ. އަދި ތިޔަ ތަނަށް މީހުން އެއްކޮށް އަދި ފަތުވާނެރެ ހަދާ މީހުންނަކީ އެއްވެސް ގޮތަކުން "ނަބިއްޔާގެ ދިފާޢު"ކުރުމަށް ނުކުތް ބައެއްނޫން. ސިޔާސީ ބައެއް. މީހުން ކުރާ ތިބާވަތުގެ ދިފާޢަށްވުރެ އިސްލާމް ދީނަކީ މާ މާތް އަދި އެދީން މީސްތަކުންގެ ހިތްތަކުގެ ފުނަނަށް ވެއްދެވުމާއި ދެމެހެއްޓެވުމަކީ ﷲގެ ވަޢުދުފުޅެއް. ތިޔަ މީހުން ކުރާކަމަކީ މިމާތް ދީނަށް މީހުން ނުރުހުންކުރުން.\nތިޔާ ދީނީ ފަގުޑި އަޅައިގެން އުޅޭ ސިޔާސީ މީހުން. ތިޔަމީހުން ވަރިހަމަ ދޯ އެހެން މީހުން ގެ ދަރިންނައް ކިތަންމެ ބޮޑު އަނިޔާ ދިނަސް އޯކޭ؟ ޔޯގާ ހެދިތަނުގަ އެކި ފުރާ ގެ ކިތައް ދަރިން ތިބިކަން މި ލިޔުން ލިޔުނު ބޭފުޅާ ޔައް އެގި ލައްވާ ތޯ؟ އަދި މި ދިވެހި ގައުމު ގެ އަގު ކިހާ ވަރަކައް ވެއްޓުނު ކަން އެގިލައްވާތޯ؟ އަދި މިމީހުން މިގައުމު ދުނިޔޭގެ ސަފުން ބާކީ ކުރުވާފަ ރައްޔަތުން ބަޑައް ޖައްސާނެ ނިކަން ބަލަން ތިބެބަލަ.\nޔޯގާ ހަދާތާ ތިބީ ހުސް ބޮޑެތި މީހުން... ޔޯގާ ހަދާތާކަށް ޝޭޙް ނިޝާންނެއް ނުވަދޭ، ވީޑިއޯ އިން ވެސް ފެނޭ... މަހުލޫފް ވެސް ޔާމީން ސަރުކާރުން މަހުލޫފްގެ ދަރިފުޅު ކައިރީގަ ހުއްޓާ ހައްޔަރު ކުރި... މި ހާމަވީ ޔާމީން ސަރުކާރު އާ ދިމާއަށް އަނިޔާވެރި ވެރިކަމާ ގޮވި ސަރުކާރުން ކުޑަކުދިންގެ ކަރާމާތަށް އަރައި ގާތް މަންޒަރުތައް... މިއީ ވެސް އަނިޔާވެރި ވެރިކަމެއް...\nމި ލިޔުނު މީހާ ކޮންގޮތަކުން ބެލީ އާންމުން ރަތައް އެރި ކަމަށް\nމި މީހުންނަށްވެސް ވިސްނެންޖެހޭނެ ތިމާމެންގެ އަމަލުތަކުގެ ސަބަބުން ގައުމުގެ މުސްތަގުބަލު ބަނަވެ ދިވެހިންނަކީ ޓެރަރިސްޓް ފިކުރުގެ ހައްދުފަހަނައެޅި ބައެއްގެ ގޮތުގައި ދުނިޔެ ދެކެން ފަށައިފިކަން. ނަތީޖާއަކީ ކުށެއްނެތް އެތަކެއް ބައެއްގެ ދިރިއުޅުން އަދިރިގަނޑަކަށް ވެއްޓެނީކަން. އެކަމަކުވެސް ކުޑަކުދިންނަށް އަސަރު ނުކުރާނެ ގޮތަކަށް ފުލުހުންނަށް މިކަން ކުރެވެންވާނެއެވެ.\nލާދީނީ މީހުން މާ ގޯސް\nބަލަ އެތަނަށް ދިޔައީ މުޒާހަރާކުރަން ނޫނީ ސޭހުގެބަހުންނަމަ ދީންދިފާއުކޮށް އަޑުއުފުލަން އެތަނުގަތިބިމީހުން ފޮލޯކުރީ ސެއިހުމެންނަށް، ލީޑަރުންކަމުގައި ބެލީ ސެއިހުމެން ދެންހުރިހާކަމެއްގޯހުންދިޔައިމަ ތިމަންނަބުނެގެން ނޫނޭ އެކަންކުރީ ބުނެ ޒިންމާނުނެގެންޏާ ކީއްކުރަން މީހުން އެއްކުރީ ،\nތަނަކަށް ސުލްޙަވެރި އެއްވުމެއް ބާއްވާއިރަށް ހައްޔަރު ކުރާނީ އަނިޔާވެރި ވެރިން.. ޔާމީން ވެސް މެއި 1 ގަ ޝޭޙް އިމްރާން ވެސް ހައްޔަރުކޮށްފައި ބެހެއްޓި... ޔާމީން ގެ ވެރިކަން ވެއްޓުނީ އަނިޔާވެރި ކަމާއެކީ އެއްވާ ފަރާތެއް ކުށްވެރިންނަށް ހަދާފަ ހައްޔަރުކުރަން ފެއްޓި ފަހުން... އަނިޔާވެރިކަން އިސްކޮށް ގައުމް ދާރާ ވިއްކާ ކޮރަޕްޝަން ހިންގި ފަހުން... މި ސަރުކާރުން ވެންޓީލޭޓަރުން ވެސް ކޮރަޕްޝަން... 2023 އޮތީ ދުރަކު ނޫން\nކޮއްކޯ އެއްވުމެއް ބާއްވައިގެނެއް ނޫނޭ އެމީހުން ހައްޔަރުކުރީ. އެމީހުން ގަލޮޅުދަނޑަށް ވަދެ ހިންގި އަމަލުތަކުގެ ސަބަބަބުންނޭ ހައްޔަރުކުރީ. ސަރުކާރުންވެސް ކޮންމެހެން އިންޑިޔާވެގެން ޔޯގާ ހަދާކަށްވެސް ނުޖެހޭ.\nގޯސް ކަމެއްކުރީމާ ގޭގަ އޮތަސް އަދި މަންމަ ކާރީގަ ފިލާއޮތަސް ގެނަދާނެ.\nގެންދާ އިރު ދަރިން ނަށަ ބިރު ދައްކައިގެން ނުވާނެ\nގަލޮޅު ދަނޑަށް ވަން ބަޔަކު ވަނީ ޝެއިޚް ނިޝާން އާ ފަޒްލޫން ބުނެގެނެއް ނޫން. އެއްވުން ނިންމާފަ އެބޭފުޅުން ދިޔަ ފަހުން ހަތަރުފަރާތުން ފާރު ރާނާ ގޭޓުލާފަ ހުރިތަނަކަށް ބަޔަކު ވެއްދީ ފުލުހުންގެ ބަލަހައްޓައިގެން ތިބެ. ހަމީދު މެން ފޭލިވީ. ނޫނީ ގަސްތުގައި ރާއްޖޭގެ ދާޚިލީ ކަންކަމުގެ ތެރެއަށް އިތުރަށް އަތް ބާނަން އިންޑިއާ އާ ގުޅިގެން ސަރުކާރުން ހިންގާފަވާ ޖަރީމާއެއް\nޝޭހުން މިޒާތު ލާއިންސާނީ ހަޑި މުޑުދާރު ކޮއް ބިޔަކު ކަސްރަތު ކުރަނިކޮއް އެތަނައް ވަދެގަނެ ތަޅާ ނުހަދާނެ. މިއުޅެނީ ނުލަފާ ޓެރެރިސްޓުން ތަކެއް. އިލްމުވެރިން މިޒާތު ކަމެއް ނުކުރާނެ.\nޓެރަރިސްޓުންނަށް ވިޔަސް އެމީހުންގެ ފަތުވާ އަހައިގެން އެމީހުން ހެދުން އަޅައިގެން އުޅޭހެން ހެދުން އަޅައިގެން އެމީހުނަށްތަބާވާ މީހުން ރާއްޖޭގަ ވަރަށް ގިނަވެއްޖެ. ރާއްޖެ ތެރޭގެ ރަށްރަށުގަ ގިނަ އަންހެނުން ލަނީ މިހާރު ކަޅުހެދުން. މޫނު ނިވާކުރުން އެއީ އެންމެ ރަގަޅުގޮތްކަމަށް ވިސްނަދީގެން އެމަޅީގަ ޖެހިގެންއުޅޭ މީހުންވެސް މަދެއްނޫން. މިހިސާބަށް ދިޔައީ ވޯޓްގެ ބޭނުމުގަ ސަރުކާރުތަކުން އެެކަންތަކާ އަޅާނުލާ ދޫކޮއްލުމުން.\nމި އަށް ލިބިފަ ހުރި ލައިކް ޑިސްލައިކުން އެބަ އެނގޭ ރާއްޖެ ދާ ދިމާ\nގަލޮޅު ދަނޑަށް ވަން ބަޔަކު ވަނީ ޝެއިޚް ނިޝާން އާ ފަޒްލޫން ބުނެގެނެއް ނޫން.....\nމިތާކޮމެންޓް ކުރާ ގިނަމީހުން ހާދަހާވާ ގަމާރޭ މަގޭ ހިތަށްއަރާ. ޓެރަރިސްޓުންނަކީ ގޮތެއްފޮތެއް ނެތި މީހުންނަށް ބިރުވެރިކަން ދައްކާބައެއް. އަޅެއެއީ ގޯހެކޭ. އެގޮތަށް ޕޮލިހުންވެސް ކަންތައް ނުކުރާށޭ. ޕޮލިހުންނަކީ ޓެރަރިސްޓުން ގޮތަށް އުޅެގެންވާނެ ބައެއްނޫން.


Shah Rukhge Pathan mi aharu releaseh nukuraane | Mihaaru\nޝާހްރުކް ޚާންގެ "ޕަތާން" މި އަހަރު ރިލީޒެއް ނުކުރާނެ\nމި އަހަރަށް ވައިއާރްއެފުން ތާވަލުކުރި ފަސް ފިލްމުގެ ތެރޭގައި "ޕަތާން" އެއް ނުހިމެނޭ\n18 ފެބުރުއަރީ 2021 - 07:18\nބޮލީވުޑްގެ އެންމެ ބޮޑު ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) އިން މި އަހަރު ފަސް ފިލްމެއް ގެނެސްދޭން ނިންމައި އެ ފިލްމުތައް ރިލީޒްކުރާ ތާރީހުތައް އިއުލާންކޮށްފި އެވެ.\nކުރިން ބެލެވުނު ގޮތާ ހިލާފަށް ޝާހްރުކް ޚާން ކުޅޭ އެ ސްޓޫޑިިއޯގެ "ޕަތާން" މި އަހަރުގެ ތާވަލަކު ނެތެވެ. މީޑިއާތަކުން ބުނަމުން ދިޔައީ އެ ފިލްމަކީ މި އަހަރުގެ ދިވާލީއާ ދިމާކޮށް ނޮވެމްބަރު މަހުގެ ތެރޭގައި ސިނަމާތަކަށް ގެންނާނެ ފިލްމެއް ކަމަށެވެ.\nނަމަވެސް ނޮވެމްބަރުގައި ގެނެސްދޭން ނިންމީ އަކްޝޭ ކުމާރުގެ ފިލްމު "ޕްރިތުވީރާޖް" އެވެ. ނޮވެމްބަރު މަހުގެ5އަށް ތާވަލުކޮށްފައި އޮތް ފިލްމަކީ 2017 ގެ މިސް ވޯލްޑް މަނޫޝީ ޗިލާރް ބޮލީވުޑަށް ތައާރަފުވާ ފިލްމު ވެސް މެ އެވެ.\n"ޕްރިތުވީރާޖް" އަކީ ކުރިން މިދިޔަ އަހަރުގެ ނޮވެމްބަރު 13 އަށް ތާވަލުކުރި ފިލްމެކެވެ. އެކަމަކު ކޮވިޑް-19 ގެ ބަލިމަޑުކަމާ ހެދި ފިލްމު ގެނެސް ނުދެވުނީ އެވެ.\nމި އަހަރު ވައިއާރްއެފުން ގެނެސްދޭ ފުރަތަމަ ފިލްމަކީ ރިލީޒްނުވެ ދިގުލައިގެން ގޮސްފައިވާ އަރުޖުން ކަޕޫރާއި ޕަރިނީތީ ޗޯޕްޅާގެ "ސަންދީޕް އޯރް ޕިންކ ފަރާރް" އެވެ. ކުރިން 2018 ގައި ގެނެސްދޭން މަސައްކަތްކުރި ފިލްމު މިހާރު ތާވަލުކޮށްފައި އޮތީ މާޗް 19 އަށެވެ.\nކުރިން މިދިޔަ އަހަރުގެ ޖޫން 12 އަށް ތާވަލުކުރި "ބަންޓީ އޯރް ބަބްލީ" ސިނަމާތަކަށް އަންނާނީ 23 އެޕްރީލްގަ އެވެ. އެ ފިލްމުގެ ތަރިންނަކީ ރާނީ މުކަރްޖީ އާއި ސައިފް އަލީ ޚާނާއި ސިދާންތު ޗަތުރަވެދީގެ އިތުރުން ޝަރްވާރީ ވާގެވެ.\nމި އަހަރު ވައިއާރްއެފުން ގެނެސްދޭނެ ތިން ވަނަ ފިލްމަކީ ކުރިން މިދިޔަ އަހަރުގެ ޖުލައި 30 އަށް ތާވަލުކުރި "ޝަމްޝޭރާ" އެވެ. އެ ފިލްމުގެ ތަރިންނަކީ ރަންބީރް ކަޕޫރާއި ވާނީ ކަޕޫރާއި ސަންޖޭ ދަތެވެ.\nރަންވީރު ސިންގްގެ "ޖަޔޭޝްބާއީ ޖޯރްދާރު" އަކީ އަދިތިޔާ ޗޯޕްޅާގެ ކުންފުނިން މި އަހަރު ގެނެސްދޭނެ ހަތަރު ވަނަ ފިލްމެވެ. އެއީ އޮގަސްޓް 27 ގަ އެވެ.\nވައިއާރްއެފްގެ މި ތާވަލާ އެކު މިހާރު ގަބޫލުކުރެވެނީ ޝާހްރުކްގެ "ޕަތާން" ގެނެސްދޭނީ އަންނަ އަހަރު ކަމެވެ. ޝޫޓިން ފަށާފައި އޮތް އެ ފިލްމަކީ ސިދާތު އާނަންދު ޑައިރެކްޓްކުރާ އެކްޝަން ތުރިލާއެކެވެ. އޭގެ ކާސްޓްގައި ދީޕިކާ ޕަދްކޯނާއި ޖޯން އަބްރަހަމާއި ޑިމްޕަލް ކަޕާޑިއާ ހިމެނެ އެވެ. އަދި ހާއްސަ ފެނިލުމަކުން ސަލްމާން ޚާން ވެސް ފެންނާނެ އެވެ.\nއޭނާ އަންނަ މަހު ވައިއާރްއެފްގެ "ޓައިގާ 3" ގެ ޝޫޓިން ފަށާނެ އެވެ.\nސަލްމާން ޚާން ސައިފް އަލީ ޚާން ސަންޖޭ ދަތު ރަންބީރް ކަޕޫރު ޖޯން އެބްރަހަމް ޔާޝްރާޖް ފިލްމްސް އަކްޝޭ ކުމާރު ރާނީ މުކަރުޖީ ޑިމްޕަލް ކަޕާޑިއާ ބޮލީވުޑް ފިލްމު


Kaunuge Dhuru Hisaabakun, Gadiaku 150,000 Kilometer Baaruminugai E Annanee Kon Eccheh? - Vaguthu\n1 އަހަރު ކުރިން ( ސެޕްޓެމްބަރު 16, 2019 )\nބޮޑު ބިޔަ ކައުނުގައި ބިން އޮންނަ ސޫރުދަ ނިޒާމު (ސޯލާ ސިސްޓަމް)ގެ ބޭރުން ނުވަތަ އެހެން ސޫރުދަ ނިޒާމަކުން ދުނިޔެ އާއި ދިމާލަށް "އެއްޗެއް" އައުމަކީ މަދު ފަހަރެއްގައި ނޫނީ ނުހިނގާ ކަމެކޭ ބުނެވިދާނެއެވެ. އެހެން ސޫރުދަ ނިޒާމަކުން އަންނަ މިފަދަ އެއްޗެއް މި ސޫރުދަ ނިޒާމުގެ ތެރެއިން އާންމު ގޮތެއްގައި ނުފެންނައިރު، އެފަދަ އެއްޗެއް ހަމަލޮލަށް ބަލާލައި އޭގައި ވެދާނެ ސިއްރެއް ހޯދައި ދިރާސާކުރުމަށް ސައިންސްވެރިންނަށް ލިބެނީ މިފަދަ މަދު ފުރުސަތެކެވެ.\nސައިންސްގެ ހޯދުންތައް ދުވަހެއް ދުވަހަކަށް ކުރިއަރަމުންދާއިރު، ދުނިޔެ އާއި އެތައް މިލިއަން ކިލޯމީޓަރު ދުރުން ދުނިޔެއާއި ދިމާލަށް އަންނަ ގިނިހިލަ އާއި އެފަދަ އެނޫންވެސް ތަކެތި ހޯދައި ގަތުމުގެ ޤާބިލްކަން، އިންސާނުން އުފައްދާފައިވާ މޮޅެތި އީޖާދުތަކަށް އަންނަނީ ލިބެމުންނެވެ. މިގޮތުން މިފަދަ އީޖާދުތައް މެދުވެރިކޮށް ސައިންސްވެރިން ގިނަގުނަ ހޯދުންތައް ހޯދަމުން އަންނައިރު މިއީވެސް ދާދިފަހުން ސައިންސްވެރިންގެ ލޮލުގައި އަޅައިގަތް ކަމެކެވެ.\nއެމެރިކާގެ ޖައްވީ އިދާރާ، ނާސާ އާއި ޔޫރަޕިއަން ސްޕޭސް އޭޖެންސީގެ ސައިންސްވެރިން ވަނީ ދުނިޔެ އާއި ދިމާލަށް މިސްރާބުޖަހާފައިވާ، ގުރަހައެއްފަދަ، އެހެން ނަމަވެސް ގުރަހައަކަށް ނުވާ ބޮޑު ބިޔަ ކޮމެޓްއެއް ހޯދާފައެވެ. ގަނޑުފެނުގެ ބޯ ފަށަލައެއް ހިމެނޭ ބޯޅައެއްގެ ސިފައިގައި އޮންނަ މި ކޮމެޓްގައި ދެ ކިލޯމީޓަރާއި 16 ކިލޯމީޓަރާއި ދެމެދުގެ ފުޅާމިނެއް ހުންނާނެ ކަމަށް އެ އިދާރާތަކުން ބުނެއެވެ.\nހޯދުންތަކުގެ އަލީގައި މި ކޮމެޓާއި ގުޅޭގޮތުން ސައިންސްވެރިން ބުނެފައިވަނީ، މިއީ ކައުނުގެ އެހެން ހިސާބެއްގައިވާ ސޫރުދަ ނިޒާމެއްގެ ތެރޭގައި ދައުރުވަމުން ދިޔަ ކޮމެޓެއް ކަމަށެވެ. އަދި މިހާރު އެ ސޫރުދަ ނިޒާމުން ބޭރުވެ ދުނިޔެއާއި ދިމާލަށް މި ކޮމެޓް މިސްރާބު ޖަހާފައިވާއިރު، އެ ކޮމެޓް އަންނަނީ ގަޑިއަކު ގާތްގަނޑަކަށް 150،000 ކިލޯމީޓަރު ބާރުމިނުގައި ކަމަށް އެފަރާތްތަކުން ބުނެއެވެ.\nތަޖުރިބާކާރުން ބުނާގޮތުގައި މި ކޮމެޓް މިވަގުތު އޮތީ މި ސޫރުދަ ނިޒާމުގެ އިރާއި 420 މިލިއަން ކިލޯމީޓަރު ދުރުގައެވެ. ދުވަހެއް ދުވަހަކަށް މި ދުރުމިން ދަށްވެ ދުނިޔެއާއި ހިސާބަށްވެސް ކޮމެޓް އަންނާނެ ކަމަށް އެފަރާތްތަކުން ބުނަމުންދާއިރު، ދުނިޔެ ހުރަސްކޮށް އަނެއްކާވެސް މި ސޫރުދަ ނިޒާމުން ބޭރުވެ ކޮމެޓް އޭގެ ރާސްތާގައި ކޮޅެއްނެތް ކައުނުގެ ތެރެއަށް ގެއްލިދާނެ ކަމަށް ތަޖުރިބާކާރުން ބުނެއެވެ.\nC/2019 Q4 ގެ ނަމުން ނަންދީފައިވާ މި ކޮމެޓް އެންމެ ފުރަތަމަ ފެނިފައިވަނީ މީގެ ދެވަރަކަށް ހަފްތާ ކުރިން ކްރީމީން ޕެނިންސުލާގެ އޮބްޒަވޭޓްރީއެއްގައި މަސައްކަތްކުރާ ޖޫނިއާ އެސްޓްރޮނޯމަރަކަށެވެ. އޭގެފަހުން ހަވާއީގައި ހުންނަ ބިޔަ ޓެލެސްކޯޕެއް މެދުވެރިކޮށް މި ކޮމެޓްގެ މިސްރާބާއި ދައުރުވުންތައް ދަނީ މޮނީޓާކުރަމުންނެވެ.\nC/2019 Q4 ދުނިޔެ އާއި އަރައި ހަމަވާނީ މި އަހަރުގެ ޑިސެމްބަރު މަހުގެ ތެރޭގައި ކަމަށް ދިރާސާވެރިން ބުނެއެވެ. މިގޮތުން ކޮމެޓް ދުނިޔެ ހުރަސްކޮށްދާ ދުވަސްވަރު، ޓެލެސްކޯޕް މެދުވެރިކޮށް ފެންނާނެ އެވެ. އަދި އަންނަ އަހަރުގެ ކުރީކޮޅާއި ހަމައަށް ޕްރޮފެޝަނަލް ޓެލެސްކޯޕުތަކުން ކޮމެޓް ބަލާލުމުގެ ފުރުސަތު ލިބިގެންދާނެއެވެ.\nމާސްއިން ފޮރުވިފައިވާ ފެންގަނޑުތަކެއް ހޯދައިފި\nސެޕްޓެމްބަރު 16, 2019 14:41\nއިލްމް އިންނާސުންނަށް ލިބެނީ ﷲ އިރާދަ ކުރެއްވި ވަރަކަށް އިރާދަ ކުއްވާ ވަގުތަކުއެވެ. އިންސާނުންގެ މޮޅު ކަމެއް ނޫނެވެ.\nސެޕްޓެމްބަރު 16, 2019 14:58\nބްރޯ ތިޔާ އެއްޗެއް ހޯދީ ނާސާއަކުން ނޫން.\nސެޕްޓެމްބަރު 16, 2019 16:10\nވަގުތު ނޫހުގެ އިންޖީނު އެއީ.


މެންދަން މިޔަރު - ވިކިޕީޑިއާ\nމެންދަން މިޔަރު (އިނގިރޭސި ބަހުން: Carcharhinus altimus)ނުވަތަ (އިނގިރޭސި ބަހުން: Bignose shark) އަކީ މިޔަރުގެ ބާވަތެކެވެ. މިއީ ދުނިޔޭގެ ވަރަށް ގިނަ ހިސާބުތަކުގެ ކަނޑު އަޑީގައި އުޅޭކަަަމަށް ރިކޯޑް ކުރެވިފައިވާ މިޔަރެކެވެ. މިމިޔަރު އުޅޭކަމަށް ބެލެވިފައިވަނީ 90 މީޓަރާއި 430 މީޓަރާއި ދެމެދުގެ ފުންމިނުގައެވެ. ނަމަވެސް ރާއްޖޭގައި މިބާވަތުގެ މިޔަރު ބޭނިފައި ހުންނަނީ ކަނޑުގެ މަތީބައިގައި ލޭނު އަޅައިގެންނެވެ. އެންމެ ޚާއްޞަ ގޮތެއްގައި ފާހަގަކުރެވެނީ މިބާވަތުގެ މިޔަރު ރޭގަނޑުގައި ބޭނޭ ކަމެވެ. ވުމާއެކު މިއީ ދުވާލުގެ ވަގުތު އަޑީގައި އުޅުމަށްފަހު ރޭގަނޑު ޝިކާރަކުރުމަށް ނިކުންނަ މިޔަރެއްކަމަށްވުމީ އެކަށީގެންވާ ކަމެކެވެ.\nމެންދަން މިޔަރަށް މަސްވެރިން ދީފައިވާ ނަމަކީ ހަމައެކަނި މެންދަމުގެ ވަގުތުގައި ނުވަތަ ރޭގަނޑުގެ ވަގުތުގައި ބޭނޭ މިޔަރަކަށްވާތީ ދީފައިވާ ނަމެއްކަމަށް ފެނެއެވެ. މިބާވަތުގެ މިޔަރު އަލިހުރަސް ކަނޑުން ވަަރަށް ގިނައިން ބާނާ ކަމަށް ވެއެވެ. މެންދަން މިޔަރުގެ ކާނާއަކީ އެހެނިހެން މިޔަރާއި، މަހާއި، މަޑިއާއި، ބޯވަ އެވެ.\nމިއީ ބިޔަހަށިގަނޑެއް ލިބިފައިވާ މިޔަރެކެވެ. މިޔަރުގެ މަތީބައިގެ ކުލައަކީ އަޅި ކުލައެވެ. ބަނޑު ދަށްފަރާތު ހުންނަނީ ކުލަ ފަނޑުކޮށެވެ. މެންދަން މިޔަރު3މީޓަރަށް ބޮޑުވާ ކަމަށްވެއެވެ. މިމިޔަރު ވިހާ ކޮންމެ ފަހަރަކު 3އާއި 15 އާއި ދެމެދުގެ އަދަދަކަށް ޅަމިޔަރު ވިހާކަމަށް ވެއެވެ.


Thin setun molhuve, veeesaarusee voleeboalha mubaaraai hanimaadhoo kaamiyaabukohfi\nތިން ސެޓުން މޮޅުވެ، ވީއެސްއާރުސީ ވޮލީބޯޅަ މުބާރާތް ހަނިމާދޫ ކާމިޔާބުކޮށްފި\nސީދާ ތިން ސެޓުން ނޮޅިވަރަމް ބަލިކޮށް ހަނިމާދޫ އިން ފިނޭ، ވީއެސްއާރުސީ ވޮލީބޯޅަ މުބާރާތުގެ ޗެމްޕިއަންކަން މިރޭ ހޯދައިފި އެވެ. މިމުބާރާތުގެ މިދިޔަ އަހަރުގެ ޗެމްޕިއަނަކީ ނޮޅިވަރަމެވެ.\nހދ ފިނޭގައި މިއަދު ކުޅުނު ފައިނަލް މެޗުގެ ސެޓުތައް އެ ޓީމުން ގެންދިޔައީ 25-20، 25-17 އަދި 25-19 އިންނެވެ. މުޅި މެޗަށް ބަލާއިރު ދެ ޓީމުންވެސް ވާދަވެރި މޮޅު ކުޅުމެއް ދައްކައިފަ އެވެ. އެކަމަކު ހަނިމާދޫ ޓީމުގެ ފަރާތުން ފެނިގެންގޮސްފައިވަނީ ތަފާތު ވަރުގަދަ ކުޅުމެކެވެ. މުޅި މެޗު ކޮންޓްރޯލްކޮށް ގިނަ ވަގުތުތަކުގައި ލީޑް ނަގާފައިވަނީވެސް ހަނިމާދޫ އިންނެވެ.\nމިމުބާރާތުގެ އެންމެ މޮޅު6ކުޅުންތެރިންގެ ހޮވައި އެފަރާތްތަކަށްވެސް ޓްރޮފީ ހަވާލުކޮށްދީފަ އެވެ. އެ ކުޅުންތެރިންނަކީ ހަނިމާދޫ ޓީމުގެ އަހުމަދު ސައިފްﷲ، ސާދިގް މޫސާ، ޝާއިން މުހައްމަދު، ނޮޅިވަރަމް ޓީމުގެ ހަސަން އަކުރަމް، ހަސަން ހިލްމީ އަދި ފިނޭ ފްރެންޑްސްގެ އާދަމް ފައިރޫޒެވެ. މުބާރާތުގެ އެންމެ މޮޅު ކޯޗުގެ މަގާމު ހޯދީ ހަނިމާދޫ ޓީމުގެ ނަސްރުﷲ ހަލީލެވެ.\nރަނަރަފްގެ މަގާމު ހޯދި ނޮޅިވަރަމް ޓީމް–ފޮޓޯ: ވީއެސްއާރުސީ\nފެއާރ ޕްލޭ ޓީމަކަށް ވައިކަރަދޫ ހޮވުނުއިރު ފެއަރ ޕްލޭ ކުޅުންތެރިޔާގެ މަގާމު ހޯދީ ނޮޅިވަރަމްގެ ހަސަން އަކްރަމެވެ. މުބާރާތުގެ ތިންވަނަ މަގާމު ހޯދީ ފިނޭ ފުރެންޑްސް އެވެ. ފިނޭގެ އަމިއްލަ ޖަމިއްޔާއެއްކަމަށްވާ ވައި ސްޕޯޓްސް އެންޑް ރިކްރިއޭޝަން ކުލަބު އިންތިޒާމުކޮށްގެން ބާއްވާ މި ވޮލީބޯޅަ މުބާރާތް ހދ އަތޮޅުގެ ރަށްތަކަށް ހުޅުވާލައިގެން ކުރިއަށްގެންދާ މުބާރާތެކެވެ.\nޖުމްލަ9ޓީމެއް ބައިވެރިވި މިމުބާރާތުގެ މަގާމުތަކަށް ދިޔަ ފަރާތްތަކަށް ވައި ސްޕޯޓްސް އެންޑް ރިކްރިއޭޝަނުން ކުލަބުން ދޭ ހަނދާނީ ލިޔުންމާއި ޓްރޮފީ އާއި ތަށި އަދި ފައިސާގެ އިނާމު ހަވާލުކޮށްދެއްވީ ފިނޭ ކައުންސިލްގެ ނައިބު ރައީސް އަބުދުއްރަހީމާއި ހަނިމާދޫ ކައުންސިލްގެ ރައީސް އަބުދުލް ސަލާމް އަލީ އާއި ވީއެސްއާރުސީގެ ރައީސް މުހައްމަދު ޝިހާމެވެ.\nމުބާރާތުގެ އެންމެ މޮޅު6ކުޅުންތެރިން–ފޮޓޯ: ވީއެސްއާރުސީ\nމިމުބާރާތުގައި ރެފްރީކަން ކޮށްދެއްވި ފަރާތްތަކަށާއި މުބާރާތުގައި އެކި ގޮތްގޮތުން އެހީތެރިވި ފަރާތްތަކަށްވެސް ވަނީ ހަނދާނީ ލިޔުން ދީފަ އެވެ.\nކްލަބް ކޮރަލްސްގެ "ކާނިވަލް ފީފާ ކިންގް 2019" ގައި ބައިވެރިވުމަށް ހުޅުވާލައިފި


އައިޓީ ކޯސްތައް އިފްތިތާހު ކުރުމުގެ ރަސްމިއްޔާތު ބާއްވައިފި | ކުރިނބީ ކައުންސިލް\nއައިޓީ ކޯސްތައް އިފްތިތާހު ކުރުމުގެ ރަސްމިއްޔާތު ބާއްވައިފި\nސެންޓަރ ފޯރ އިންފޮމޭޝަން ޓެކްނޮލޮޖީ މެނޭޖްމެންޓް (ސީ.އައި.ޓީ.އެމް) އާއި ކުރިނބީ ކައުންސިލް ގުޅިގެން ހިންގާ އައިޓީ ކޯސްތައް އިފްތިތާޙު ކުރުމުގެ ރަސްމިއްޔާތު 11 އޮގަސްޓް 2017 ވީ ހުކުރު ދުވަހުގެރޭ ބާއްވައިފިއެވެ. މި ރަސްމިޔާތު ބާއްވާފައިވަނީ ކުރިނބީ ސްކޫލް ހޯލުގައެވެ.\nމި ބައްދަލުވުމުގައި ކައުންސިލްގެ ފަރާތުން ކައުންސިލްގެ ރައީސް މުޙައްމަދު އަފްރާޙް ވާހަކަފުޅު ދައްކަވާފައިވެއެވެ. އަދި ސީއައިޓީއެމްގެ ފަރާތުން މާކެޓިން މެނޭޖަރ ޒަހީން ޢަބްދުﷲ ވާހަކަފުޅު ދައްކަވާފައިވެއެވެ. އެއަށްފަހު ސީއައިޓީއެމްގެ ފަރާތުން ކުރިނބީ ސްކޫލަށާއި ކުރިނބީ ކައުންސިލަށް ދޭ ފްރީ ސްކޮލަރޝިޕް ހަވާލުކުރުން ކުރިއަށްދިޔައެވެ. ސްކޮލަރޝިޕް ހަވާލުކޮށްދެއްވާފައިވަނީ ސީއައިޓީއެމްގެ ޗެއަރމަން މުޙައްމަދު ތޮލާލް އެވެ. މި ރަސްމިއްޔާތުގެ ޝަރަފުވެރި މެހެމާނަކީ އަފީފުއްދީން ސްކޫލުގެ ޕްރިންސިޕަލް ނާޞިހާ އިދްރީސް އެވެ.\nމި ރަސްމިއްޔާތަށް ރަށުގެ ސަރުކާރު މުއައްސަސާ ތަކުގެ މުވައްޒަފުން ހާޟިރުވެފައިވާއިރު ރަށުން ބޭރު އެކިއެކި ފަރާތްތަށްވެސް ވަޑައިގެންފައިވެއެވެ. އެގޮތުން ހދ.ކުޅުދުއްފުށީ އަފީފުއްދީން ސްކޫލުގެ ޕްރިންސިޕަލް ނާޞިހާ އިދުރީސް އާއި، ހދ. ހަނިމާދޫ ސްކޫލުގެ ޕްރިންސިޕަލް ޢަބްދުﷲ މުހުސިން ޢަބްދުއްލަތީފް އާއި، ހދ. ނޮޅިވަރަމް ސްކޫލުގެ ޕްރިންސިޕަލް އަދުނާން އަލީ އާއި، ސީއައިޓީއެމް ހދ.ކޯޑިނޭޓަރ އިބްރާހިމް ޙަސަން އާއި، ސީއައިޓީއެމްގެ ޗެއަރމަން މުޙައްމަދު ތޮލާލް އާއި ސީއައިޓީއެމްގގެ މާކެޓިން މެނޭޖަރ ޒަހީން ޢަބްދުﷲ ހިމެނެއެވެ.\nފޮޓޯ ގެލެރީ: https://www.kurinbee.gov.mv/4371\n← 2017/17 – އަޟްހާ އީދުގެ މުނާސަބާ ފާހަގަކުރުމާގުޅޭގޮތުން މަޝްވަރާކުރުން\nހިނަވާގެއެއް ޢިމާރާތްކުރުމުގެ މަސައްކަތް ކޮށްދޭނެ ފަރާތެއް ހޯދުމަށް →


Furathama 360 degree swimming pool London ah | Mihaaru\n360 ޑިގްރީ ޕޫލް ނިމިފައި ހުންނަ އިރު ފެންނާނެ ގޮތް.\n360 ޑިގްރީ ޕޫލް ނިމިފައި ހުންނަ އިރު އިމާރާތުގެ ފްލޯތަކުން ފެންނާނެ ގޮތް.\nފުރަތަމަ 360 ޑިގްރީ ސްވިމިން ޕޫލް ލަންޑަނަށް\n12 ޖޫން 2019 - 07:29\nއިމާރާތް ކުރުމުގެ މަސައްކަތަށް އަންނަ ބޮޑެތި ބަދަލުތަކާއި އަޖައިބުކުރުވަނިވި ފަރުމާތަކާ އެކު، 360 ޑިގްރީ ސްވިމިން ޕޫލެއް އެކުލެވޭ 55 ބުރީގެ އިމާރާތެއް ލަންޑަނުގެ މަލަމަތިން ވަރަށް އަވަހަށް ފެނިދާނެ އެވެ.\n"އިންފިނިޓީ ލަންޑަން" ގެ ނަމުގައި ކުރިއަށް ގެންދާ ޕްރޮޖެކްޓްގެ އެންމެ ހާއްސަ ކަމަކީ ދުނިޔޭގެ ފުރަތަމަ 360 ޑިގްރީ ސްވިމިން ޕޫލް، އިމާރާތުގެ އެންމެ މަތީގައި އޮތުމެވެ. މި އިމާރާތް ފަރުމާކޮށްފައި ވަނީ އިމާރާތުގެ ތިރީގައި ތިބޭ މީހުންނަށް ޕޫލްގެ އަޑިންނާއި ހަތަރު ފަރާތުން، ޕޫލަށް އެރި ތިބޭ މީހުން ފެންނަ ގޮތަށެވެ. އަދި އިމާރާތުގެ ތިރީގެ ފްލޯތައް ބޭނުން ކުރާނީ ފަސް ތަރީގެ ހޮޓަލެއްގެ ގޮތުގަ އެވެ.\nކޮމްޕަސް ޕޫލް އިން ފަރުމާކޮށްފައިވާ "އިންފިނިޓީ ލަންޑަން" އާ ބެހޭ ގޮތުން އެ ކުންފުނީގެ ޑިޒައިނަރު އަދި ޓެކްނިކަލް ޑިރެކްޓަރު އެލެކްސް ކެމްސްލީ ވިދާޅުވި ގޮތުގައި މި ޕްރޮޖެކްޓްގެ އެންމެ ބޮޑު ގޮންޖެހުމަކަށް ވާނީ 360 ޑިގްރީ ޕޫލަށް އެރޭނެ ގޮތެކެވެ.\n"އެއީ އަހަރެމެން އެންމެ ބޮޑަށް ވިސްނަން ޖެހޭނެ ކަމަކީ. ޕޫލް މި އޮންނަނީ އިމާރާތުގެ އެންމެ ތިރީގައި ތިބޭ އިރުމަތީގައި އޮންނަ ޕޫލްގެ އަޑި ފެނޭ ގޮތަށް. ދެން ސުވާލަކީ މި ޕޫލަށް އެރޭނެ އިންތިޒާމު އޮންނާނީ ކިހިނެއްހޭ؟" އޭނާ ވިދާޅުވި އެވެ.\nއެލެކްސް ވިދާޅުވި ގޮތުގައި އެކަމަށް ހައްލު ހޯދާނީ އިމާރާތުގެ ވަށައިގެން ލެވިފައިވާ "ސަބްމެރިން ކަޕްލްޑް ރޮޓޭޓިން ސްޓެއާ ކޭސް" އިންނެވެ.\n"މި ޕޫލްގެ ހާއްސަ އަނެއް ކަމަކަށް ވާނީ މީގެ މުހިއްމު ފީޗާތައް އޮޕަރޭޓްކުރާނީ ކޮމްޕިއުޓަރުގެ އެހީގައި ކަމަށްވުން،" އޭނާ ވިދާޅުވި އެވެ. "އޭގެ މާނައަކީ ޕޫލްގެ ފެންގަނޑުގެ ފިނިހޫނު މިނާއި އިމާރާތުން ބޭރަށް ޕޫލްގެ ފެން ނުފައިބާނެ ގޮތްތަކެއް ހުންނާނެ. އަދި މީގައި ބޭނުން ކުރާ ފެނަކީ އިމާރާތުގެ އޭސީ ސިސްޓަމުން ބޭރު ކުރާ ވޭސްޓްތަކުން ހޫނު ކުރެވޭ ގޮތަށް ހުންނަ ފެނަށް ވާނެ. މިއީ ހަލައްކަ ލީޓަރުގެ ފެން އެކުލެވޭނެ ޕޫލެއް."\nބެލެވޭ ގޮތުން "އިންފިނިޓީ ލަންޑަން" ގެ މަސައްކަތް އަންނަ އަހަރު ފަށާނެ އެވެ.


Midhiya mahu Raajje ah etherekoh beyrukuri mudhalun libunu aamdhanee dhashah - vNews.mv\nމިދިޔަ މަހު ރާއްޖެއަށް އެތެރެކޮށް، ބޭރުކުރި މުދަލުން ލިބުނު އާމްދަނީ ދަށަށް!\nމަރްޔަމް ލީން 16 February 2021, 11:47\nމިދިޔަ ޖެނުއަރީމަހު ރާއްޖެއަށް މުދާ އެތެރެކޮށް އަދި ބޭރުކޮށްގެން ލިބުނު އާމްދަނީ މިދިޔަ އަހަރުގެ އެ މުއްދަތާ އަޅާ ބަލާއިރު ދަށަށް ހިނގައްޖެއެވެ.\nމޯލްޑިވްސް ކަސްޓަމްސް އިން އާއްމުކޮށްފައިވާ ޖަނަވަރީމަހުގެ ތަފާސްހިސާބު ދައްކާގޮތުން، އެމަހު ރާއްޖެއަށް އެތެރެ ކުރި މުދަލުގެ ސީއައިއެފް އަގު 2020 ވަނަ އަހަރުގެ ޖަނަވަރީ މަހާ އަޅާބަލާއިރު 24 އިންސައްތަ ވަނީ ދަށްވެފައެވެ.\nމިދިޔަ އަހަރުގެ ޖަނަވަރީ މަހު ދިވެހިރާއްޖެއަށް 3.8 ބިލިއަން ރުފިޔާގެ މުދާ އެތެރެ ކޮށްފައިވާއިރު، މި އަހަރުގެ ޖަނަވަރީ މަހު މި އަދަދުވަނީ 2.9 ބިލިއަން ރުފިޔާ އަށް ދަށްވެފައެވެ.\nފާއިތުވި ޖަނަވަރީ މަހު ދައުލަތަށް ލިބުނު އާމްދަނީ މިދިޔަ އަހަރުގެ ޖަނަވަރީ މަހާ އަޅާބަލާއިރު 12 އިންސައްތަ ވަނީ ދަށްވެފައެވެ. 2020 ވަނަ އަހަރުގެ ޖަނަވަރީ މަހު 272 މިލިއަން ރުފިޔާ ދައުލަތަށް ލިބިފައިވާއިރު، މި އަހަރުގެ ޖަނަވަރީ މަހު މި ޢަދަދުވަނީ 240 މިލިއަން ރުފިޔާއަށް ދަށްވެފައެވެ.\nފާއިތުވި މަހު ދިވެހިރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ އޫއޭއީ، ޗައިނާ އަދި އޮމާނެވެ. ޔޫއޭއީއިން 386 މިލިއަން މުދާ އެތެރެކޮށްފައިވާއިރު ޗައިނާ އިން 365 މިލިއަން ރުފިޔާގެ މުދާ އެތެރެކޮށްފައިވެއެވެ. އަދި އޮމާނުން 364 މިލިއަން ރުފިޔާގެ މުދާ ފާއިތުވި މަހު ވަނީ އެތެރެކޮށްފައެވެ.\nޖެނުަރީމަހު ރާއްޖޭން އެންމެ ގިނަ މުދާ އެކްސްޕޯޓް ތައިލޭންޑަށެވެ. އެގޮތުން އެގައުމަށް 59 މިލިއަން ރުފިޔާގެ މުދާ އެކްސްޕޯޓްކޮށްފައިވާއިރު، ޖާރުމަންވިލާތަށް 19 މިލިއަން ރުފިޔާގެ މުދާ އެކްސްޕޯޓްކޮށްފައިވެއެެވެ. މީގެއިތުރުން ގްރޭޓް ބްރިޓިއަން އަދި ޔޫއެސްއޭ އާއި އިންޑިއާއަށްވެސް ގިނަ އަދަދެއްގެމުދާ މިދިޔަ މަހު އެކްސްޕޯޓްކޮށްފައިވެއެވެ.\nރާއްޖޭން އެންމެ ގިނައިން އެކްސްޕޯޓްކޮށްފައިވަނީ ފިނިކުރި ކަޅުބިލަމަހެވެ. އެގޮތުން 55 މިލިއަން ރުފިޔާގެ ފިނިކުރި ކަޅުބިލަމަަސް އެކްސްޕޯޓްކޮށްފައިވާއިރު ދެން އެންމެ ގިނައިން އެކްސްޕޯޓްކޮށްފައިވަނީ ސާފުކުރި ކަނޑުމަހުގެ ބާވަތްތަކެވެ. ސާފުކުރި ކަނޑުމަހުގެ ބާވަތްތަކުން 30 މިލިއަން ރުފިޔާ މިދިޔަ މަހު ދައުލަތަށް ލިބިފައިވެއެވެ.\nމިދިޔަ ޖެނުއަރީމަހު ރާއްޖެއިން ބޭރުން 83 އުޅަނދުފަހަރު އައިސްފައިވާއިރު، މިދިޔަ އަހަރުގެ މިމުއްދަތުގައި 130 އުޅަނދު އައިސްފައިވެއެވެ. މީގެއިތުރުން މިދިޔަ މަހު ރާއްޖޭއިން 90 އުޅަނދެއް ފުރާފައިވާއިރު، މިދިޔަ އަހަރުގެ މި މުއްދަތުގައި ފުރީ 130 އުޅަނދެވެ.


ނޫސްވެރިންގެ ޖަމިއްޔާ އަލުން ފަށައި، އިންތިހާބު ބާއްވަނީ | Jazeera\tނޫސްވެރިންގެ ޖަމިއްޔާ އަލުން ފަށައި، އިންތިހާބު ބާއްވަނީ - Jazeera\nނާޒިމް ހަސަން August 17, 2020 78 views0\nދިވެހި ނޫސްވެރިންގެ ޖަމްއިއްޔާ، މޯލްޑިވްސް ޖާނަލިސްޓް އެސޯސިއޭޝަން (އެމްޖޭއޭ)ގެ ހަރަކާތްތައް އަލުން ފެށުމަށް ތައްޔާރުވެއްޖެއެވެ. އެކަމަށްޓަކައި ޖަމިއްޔާގެ ހިންގާ ކޮމިޓީގެ އިންތިހާބު އަންނަ މަހުގެ ފަސް ވަނަ ދުވަހަށް ވަނީ ތާވަލުކޮށްފައެވެ.\nޖަމިއްޔާގެ ހިންގުން ހުއްޓުނީ 2014 ވަނަ އަހަރު ނޫސްވެރިންގެ މެދުގައި ހިޔާލު ތަފާތުވެ ހިންގާ ކޮމިޓީ އިންތިހާބު ނުކުރެވިގެންނެވެ. އަލުން ހިންގާ ކޮމިޓީ އިންތިހާބު ކުރުމުގެ ހުއްދަ ޔޫތު މިނިސްޓްރީއިން ދީފައިވާއިރު އެކަމަށް އަންނަ މަހުގެ ފަސް ވަނަ ދުވަހު އޮންލައިންކޮށް ބައްދަލުވުމެއް ބާއްވާނެ ކަމަށް ޖަމިއްޔާއިން ބުނެއެވެ.\nޖަމިއްޔާއިން ބުނި ގޮތުގައި ޖަމިއްޔާގެ މެންބަރުންނަށްވުމަށް މިހާރު ވަނީ ފުރުސަތު ހުޅުވާލާފައެވެ. އެގޮތުން ނޫސްވެރިކަމުގެ ދާއިރާގައި މަސައްކަތް ކުރާ ފަރާތްތަކަށް މި މަހުގެ 31 ވަނަ ދުވަހާ ހަމައަށް މެންބަޝިޕް ފޯމް ހުށަހެޅުމުގެ ފުރުސަތު އޮންނާނެ ކަމަށް ޖަމިއްޔާއިން ބުނެއެވެ.\nއެމްޖޭއޭގެ ހިންގާ ކޮމިޓީގެ އިންތިހާބަށް ވޯޓު ލެވޭނީ މި މުއްދަތުގައި މެންބަރު ކަމަށް ފޯމް ހުށަހަޅާ ނޫސްވެރިންނަށެވެ. ހިންގާ ކޮމިޓީގެ މެންބަރުންނަށްވުމަށް ޖަލްސާގައި ޝައުގުވެރިކަން ފާޅު ކުރެވޭނެއެވެ. އެކަމަށް ވޯޓަށް އަހާނީ އެ ޖަލްސާގައެވެ. ހިންގާ ކޮމިޓީގައި ތިބެނީ ރައީސް، ނައިބު ރައީސް، ހިންގާ ސެކެޓްރީ، ބަޖެޓް ސެކެޓްރީ އަދި އާންމު މެންބަރުންގެ ތެރެއިން ދެ މެންބަރުންނެވެ.


China in viyafaari ah lui dheyn jeheyne: Australia\nޗައިނާއިން ވިޔަފާރިއަށް ލުއިދިނުމަށް އޮސްޓްރޭލިއާ އެދިއްޖެ\nއޮސްޓްރޭލިއާގެ ބޮޑުވަޒީރު އެންތަނީ އަލްބަނީޒް އަދި ފޮރިން މިނިސްޓަރު ޕެނީ ވޮންގް\nއޮސްޓްރޭލިއާގެ އާ ސަރުކާރާއެކު ޗައިނާއިން ގުޅުން ބަދަހި ކުރަން އެދޭކަން ނުސީދާކޮށް ހާމަކޮށްފި އެވެ.\nއޮސްޓްރޭލިއާގެ ބޮޑުވަޒީރުގެ މަގާމަށް އެންތަނީ އަލްބަނީޒް ހޮވިވަޑައިގަތުމާ ދިމާކޮށް ޗައިނާއިން ވަނީ މަރުހަބާ ދަންނަފައި ސިޓީއެއް ފޮނުވާފަ އެވެ.\nޗައިނާއަށް ޝުކުރު އަދާކޮށް އޮސްޓްރޭލިއާއިން ފޮނުވި ސިޓިގައި ވިޔަފާރިއަށް ލުއި ދިނުމަށް އެ ގައުމުން ވަނީ އެދިފަ އެވެ.\nޗައިނާއިން އިގުތިސޯދީ ގޮތުން އޮސްޓްރިލިއާއަށް އަޅާފައި ހުރި ދަތިކުރުންތައް އުވާލުމަކީ ދެ ގައުމުގެ ގުޅުމަށް ހެޔޮ ބަދަލު އަންނާނެ ކަމެއް ކަމަށް ވެސް އޮސްޓްރޭލިއާއިން ވަނީ ބުނެފަ އެވެ.\nއޮސްޓްރޭލިއާގެ ކުރީގެ ބޮޑުވަޒީރު ސްކޮޓް މޮރިސަންގެ ވެރިކަމުގައި ޗައިނާއާއެކު އޮތީ ވަރަށް ބޮޑަށް އަރާރުން އުފެދިފަ އެވެ.\nއޮސްޓްރޭލިއާ އާއި ޗައިނާއާ ދެމެދު އޮތް ޒަމާންވީ ގުޅުން ވީދައިގެން ދިޔައީ އެމެރިކާއިން ޗައިނާއާ ދެކޮޅަށް އަޅާފައި ހުރި ފިޔަވަޅުތަކަށް ވާން ކުރުމުގައި އޮސްޓްރޭލިއާ ބައިވެރިވެ ކޫސަނި ވާހަތައް ދައްކަން ފެށުމުންނެވެ.\nއޮސްޓްރޭލިއާ އާއެކު ގުޅުން ބަދަހި ކުރާނެ ކަމުގެ ނިޝާންތަކެއް ޗައިނާއިން ވެސް ވަނީ ދައްކާފަ އެވެ. ޗައިނާއިން ބުނީ ގުޅުން ބަދަހި ކުރަން ތައްޔާރު ކަމަސާއި މަޝްވަރާތަކަށް ވަރަށް އަވަހަށް ހުޅުވާލާނެ ކަމަށެވެ.\nއެންތަނީ އަލްބަނީޒް ވިދާޅުވި ގޮތުގައި ޗައިނާއިން އޮސްޓްރޭލިއާއަށް ފުރުސަތު ހުޅުވާލަން ޖެހެ އެވެ. އޮސްޓްރޭލިއާއިން މީގެ ކުރިން ޗައިނާއަށް އިންޕޯޓްކުރި ހުރިހާ ބާވަތަކަށް ހުއްދަ ދިނުމަށް ވެސް ބޮޑުވަޒީރު ވަނި އެދިވަޑައިގެންފަ އެވެ.\nއަލްބަނީޒް ވިދާޅުވި ގޮތުގައި ޗައިނާގެ ފިއްތުތަކާ ހެދި އޮސްޓްރޭލިއާއަށް ވަރަށް ބޮޑަށް ގެއްލުން ވެއެވެ. ތަކެތިގެ އަގުބޮޑުވުމާއި ދިރިއުޅުމުގެ ފެންވަރު ދަށްވުމަކީ ވެސް މިހާރުން މިހާރަށް ހައްލަކަށް ބޭނުންވެފައި އޮތް ކަމެއް ކަމަށް ބޮޑުވަޒިރު ވިދާޅުވި އެވެ.\nޗައިނާ އޮސްޓްރޭލިއާ އިގްތިސޯދު + ޕޮލިޓިކްސް\nރަޝިއާ އާއި ޗައިނާ ރޭލު ބްރިޖުން ގުޅާލައިފި\n"ސޮލޮމަން އައިލަންޑްސްގައި އަސްކަރީ މަރުކަޒެއް ނުހަދާނެ"


MMPRC ge furathama fair Malaysia gai\nއެމްއެމްޕީއާރުސީން އިންތިޒާމުކުރި ފުރަތަމަ ފެއާ މެލޭޝިއާގައި ފަށައިފި\nމެލޭޝިއާގެ މޯލެއްގައި އެމްއެމްޕީއާރުސީން ފެށި "ވިޒިޓް މޯލްޑިވްސް ފެއާ" ގައި ނެށުމުގެ އައިޓަމެއް ހުށަހަޅައި ދެނީ- ފޮޓޯ: އެމްއެމްޕީއާރުސީ\nބޭރުގެ ފެއާތަކުގައި މިހާތަަނަށް ބައިވެރިވަމުން ގެންދާ އެމްއެމްޕީއާރުސީން އަމިއްލަަށް އިންތިޒާމުކުރި ފުރަތަމަ ފެއާ މެލޭޝިއާގައި ފަށައިފި އެވެ.\nރާއްޖޭގެ ޓޫރިޒަމް ބޭރުގައި އިޝްތިހާރު ކުރުމަށްޓަކައި މެލޭޝިއާގައި ފެށި "ވިޒިޓް މޯލްޑިވްސް 2019" ފެއާ ކުރިއަށްދާނީ މި މަހުގެ 5-7 ގެ ނިޔަލަށް މެލޭޝިއާގެ އައިއޯއައި މޯލް ޕުތްރަޖާޔާގަ އެވެ. ފެއާގެ ތެރެއިން ނަގާ ކޮންމެ ޓިކެޓަކަށް 20 ޕަސެންޓުގެ ޑިސްކައުންޓެއް އެއާ އޭޝިއާއިން ދޭނެ އެވެ. އެއާ އޭޝިއާއަކީ ހަފްތާއަކު 10 ދަތުރު ކުއަލަލަމްޕޫރާއި ރާއްޖެއާ ދެމެދުގައި ކުރާ އެއާލައިން އެކެވެ.\nޓޫރިޒަމް ދާއިރާގެ 17 ކުންފުންޏަކުން މިފެއާގައި ބައިވެރިވެފައިވާއިރު މީގެ ތެރޭގައި ރާއްޖޭގެ ޓޫރިޒަމް ސިނާތުގައި ހިމެނޭ ޓުއާ އޮޕަރޭޓަރުންނާއި ޓެރެވެލް އޭޖެންޓުން އަދި ރިސޯޓުތަކާއި އަދި ގެސްޓް ހައުސްތައް ބައިވެރިވެފައިވެ އެވެ.\nމެލޭޝިއާ އަދި ސައުތު އީސްޓް އޭޝިއާގެ މާކެޓަށް އަމާޒުކޮށް ކުރިއަށް ގެންދާ މިފެއާގެ މައިގަނޑު މަގްސަދަކީ ސައުތު އީސްޓް އޭޝިއާގެ އޮޕަރޭޓަރުންނާއި ރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކާއި ގުޅުވައިދީ ރާއްޖެ އިތުރަށް ޕުރޮމޯޓު ކުރުމަށް މަގުފަހި ކޮށްދިނުމެވެ.\nމެލޭޝިއާ "ވިޒިޓް މޯލްޑިވްސް ފެއާ" ހުޅުއްވައި ދެއްވީ އެމްއެމްޕީއާރްސީ ގެ މެނޭޖިން ޑިރެކްޓަރު ތޮއްޔިބު މުހައްމަދާއި އެއާ އޭޝިއާގެ ރީޖަނަލް ހެޑް އަމާންޑާ ވޫ އެވެ. މީގެ އިތުރުން ފެއާ ފެށުމުގެ ރަސްމިއްޔާތުގައި ރާއްޖެއިން މެލޭޝިޔާ އަށް ކަނޑައަޅުއްވާފައި ހުންނަވާ ސަފީރު ވިސާމް އަލީ ބައިވެރިވެ ވަޑައިގެންނެވި އެވެ.\nފެއާގެ ފުރަތަމަ ދުވަސް ހާއްސަކުރެވިފައި ވަނީ މެލޭޝިއާ އިން ބޭރަށް ފަތުރުވެރިން ފޮނުވާ ޓްރެވަލް އޭޖެންޓުންނާއި ޓުއާ އޮޕަރޭޓަރުންގެ އިތުރުން ފެއާއަށް ޒިޔާރަތްކުރާ މީހުންނަށެވެ. މި މުއްދަތުގައި އައިއޯއައި މޯލް އަށް ޒިޔާރަތްކުރާ މީހުންނަށް އަމާޒުކޮށްގެން އެކިއެކި ހަރަކާތްތައް ކުރިއަށް ގެންދިއުމަށް ވަނީ ހަމަޖެހިފަ އެވެ. އައިއޯއައި މޯލްއަށް ދުވާލަކު 150,000 އާއި 200,000 އާއި ދެމެދުގެ އަދަދަކަށް މީހުން ޒިޔާރަތް ކުރެ އެވެ.\nއެމްއެމްޕީއާރްސީ ޓޫރިޒަމް މެލޭޝިޔާ + މިނިސްޓްރީ އޮފް ޓޫރިޒަމް


Sarukaaru Thalhuvaalumuge Gaabil Kan PPM Ge Ebahuri: Siddeeq - Vaguthu\nހޯމް މިނިސްޓަރު އިމްރާން އަބްދުﷲ އަކީ މުޒާހަރާ ކުރައްވަން އެނގިވަޑައިގަންނަވާ ބޭފުޅެއް ކަމަށް ވިދާޅުވެ ކުރައްވާ ކޮސް ދައުވާ ހުއްޓާލުމަށް ހޯމް މިނިސްޓްރީގެ ކުރީގެ ސްޓޭޓް މިނިސްޓަރު އަަހުމަދު ސިއްދީގު ގޮވާލައްވައިފިއެވެ.\nމުޒާހަރާތައް ކުރިއަށް ގެންދަން އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ގެންގުޅުއްވާ ސްޓްރެޓަޖީ ވަރަށް ރަނގަޅަށް އެނގިވަޑައިގަންނަވާ ކަމަށް އިމްރާން ވިދާޅުވެފައި ވާތީ އެކަމަށް ރައްދު ދެއްވާ ސިއްދީގު ވިދާޅުވީ އިދިކޮޅު ފަރާތްތަކުން މުޒާހަރާ ކުރަން ގެންގުޅުއްވާ ސްޓްރެޓެޖީ އިމްރާން ގެ ވިސްނުމަކަށް ނާންނާނެ ކަމަށެވެ. އަދި ސަރުކާރު ތަޅުވާލުމުގެ ގާބިލްކަން އިދިކޮޅުގައި ހުރި ކަމަށް އޭނާ ވިދާޅުވިއެވެ.\n" ތިމާތީ މާ މޮޅަށް މުޒާހަރާ ކުރަން ދަންނަ މީހެއް ކަމަށް ތިކުރާ ކޮސް ދައުވާ ހުއްޓާލާ. ޕީޕީއެމްގަ، ސަރުކާރު ތަޅުވާލެވިދާނެ ކެޕޭސިޓީ އެބަހުރި." ސިއްދީގް ވިދާޅުވިއެވެ.\nސިއްދީގު ކުރެއްވި އެހެން ޓްވީޓެއްގައި ވިދާޅުވީ ގާނޫނީ އިމުގެ ތެރެއިން އިދިކޮޅު ޕާޓީން ކުރަމުންދާ ސުލްޙަވެރި އިޙްތިޖާޖަށް ހުރަސްއަޅަނީ ސަރުކާރުން ކަމަށެވެ.\nއެކަން ކުރަނީ ގާނޫނާ ޚިލާފަށް ފުލުހުން މެދުވެރިކޮށް ކަމަށާއި އެހެން މީހުން ގާނޫނަށް އަމަލުކުރަން ބުނުމުގެ ކުރިން، ފުރަތަމަ ތިމާމެން އަމިއްލަޔަށް ގާނޫނީ އިމުގެ ތެރޭ ތިބެ، މިސާލު ދައްކަވަން ސިއްދީގު ވަނީ ގޮވާލައްވައިފައެވެ.\nއިދިކޮޅު ފަރާތްތަކުން ދަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އިއްވި ހުކުމަކީ ސިޔާސީ ހުކުމެއް ކަމަށް ބުނެ އެކަމާއި މެދު އަޑު އުފުލަމުންނެވެ. މީގެ އިތުރުން ރައީސް ޔާމީންގެ ސަރުކާރުން ފެށި ބޯހިޔާވަހިކަމުގެ މަޝްރޫޢު ހިޔާ ފްލެޓް ލިބުނު މީހުންނަށް ފްލެޓް ލިބުނު ކަމުގެ ލިޔުން ދީފައި ވަނިކޮށް ލިސްޓަށް ބަދަލު ގެނައުމުން ފެލެޓް ގެއްލުނު ފަރާތްތަކުގެ ހައްގު ހޯދާ ދިނުމަށް މުޒާހަރާތަކުގައި ދަނީ ގޮވާލަމުންނެވެ.\nމުޒާހަރާގައި ދެން އޮތީ ރައީސް ސޯލިހު ގަނޑުވަރުން ނެރުމުގެ މަރުހަލާ: ސިއްދީގު\nފެބުރުއަރީ 28, 2021 11:03\nމީދެންކާކުތަ މާވެގަނެގެން ތިއުޅެނީ.\nފެބުރުއަރީ 28, 2021 11:23\nއިމްރާން ގެ ސްޓްރެޓަޖީ މިހާރު މި ޤައުމުގެ ރައްޔަތުން ނަށް އެންގޭ.އެއީ ސްޓްރެޓަޖީ ، ޕޮލިސްގަ މަސައްކަތް ކުރާ ސިވިލް އަންހެންކުދިން ގެ ސްޓްރެޓަޖީ ، ސުންނަތް ނަމާދު ކުރަން ދަސްކޮށްދޭ އަދާލަތު އޮފީހުގެ ސްޓްރެޓަޖީ ، ރޯޔަލް ކޮށް ރޭޕް ކުރުމުގެ ސްޓްރެޓަޖީ ، ރޭޕް ކުރަން މަގުމަތީގަ އާމްތަންތާގަ ގެންގުޅޭނެ ސްޓްރެޓަޖީ، މުނާފިޤު ކަން ދެމެހެއްޓޭނެ ސްޓްރެޓަޖީ، މައިން ބަފައިންށް ހަރާމް ކޯރު ވާ ގޮތުގެ ސްޓްރެޓަޖީ،\nފެބުރުއަރީ 28, 2021 12:36\nބަލަދަ ސިއްދީގު މޮޔަފުޅުވީތޯ!؟...ތުލުސްދޫ ދާއިރާއަށް ކުރިމަތިލާގެން ޗޮކުންދިޔަމީހެން ތިޔައީ ދެންކޮންއެއްޗެއް ތެޅުވޭނީ ،.. ދެންވެސްކުރިމަތިލިޔަސް ހަމަ ޗޮކުންދާނީ.\nފެބުރުއަރީ 28, 2021 14:38\nއެއްކަމެއް ވެސް ނުވާނެ!\nފެބުރުއަރީ 28, 2021 17:58\nބާގަރ ސިއްގީ ހެޔޮނުވާނެ ނުތަޅުވާތި އާދެސްކޮއްފަބުނަން ބަންޑުންވެދާނެ ސިއްދީގް އައް ރަގަޅައް އެގޭނެ ތެޅުވީމަވާގޮތް


Medhu irumathee ge sulha ah hurihaa kameh ves kodhdheynan: Trump | Mihaaru\nފަލަސްތީނުގެ ރައީސް މަހްމޫދު އައްބާސް (ކ) އާ ޓްރަމްޕް ސަލާމް ކުރައްވަނީ. --ފޮޓޯ:އޭއެފްޕީ\nމެދުއިރުމަތީގެ ސުލްހަ އަށް ހުރިހާ ކަމެއްވެސް ކޮށްދޭނަން: ޓްރަމްޕް\n23 މެއި 2017 - 16:042comments\nފަލަސްތީނުގެ ރައީސް މަހްމޫދު އައްބާސްއާ އެކު ހުޅަނގު އައްސޭރީގައި ބޭއްވި ބައްދަލުވުމުގައި ޓްރަމްޕް ވިދާޅުވީ ބައިތުލަހަމް އަށް އޭނާ ވަޑައިގެންނެވީ ސުލްހައިގެ އުއްމީދުގައި ކަމަށެވެ. ޓެރަރިޒަމާ ދެކޮޅަށް މަހްމޫދު އައްބާސް ކުރައްވާ މަސައްކަތަށް ޓްރަމްޕް ވަނީ ޝުކުރު އަދާކުރައްވައިފަ އެވެ.\nއިޒްރޭލާއި ފަލަސްތީނުން ސުލްހައިގެ މަޝްވަރާތައް ނުބާއްވާތާ ތިން އަހަރު ވެއްޖެ އެވެ. ޓްރަމްޕް ވަނީ އެއީ ދުނިޔޭގައި ސުލްހަ ހޯދަން އެންމެ އުނދަގޫ މަސައްކަތް ކަމަށް ވިދާޅުވެފަ އެވެ. ޓްރަމްޕުގެ ދަތުރުފުޅާ ދެކޮޅަށް ހުޅަނގު އައްސޭރި އާއި ގާޒާގައި ވަނީ މުޒާހަރާކޮށްފަ އެވެ.\n"އިޒްރޭލާއި ފަލަސްތީނުން ސުލްހަ ގާއިމް ކުރުމަށް ކޮށްދެވެން ހުރި ހުރިހާ މަސައްކަތެއް ކުރާނަން. ދާއިމީ ސުލްހައެއް ހޯދެންދެން ދެ ގައުމުގެ ލީޑަރުންނާ އެކު މަސައްކަތް ކުރާނަން،" ޓްރަމްޕް ވިދާޅުވި އެވެ.\nއެމެރިކާގެ ރައީސް ވިދާޅުވީ ސުލްހަ ހޯދުމުގެ ހެޔޮ ނިޔަތުގައި މަސައްކަތް ކުރައްވާނެ ކަމުގެ ޔަގީންކަން އައްބާސްގެ ފަރާތުން ލިބިވަޑައިގެންފައިވާ ކަމަށެވެ. އައްބާސް ވެސް ވިދާޅުވީ ސުލްހަ ހޯދަން ތައްޔާރަށް ހުންނެވި ކަމަށެވެ.\nއިތުރު ލިޔުންތައް މެދު އިރުމަތި އިޒްރޭލް ފަލަސްތީން މަހްމޫދު އައްބާސް ޑޮނަލްޑް ޓްރަމްޕް


Drug Aa Gina Adhadhegge Banguralaa Eku2Meehaku Hayyarah | Hathaavees\nޑްރަގާއި ގިނަ އަދަދެއްގެ ބަނގުރަލާއެކު ދެ މީހަކު ހައްޔަރަށް\nއޮކްޓޯބަރ 24, 2020 ހަތާވީސް އޮންލައިން\nފުލުހުން އަތުލައިގަތް ބަނގުރާފުޅި --\nހުޅުމާލޭގައި ފުލުހުން ހިންގި އޮޕަރޭޝަނެއްގައި މަސްތުވާތަކެއްޗާއި ބަނގުރަލާއެކު ދެ މީހަކު ހައްޔަރުކޮށްފިއެވެ.\nފުލުހުން ބުނީ ހުޅުމާލޭގައި ބަނގުރަލާއި މަސްތުވާތަކެތި ރައްކާކޮށް ވިޔަފާރިކުރާކަމަށް ލިބުނު މައުލޫމާތަކާ ގުޅިގެން ފުލުހުންގެ އިންޓެލިޖެންސާއި ހުޅުމާލެ ޕޮލިސް އަދި ސްޕެޝަލިސްޓް އޮޕަރޭޝަންސްގެ ރޭ ހިންފި މި އޮޕަރޭޝަނުގައި ހައްޔަރުކޮށްފައިވަނީ 30 އަހަރުގެ ދިވެހި ދެ ފިރިހެނުން ކަމަށެވެ.\nމި އޮޕަރޭޝަނުގައި ހުޅުމާލޭގެ ދެ ފްލެޓެއް ބަލައިފާސްކޮށްފައިވާއިރު އެތަނުން އެއް ފްލެޓަކުން މަސްތުވާތަކެތީގެ ބާވަތެއްކަމަށްވާ ހެރޮއިންކަމަށް ބެލެވޭ އެއްޗެއް ހޭކިފަައިހުރި 8 ރަބަރު ޕެކެޓާއި ހުސް ރަބަރު ޕެކެޓްތަކެއް ފެނިފައިވާ ކަމަށް ފުލުހުން ބުނެއެވެ.\nމީގެއިތުރުން މި އޮޕަރޭޝަނުގައި ފަސް ކާރެއް ބަލައިފާސްކުރި ކަމަށާއި އެގޮތުން ބަލައިފާސްކުރި ފަސް ކާރުގެ ތެރެއިން އެއްކާރު ތެރެއިން ގިނަ އަދަދެއްގެ ބަނގުރާލާއި މަސްތުވާތަކެތި ފެނިފައިވާ ކަމަށް ފުލުހުން ހާމަކުރެއެވެ.\nއެގޮތުން އެކާރުން 34 ދަޅު ބިޔަރާއި ބޮގަރުކަމަށް ބެލެވޭ އެއްޗެއްހުރި 33 ފުޅިއާއި 58 ފުޅި ބަނގުރަލާއި މަސްތުވާތަކެތީގެ ބާވަތެއްކަމަށްވާ ކެނަބިސްކަމަށް ބެލެވޭ އެއްޗެއްހުރި 51 ސެލޯފިންކޮޅު ފެނިފައިވާ ކަމަށް ފުލުހުން މައުލޫމާތުދެއެވެ.\nPrevious މާމެންދޫ ކޯޓުގެ އިސް މެޖިސްޓްރޭޓު މަގާމުން ވަކިކުރަން ޖޭއެސްސީ އިން ނިންމައިފި\nNext ވައްކަމާއި ޑްރަގުގެ މައްސަލަތައް މިދިޔަ އަހަރުވީ ގިނަ


ވަޒީފާގެ ފުރުޞަތު, ޑިވެލޮޕަރ (އެމް.އެސް 3), އިންފޮމޭޝަން ސިސްޓަމްސް ސެކްޝަން\nޑިވެލޮޕަރ (އެމް. އެސް 3) މަޤާމަށް މީހަކު ހޯދުމަށް ކޮށްފައިވާ ނަންބަރު:(IUL)38-CA/38/2022/67 (06 މާރިޗު 2022) އަދި (IUL)38-CA/38/2022/75 (16 މާރިޗު 2022) އިޢުލާނަށް ކުރިމަތިލައްވާފައިވާ ފަރާތްތައް މަދުކަމަށް ފާހަގަކުރެވޭތީ އެ މަޤާމަށް މީހަކު ހޯދުމަށް އަލުން އިއުލާނު ކުރީމެވެ.\nމި މަގާމަށް ޝައުޤުވެރިވާ ފަރާތްތަކުން 2022 އޭޕްރީލް 27 ވވާ ބުދަ ދުވަހުގެ 13:00 ގެ ކުރިން މި ކޮމިޝަނުގެ ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު، ހުށަހަޅަންޖެހޭ ލިޔުންތަކާއެކު ޕޯރޓް ކޮމްޕްލެކްސް ބިލްޑިންގ 05 ވަނަ ފަންގިފިލާގެ ރިސެޕްޝަނަށް ނުވަތަ ކޮމިޝަނުގެ އީމެއިލް ([email protected]) މެދުވެރިކޮށް ހުށަހެޅުއްވުން އެދެމެވެ. އީމެއިލް ކުރައްވާއިރު ހުށަހަޅުއްވާ ހުރިހާ ލިޔެކިޔުންތައް ހުންނަންވާނީ އެއްފައިލެއްގެ ގޮތުގައި 10mbއަށް ވުރެ ކުޑަފައިލްސައިޒަކަށް އެޓޭޗްކުރެވިފައެވެ. ވަޒީފާއަށް އެދޭ ފޯމު މި ކޮމިޝަންގެ ރަސްމީ ވެބްސައިޓް www.elections.gov.mv އިން ލިބެން ހުންނާނެއެވެ.\n- ނޯޓު: އިޢުލާނު ނަންބަރު (IUL)38-CA/38/2022/67 (06 މާރިޗު 2022) އަދި (IUL)38-CA/38/2022/75 (16 މާރިޗު 2022) ގެ ދަށުން މި މަޤާމަށް އެޕްލިކޭޝަން ފޯމު ހުށަހަޅާފައިވާ ފަރާތްތައް އަލުން މި މަޤާމަށް ކުރިމަތިލުމަށްއެދި އެޕްލިކޭޝަން ފޯމު ހުށަހަޅަންނުޖެހޭނެކަން ދެންނެވީމެވެ.\n- އިލެކްޝަންސް ކޮމިޝަން ވަޒީފާއަށް އެދޭ ފޯމު


Kau Saahibaa SAW ah ihaanethikoh hithun, maasingaa jareemaa eh - One Online\nކައު ސާހިބާ ޞައްލަﷲ ޢަލައިހި ވަސައްލަމަޔަށް އިހާނެތިކޮށް ހިތުން، މާސިންގާ ޖަރީމާއެއް\nނޯޓް: މިއީ مولانا خالد سيف الله رحمانى ލިޔުއްވާފައިވާ ލިޔުއްވުމެއް އަސްލަކަށް ބަލައިގެން ލިޔެފައިވާ ލިޔުމެކެވެ. مولانا خالد سيف الله رحمانى އަކީ މިވަގުތު ބައްރެސަޣީރުގައި (އިންޑިޔާ، ޕާކިސްތާނު، ބަންގްލަދޭޝް) ތިއްބެވި މުސްލިމު ފިޤުހުވެރީންގެ ތެރެއިން އެންމެ އަރައިހުންނެވި އެއް ބޭކަލެކެވެ.\nއިންސާނުންގެ ވަރަށް ބޮޑު އަކްސަރިއްޔަތަކީ ދީނެއް ޤަބޫލުކުރާ މީހުންނެވެ. ދުނިޔޭގެ ތާރީޚުން އެނގިފައިވާ ދުވަސްތަކަށް ބަލާއިރު ފެންނަނީ މިޙަޤީޤަތެވެ. އަރަހުށި މާތް الله ވަނީ ކީރިތި ޤުރްއާނުގައި އެކަމަށް އިޝާރާތް ކުރައްވައިފައެވެ. އަރަހުށި މާތް الله އިންސާނުން ހައްދަވައިފައިވަނީ އެފިޠުރަތުގެ މަތީގައެވެ. (ސޫރަތުއްރޫމް، 30) އިންސާނުންކުރެ އެއްބަޔަކު އެބައިމީހުންގެ ފިތުރަތުގައި ލައްވައިފައިވާ ކަލަކަށް އަޅުކަން ކުރުމުގެ ޖަޒުބާތު ނުރަނގަޅުގޮތަކަށް ބޭނުންކުރާ ކަމީ ތަފާތު މައްސަލައެކެވެ. ޚާލިޤުގެ ބަދަލުގައި މަޚުލޫޤުންގެ ކުރިމަތީގައި އަޅުވެތިކަމާއެކު ބޯތިރިކުރާ ކަމީ ތަފާތު ކަމެކެވެ. އެކަން އެހެން ވާންޖެހެނީ އަރަހުށި މާތް الله ބާވައިލައްވައިފައިވާ ހިދާޔަތުން މަހްރޫމުވުމުގެ ސަބަބުންނެވެ. ކޮންމެ ގޮތެއްގައިވެސް ދީނަކާ ގުޅިފައިވުމަކީ އަރަހުށި މާތް الله އިންސާނީ ފިތުރަތުގައި ލައްވައިފައިވާ ކަމެކެވެ.\nހަމައެފަދަ އަނެއް ޙަޤީޤަތަކީ ދީނާއި ދީނާއިގެން ވަޑައިގަންނަވާ ބޭކަލުންނާ ގުޅިފައިވުމުގެ މައްސަލައަކީ އިންސާނުންގެ ކުރިމަތީގައިވާ އެންމެ ޖަޒުބާތީ އަދި އެންމެ ޙައްސާސީ މައްސަލަކަމެވެ. ދީނާ ގުޅިފައިވާ އެކި ކަންކަމާ ހުރެ އިންސާނުން ދައްކައިފައިވާ ފަދަ ޤުރްބާންވުމާއި ފިދާވުމުގެ މިސާލުތަކެއް އެހެން އެއްވެސް ކަމަކާ ގުޅޭގޮތުން ތާރީޚުން ފެންނާކަށެއްނެތެވެ. ދީނަށްޓަކައި އެތައްބަޔަކު ވަނީ އަނގުރު އަލިފާނުގެ މަތީގައި ހިނގައިފައެވެ. އަލިފާނުގެ ހުޅުގަނޑުގެ ތެރޭގައި އަނދައި އަޅިޔަށްވެފައެވެ. ކަނޑުފެއްތުމާއި ދިރިތިއްބައި ވަޅުލެވުން ހިތުންރުހުމުން ޤަބޫލުކޮށްފައެވެ. ނަމަވެސް އެމީހުންގެ ޢަޤީދާއިން ފުކެއްގެ މިންވަރުވެސް ފަހަތަށް ޖެހޭކަށެއް އެމީހުން ރުހިފައެއްނުވެއެވެ. އެހެންކަމުން ހަމަޤަބޫލުކުރާ ޢަދުލުވެރި އެންމެންވެސްވަނީ އެހެން މީހުންގެ ދީނީ ޖަޒުބާތު ޒަޚަމުކޮށްލުމަކީ ނަހަމަ ކަމެއްކަން ޤަބޫލުކޮށްފައެވެ. ޚުދު ތިމައުރެން ކޮންމެ ދީނެއް ޤަބޫލުކުރި ކަމުގައިވިޔަސްމެއެވެ. ޝައްކެއްނެތެވެ. އެއް ދީނެއްގެ އަހުލުވެރިޔަކަށް އަނެއް ދީނެއްގައި ހުރިކަމަށް ތިމާ ދެކޭ އުނިކަމަކާ ބެހޭގޮތުން ޢިލްމީ ހަމަތަކުގެ މަތީން ވާހަކަ ދެއްކިދާނެއެވެ. ބަޔަކަށް ހެޔޮވިސްނައިދިނުމުގެ މަޤްޞަދުގައެވެ. ތެދުމަގު ދެއްކުމުގެ އިޚްލާޞްތެރި އެދުމުގައެވެ. ނަމަވެސް ދީނުގެ ނިޒާމަށާއި، ދީނާއިގެން ވަޑައިގަންނަވާ މުޤައްދަސް ހަސްތީތަކަށް މަލާމާތްކޮށް ފުރައްސާރަކޮށް އެއްޗެހި ގޮވުމުގެ ބީދައިން ވާހަކަ ދައްކައި ލިޔެ ހެދުމަކީ ދީނެއްގެ އަހުލުވެރި އެއްވެސް ބަޔަކު ބަލައިގަންނަ ކަމެއްނޫނެވެ. ހަމަތަކެއްގެ މަތީގައި އެކަށައަޅައިފައިވާ އެއްވެސް ޤާނޫނެއް ހުއްދަ ކުރާކަމެއްވެސް ނޫނެވެ.\nމިއަށްވުރެވެސް ސީރިޔަސް މައްސަލައަކީ ދީނެއްގެ އަހުލުވެރިއެއްގެ ނަމުގައި ހުރެ ތިމާ އެދީނަކަށް ނިސްބަތްވާކަމަށް ދައުވާކުރާ ދީނަކަށް ނުވަތަ އެދީނަކާއިގެން ވަޑައިގެންނެވި ޝަޚްޞިއްޔަތަށް ގޮންޖަހައި ތައުހީނުކުރުމެވެ. މިއީ، އެއްވެސް ދީނެއް، އެއްވެސް ފަލްސަފާއެއް ރުހޭކަމެއް ނޫނެވެ. އެއްވެސް ހަމަޔަކުން ޤަބޫލުކުރެވޭ ކަމެއްނޫނެވެ. މިސާލެއްގެގޮތުން ދަންނަވާނަމަ ބުޑިސްޓަކު ބުއްދާއަށް އިހާނެތިކޮށްހިތައި ފުރައްސާރަކޮށް ބުދުދީނަށް މައްލަވަކުރުމާއެކު އޭނާއަށް އެހުރެވެނީ ބުދު ދީނުން ބޭރުވެފައެވެ. ކްރިސްޓިޔަނަކު ޢީސާ ޢަލައިހިއްސަލާމަށް ލަޢުނަތްދީ ޢީސާޢީ ދީނަށް އެއްޗެހިގޮވާނަމަ އޭނާއަކީ ކްރިސްޓިޔަނަކަށެއް ނުވާނެއެވެ. ހަމައެފަދައިން މުސްލިމެއްގެ ނަމުގައި އައިޑީކާޑު ހައްދައިގެން ހުރި މީހަކު އިސްލާމްދީނުގެ ނަބިއްޔާއަށް ތައުހީނުކޮށް ފުރައްސާރަކޮށް، އެނަބިއްޔާއާ ބެހޭގޮތުން ދޮގު ވާހަކަތައް ފަތުރައި އިސްލާމްދީނުގެ ކަންކަމަށް އިއުތިރާޟުކުރާން ފަށައިފިނަމަ އެހައިތަނުން ފެށިގެން އޭނާ އެހެރީ މުސްލިމުންގެ އައިޑެންޓިޓީ ގެއްލިފައެވެ. އެއްވެސް ދީނަކަށް ނިސްބަތްވާ މީހަކަށް މިފަދަ އަމަލެއްކޮށްފައި މިއީ ޚިޔާލުފާޅުކުރުމުގެ މިނިވަންކަމޭ ބުނާނެ ޖާގައެއް ނޯންނާނެއެވެ. އެހެނީ ޚިޔާލުފާޅުކުރުމުގެ މިނިވަންކަމަކީވެސް ޤާނޫނީ، ދީނީ، އަޚްލާޤީ އިންތަކެއް ކަނޑައެޅިފައި އޮންނަ ކަމެކެވެ.\nއިސްލާމްދީނަކީ ފިތުރަތުގެ ދީނެވެ. އިންސާނީ ޖަޒުބާތަށް އެންމެ ބޮޑަށް އިޙްތިރާމްކުރާ ދީނަކީ އިސްލާމްދީނެވެ. މިސާލެއްގެ ގޮތުން ކުރީގެ ނަބީބޭކަލުންގެ މައްސަލަ ނަގަމާ ހިންގަވާށެވެ. އަރަހުށި މާތް الله އިސްލާމްދީނުގެ ނަބިއްޔާގެ ކުރީން ފޮނުއްވި ހުރިހާ ނަބީބޭކަލުންނަކީވެސް ތެދުވެރީން ކަމުގައި އިސްލާމްދީންވަނީ އިއުތިރާފުވެފައެވެ. ކީރިތި ޤުރްއާން ބާވައިލައްވައިފައިވަނީ އިސްވެދިޔަ ނަބީބޭކަލުންނާއި އެބޭކަލުން ގެންނެވި ފޮތްތައްވެސް ތަސްދީޤުކުރާ ފޮތެއްގެ ގޮތުގައެވެ. (އަލްބަޤަރާ: 89)\nނަމަވެސް ދުނިޔޭގެ ނަސީބުދެރަ ޤައުމުތަކުންވަނީ އިސްވެދިޔަ ނަބީބޭކަލުންނަށް ތައުހީނުކޮށްފައެވެ. އެބޭކަލުންގެ ތާހިރު ދިރިއުޅުއްވުމުގެ ވާހަކަތައް ހުތުރުކޮށްފައެވެ. ވެއްޔާއި ހިރަފުހާމޮޑެފައެވެ. މިގޮތުން نوحގެފާނާއި، لوطގެފާނާއި، يعقوبގެފާނާއި، داوودގެފާނާއި، سليمانގެފާނާއި، يوسفގެފާނާއި، عيسىގެފާނު (عليهم الصلاة والسلام) ފަދަ ބޭކަލުންނާ ބެހޭގޮތުން ބައިބްލުގައި ހުރި ވާހަކަތައް މިސާލުގެ ގޮތުންވެސް ހުށަހަޅާކަށެއް އަޅުގަނޑު ގަސްދެއް ނުކުރަމެވެ.\nކީރިތި ޤުރްއާނާއި އެފޮތާއިގެން ވަޑައިގެންނެވި މާތް ނަބިއްޔާ صلى الله عليه وسلم ވަނީ އިސްވެދެންނެވި ނަބީބޭކަލުންގެ މައްޗަށް ޚުދު އެބޭކަލުން ޤަބޫލުކުރާ ކަމުގައި ދައުވާ ކުރާ މީހުން އަޅުވައިފައިވާ ތުހުމަތުތަކާއި އެބޭކަލުންނާ ބެހޭގޮތުން ދައްކައިފައި ހުރި ދޮގު ވާހަކަތަކުން އެބޭކަލުން ބަރީއަވެވަޑައިގެންވާކަން އަންގަވައިފައެވެ. އެބޭކަލުންނަކީ މާތް الله ގެ ޙަޟްރަތުގައި މަޤުބޫލު މުގައްދަސް ޝަޚްޝިއްޔަތުތަކެއްކަން ބަޔާންކުރައްވައިފައެވެ. އެބޭކަލުންނަކީވެސް އިންސާނިއްޔަތަށްޓަކައި ރީތި ނަމޫނާތަކެއްކަން ކަށަވަރު ކޮށްދެއްވައިފައެވެ. ކޮންމެ މުސްލިމަކުވެސް އިސްލާމްދީނުގެ ނަބިއްޔާގެ މައްޗަށް އީމާންވުން ލާޒިމުވާ ފަދައިން އެބޭކަލުންގެ މައްޗަށް އީމާންވުން ލާޒިމުކުރައްވައިފައެވެ. މުސްލިމަކަށްވިޔަސް އެއިން އެއްވެސް ބޭކަލަކަށް އީމާންނުވެއްޖެނަމަ ނުވަތަ އެއިން ބޭކަލަކަށް ތައުހީނުކޮށްފިނަމަ އެމީހެއްގެ އީމާންކަން ޞައްޙަނުވާނެކަން އަންގަވައިފައެވެ. ޢަރަބީންގެ ނަބިއްޔާ محمّد صلى الله عليه وسلم ގެ މައްޗަށް ކިތަންމެ ވަރުގަދަޔަކަށް އީމާންވި ކަމުގައިވިޔަސް ވެހެވެ. އިސްލާމީ ޝަރީޢަތާއެއްގޮތަށް ކިތަންމެ ބަރާބަރަށް އަމަލުކުރި ކަމުގައި ވިޔަސްވެހެވެ.\nކީރިތި ޤުރްއާނުގައި ނަބީބޭކަލުންނާ ބެހޭގޮތުން އަދިވެސް ވަރަށް މުހިންމު އުސޫލީ ވާހަކައެއްވަނީ ވަޙީކުރައްވައިފައެވެ. ކީރިތި ޤުރްއާން މުސްލިމުންނަށް ވާޖިބު ކުރައްވައިފައިވަނީ އިސްލާމްދީނުގެ ކުރިން ވަޑައިގެންނެވި ހުރިހާ ދީނީ ޝަޚްޝިއްޔަތުތަކަށްވެސް އިޙްތިރާމްކުރުމަށެވެ. މާތް الله އަންގަވައިފައިވަނީ އެކަލާނގެ ފޮނުއްވި ނަބީންނާއި ރަސޫލުންކުރެ އެތައް ބޭކަލުންނެއްގެ ނަންފުޅުތައް އަންގަވައިފައި ނުވާކަމަށެވެ. ނަމަވެސް އެބޭކަލުންނާ ބެހޭގޮތުން ވާހަކަ ދައްކާއިރު ރައްކާތެރިވުމަށް ވަނީ އަމުރު ކުރައްވައިފައެވެ. އެކަލާނގެ އަންގަވައިފައިވަނީ އެތަކެއް ހާސް ނަބީބޭކަލުންނަކާއި އެތައް ސަތޭކަ ރަސޫލުންނެއް ފޮނުއްވި ކަމުގައެވެ. ކޮންމެ ޤައުމަކަށްމެ ރަސޫލަކު ފޮނުއްވި ކަމުގައެވެ. (ފާޠިރު: 24) އެއިން ކޮންމެ ބޭކަލެއްގެ ބަހަކުންވެސް އެކަލާނގެ ފޮތް ބާވައިލެއްވިކަމުގައެވެ. (އިބްރާހީމް: 4) އެހެންކަމުން ޤައުމުތަކުން ޤަބޫލުކުރާ ދީނީ އިމާމުންނަކީ ފަހަރެއްގައި އެބޭކަލުންގެ ޒަމާނުގެ ނަބީބޭކަލުންކަމުގައި ނުވަތަ ރަސޫލު ބޭކަލުން ކަމުގައި ހިމެނިވަޑައިގަތުމަކީ އެކަށީގެންނުވާ ކަމެއްނޫނެވެ. އެބޭކަލުން ގެންނެވި ތައުލީމު އިންސާނީ ތަޙްރީފާއި ބަދަލު ގެނައުމުގެ ޝިކާރަޔަކަށްވެ ތައުހީދާ ވަޑިފަތިވެފައިވުމަކީ އަޖައިބުވާންޖެހޭ ކަމެއްނޫނެވެ. އިސްލާމްދީނުގެ ނަބިއްޔާ صلى الله عليه وسلم ގެ ޒަމާނާ އެންމެކައިރި މާޒީއެއްގައި ވަޑައިގެންނެވި ނަބީބޭކަލަކީ عيسى عليه السلام އެވެ. އެދެބޭކަލުންގެ ދެމެދުގައިވަނީ ފަސް ސަތޭކަ ހަތްދިހަ ވަރަކަށް އަހަރެވެ. ނަމަވެސް ކައު ސާހިބާ صلى الله عليه وسلم ގެ ކުރީން އިންޖީލަށް ބޮޑެތި ބަދަލުތައް ގެނެސްފައިވާކަން އެހެރީ ދިމާޔަށް ހާމަޔަށް ފެންނާށެވެ. ޚުދު ކްރިސްޓިޔަން ޢިލްމުވެރީންނާއި، މުޙައްޤިޤުންގެ އިއުތިރާފުތަކުން އެކަން އެއޮތީ އެނގޭށެވެ.\nކީރިތި ޤުރްއާނުގައި ވަނީ މާތް الله ގެ ރަސްކަންފުޅު ފިޔަވައި މީސްތަކުން އަޅުކަންކޮށް އުޅޭ ބާޠިލު ތަކެއްޗަށްވެސް އެއްޗެހި ގޮވުން މަނާކުރައްވައިފައެވެ. އިންސާނީ ޖަޒުބާތަށް ރިއާޔަތްކުރެއްވުމުގެ ގޮތުންނެވެ. މީސްތަކުންކުރެ ބައެއްގެ ހިތްތަކުގައި ރައްދު އަމަލުގެ ނަފުސިއްޔާތު އުފެދުނަ ނުދެއްވުމަށްޓަކައެވެ. (އަލްއަންޢާމް: 108) ކީރިތި ޤުރްއާން މުތާލިއާ ކުރައްވާށެވެ. ކައުސާހިބާގެ ޙަދީޘްފުޅުތައް ދިރާސާކުރައްވާށެވެ. ކީރިތި ޤުރްއާނާއި ފުރައިތުރު ނަބިއްޔާގެ ޙަދީޘްފުޅުތަކުގެ މުޅި ރޫޙަކީ ތައުހީދުގެ ޢަޤީދާ ސާބިތުކުރެއްވުމެވެ. ޝިރުކު ބާތިލު ކުރެއްވުމެވެ. ނަމަވެސް ބޭނުން ކުރައްވައިފައިވަނީ ޙިކުމަތްތެރިކަމެވެ. ރީތި ބަސްފުޅުތަކެވެ.\nއިސްލާމްދީން އެހެނިހެން ދީންތަކާމެދު އިޚްތިޔާރުކޮށްފައިވާ ތަހުޒީބީ ރީތިގޮތް އިސްލާމްދީނުގެ އަދުއްވުން އެދީނާމެދު ޚިޔާރު ނުކުރާކަމީ ހިތާމަހުރި ކަމެކެވެ. ޣައިރު މުސްލިމުންގެ ބަޔަކު ނަޒަރިއްޔާތީ ބިންގަލެއްގެ މަތީގައި އިސްލާމްދީނަށް އިއުތިރާޟުކުރުމަކީ އާއްމު މުސްލިމުންވެސް އަދި އިސްލާމީ ޢިލްމުވެރީންވެސް އެއްވެސް އިރެއްގައި "ހަޖަމު ނުކުރެއްވިގެން" އުޅުއްވި ކަމެއް ނޫނެވެ. މުސްލިމުންގެ އާއްމުންނާއި އިސްލާމީ ޢިލްމުވެރީން އެފަދަ އިޢުތިރާޟުތަކާ ކުރިމަތިލައްވައިފައިވަނީ ނުހަނު ފިނި ހިތްޕުޅުތަކަކާ އެކުގައެވެ. އެފަދަ އިއުތިރާޟުތަކަށް ދެއްވައިފައިވަނީ ފިކުރީ ޢިލްމީ ޖަވާބުތަކެވެ. އެޖަވާބުތަކާއި ބަހުސްތަކުންވަނީ "ޢިލްމުލްކަލާމް"ގެ ނަމުގައި އިސްލާމީ ތިއޮލޮޖީގެ ޚާއްޞަ ޑިޕާޓްމަންޓެއް އުފެދިފައެވެ. އިސްލާމީ ޢަޤީދާތަކަށާއި، ދީނުގެ އެކި ކަންކަމުގެ އިސްލާމީ ނަޒަރާމެދު ކުރެވިފައިވާ އިއުތިރާޟުތަކަށް ޢިލްމުވެރީންވަނީ ޢިލްމުލް ކަލާމުގައި ރައްދުދެއްވައިފައެވެ. މަންޠީޤީ ދަލީލުތަކާއެކު ޖަވާބު ދެއްވައިފައެވެ. ދީނުގެ އަދުއްވުންގެ ބަސް ހުއްޓަން މަޖްބޫރުވާފަދަ ޢިލްމީ ފެންވަރެއްގައެވެ.\nކަންމިހެން ހުރުމާއެކު ޢިލްމީ ފެންވަރެއްނެތި އިންސާފުވެރިކަމެއްނެތި ދޮގުހެދުމާއި ފުރައްސާރަކުރުމާއި، ޤަޞްދުގައި އޮޅުވައިލައިގެން ސިފަހުތުރުކުރުމާއި އިހާނެތިކުރުމުގެ ފެންވަރުގައި ބަޔާންތަކާއި ފޮތްތަކާއި ރިޕޯޓްތައް ނެރުމަކީ ބުއްދީގެ ހަމަތަކުންވެސް ޢިލްމީ ހަމަތަކުންވެސް ބަލައިގަނެވޭނެކަމެއް ނޫނެވެ. އެވާހަކަތަކެއްގެ ސަބަބުން އެތައްލައްކަ އިންސާނުންގެ ޖަޒުބާތު ޒަޚަމުކޮށް އިޙްސާސްތަކުގެ ލޭ ކައްކުވައިލާ ވާހަކަތަކަކީ ބަރުދާސްތުކުރެވޭނެ ވާހަކަތަކެއްނޫނެވެ. ވިސްނައިލަމާ ހިންގަވާށެވެ. މިޒަމާނުގެ ވަރަށް ގިނަ ޤައުމުތަކެއްގައި މަސްތުވާ ތަކެތި ސުމަގުލުކުރުމުގެ އަދަބަކީ މަރެވެ. ޤައުމެއްގެ ދިދައިގެ ހުރުމަތްކަނޑައިލުމަކީ ހަރުކަށި އަދަބުދޭ ކަމެކެވެ. ދީންތަކުގެ އިސްވާރުންނަށް ތައުހީނުކުރުމަކީ މިދެންނެވި ކަންކަމަށްވުރެ ކުޑަ ޖަރީމާއެއްތޯއެވެ؟ ޝައްކެއްނެތެވެ. މާ އަފޫރުއްބަ ޖަރީމާއެކެވެ.\nރަސޫލުބޭކަލުންނާއި ނަބީބޭކަލުންނަށް ތައުހީނުކުރާ މީހުންނަށް އިސްލާމްދީނުގައި ކަނޑައެޅިފައިވަނީ މަރުގެ އަދަބެވެ. ފަޤީހުލްއުންމަތި عبد الله بن عمر رضى الله عنهما އެ މާސިންގާ ޖަރީމާއަށް ކަނޑައަޅުއްވައިފައިވާ އަދަބަކީވެސް މަރުގެ އަދަބެވެ. (ފަތުހުލްޤަދީރު: 6/62) ތެދުތެދަށް ދަންނަވާނަމަ މިފަދަ މީސްމީހުން އެއްފަހަރު ޤަތުލުކުރުމަށްފަހު އަލުން ދިރުވައިގެން ޤަތުލުކުރެވޭނެނަމަ އެހެންވެސް ހަދަންޖެހެއެވެ. އެހެނީ މިހާރުގެ ތަހުޒީބީ ޤައުމުތަކުގެ ނަމުގައި ދައުވާކުރާ ޤައުމުތަކުގައިވެސް މަރަށް އެބަ މަރުހިފައެވެ. އެއްހައިޘިއްޔަތަކުން ބަލާއިރު މީހަކު މަރައިލުމުން އެކަތިލެވެނީ ޢާއިލާއެއްގެ ހިތްތަކެވެ. ޤައުމަކަށް ޣަދަރުވެރިވެ ބަޣާވާތްކުރުމުންވެސް އެފާރުކޮށްލެވެނީ ކަނޑައެޅިގެން ވަކި ޢަދަދެއްގެ މީހުންގެ ހިތުގެ ޝުއޫރެވެ. އަނެއްކޮޅުން ނަބީ ރަސޫލުބޭކަލަކަށް ތައުހީނުކުރުމުން އެކަތިލެވެނީ އެތަކެއް ލައްކަ އެތަކެއް ކުރޯޑު އިންސާނުންތަކެއްގެ ހިތްތަކެވެ.\nއިސްލާމްދީނުގެ ނަބިއްޔާ صلى الله عليه وسلم އަށް ތައުހީނު ކުރާ މީހުންނަށް މަރުގެ އަދަބުދިނުމަކީ އިސްލާމީ ޢިލްމުވެރީންގެ މެދުގައި އިއްތިފާޤުވެވިފައިވާ ކަމެކެވެ. އިސްލާމީ ފިޤުހުގެ ފިކުރީ ހަތަރު މަދަރުސާވެސް މިކަމުގައި ޚިޔާލުއެއްގޮތެވެ. ޙަނަފީންނާއި، މާލިކީންނާއި، ޝާފިޢީންނާއި ޙަންބަލީންގެވެސް ބަސްއެއްގޮތެވެ. (ރައްދުލް މުޚުތާރު: 3/290، އަލްމުޣުނީ: 9/33) ޚާއްޞަގޮތެއްގައި އަލްއިމާމު އިބްނު ތައިމިއްޔާ ރަޙިމަހު الله ވަނީ މިމައިގަނޑު ނަމުގައި މުސްތަޤިއްލު ފޮތެއް ލިޔުއްވައިފައެވެ. ނަމަކީ "ސައިފު الله އަލްމަސްލޫލު އަލާ ޝާތިމިއްރަސޫލު" މިއެވެ. ޙަނަފީ މަޒުހަބުގެ ފިޤުހުވެރީންގެ ބައެއް ބޭކަލުން ވިދާޅުވާގޮތުގައި ކައު ސާޙިބާ صلى الله عليه وسلم އަށް ތައުހީނުކުރި މީހެއްގެ ތައުބާ ދުނިޔަވީ ޙުކުމްތަކުގެ ނިސްބަތުގައި ޤަބޫލެއް ނުކުރެވޭނެއެވެ. ޤިޔާމަތްދުވަހުން އެމީހަކުގެ ތައުބާ ޤަބޫލުކުރެވުމަކީ ތަފާތު މައްސަލައެކެވެ. އެހެންކަމުން ކައުސާޙިބާއަށް ތައުހީނުކޮށްފައި، އެއާ ވިދިގެން ދުލުކުރީން މާފު އެދުމަކުން އެކަމެއް ނުނިމެއެވެ.\nمولانا عبد الرشيد طاهر بخارى رحمه الله އަކީ މިއުންމަތުގެ ފާހަގަކޮށްލެވޭ ފިޤުހުވެރި ބޭބޭކަލުންގެ ތެރެއިން އެއްބޭކަލެކެވެ. مولانا عبد الرشيد ލިޔުއްވައިފައިވެއެވެ.\n" رسول الله صلى الله عليه وسلم އަށް ބަދުބަހެއް ބުނެ އިހާނެތިކޮށް ހިތާ މީހާއާއި، އެމާތް ސާހިބާ ގެންނެވި ދީނާމެދު ބަދުބަހެއް ބުނެފިމީހާއާއި އެމާތް ސާހިބާގެ ސިފަފުޅުތަކާމެދު ނުބައި ވާހަކައެއް ދައްކައިފި މީހަކީ މުސްލިމަކު ކަމުގައި ވިޔަސް ޣައިރު މުސްލިމަކު ކަމުގައިވިޔަސް ޔަހޫދީއަކު ކަމުގައި ނުވަތަ އީސާއީއަކު ކަމުގައިވިޔަސް މުޝްރިކަކު ކަމުގައިވިޔަސް މުސްލިމު ޤައުމެއްގެ މީހަކު ކަމުގައިވިޔަސް، މުސްލިމުންނާ ހަނގުރާމަކުރާ ދައުލަތެއްގެ ފަރުދެއްކަމުގައި ވިޔަސް އެމީހެއްގެ އެނބުރި ރުޖޫޢަވުން ބަލައެއް ނުގަނެވޭނެއެވެ. (ޚުލާޞަތުލް ފަތާވާ: 4/386)\nނަބީބޭކަލުންނާއި ރަސޫލުބޭކަލުންނަކީ އިންސާނުން ހިނގާން އޮންނަ މަގުތަކަށް އަލިކޮށްދެއްވާ ދަންމަރުތަކެކެވެ. އިންސާނުންނަށް މަގުދައްކަވާ އާރުކާޓީންނެވެ. އެހެންކަމުން އެފަދަބޭކަލުންގެ ޙަޔާތްޕުޅަކީ މަގުފުރެދިފައި ތިބޭ ގޮތެއްފޮތެއް ނުހުންނަ މީހުން ކުޑަކުދީން ބަތްކައްކާ ކުޅޭފަދައިން ކުޅޭނެހައި ކުޅިޔެއް ކުޅޭން ދޫކޮށްލައިފައި ބޭއްވޭނެ ދާއިރާއެއްނޫނެވެ. އެއްވެސް ސިފައެއްގައި ބަލައިގަނެވޭނެ ކަމެއްނޫނެވެ.\nއިސްލާމްދީނުގެ ނަބިއްޔާ އަށް މީހަކު ތައުހީނު ކުރުމުން އިސްލާމީ ޤައުމަކުން އެކަމާ ފިޔަވަޅެއް އަޅައިފިނަމަ ކްރިސްޓިޔަން ދައުލަތްތަކުން އެއިސްލާމީ ދައުލަތެއް ޖަވާބުދާރީ ކުރުވަން ދުއްވައިގަންނަނީ އަމަށަކު ބާރުމިނެއްގައެއް ނޫނެވެ. އެމީހުންނަށް އެގޮތަށް ދުއްވައިގަންނާންކެރެނީ ރިޒުޤުދެއްވާ ރާޒިޤަކީ އަރަހުށި ހުސްޠާހިރުވަންތަ ގަދަފަދަވަންތަ ބާރުވެރިވަންތަ ޖައްލަ ރައްބީކަން މިޒަމާނުގެ ވަރަށް ގިނަ މުސްލިމުންގެ ހަނދާނުން ކެހިފައިވާކަން އެނގޭތީއެވެ. އެހެން ނޫންނަމަ މިނިވަން ޤައުމުތަކެއް ބިރުގަންނަވާކަށެއް ނުއުޅުނީހެވެ.\nޕާކިސްތާނުގެ އައްޔޫބު މަސީހުއެވެ. ކިޔުނު ކްރިޓިޔަނެއް ކައު ސާޙިބާ صلى الله عليه وسلم އަށް ތައުހީނުކުރިއެވެ. އެކަމާގުޅިގެން ޕާކިސްތާނުގެ ކޯޓަކުންވަނީ އޭނާ ދަންޖައްސަން ޙުކުމްކޮށްފައެވެ. ޕާކިސްތާނުގެ ކްރިސްޓިޔަނުންގެ ބިޝޮޕެއްކަމުގައިވާ ޖޯން ޖޯޒަފުވަނީ އެކަމާ އިހުތިޖާޖުކުރުމުގެ ގޮތުން ކޯޓުގެ ތެރޭގައި އަމިއްލަޔަށް މަރުވެފައެވެ. އޭނާ ވަސިއްޔަތްކޮށްފައިވަނީ އެޤާނޫނު އުވައިނުލާހައި ހިނދަކު އޭނާގެ ނުތާހިރު މުޅަ މަސްގަނޑު ކޯޓުގެ ތެރެއިން ނުނެގުމަށެވެ. ޙަޤީޤަތުގައި ހުޅަނގުގެ ޤައުމުތަކުން ޖެހޭނީ ބިޝޮޕް ޖޯން ޖޯޒެފްގެ އެނާތަހުޒީބު އަމަލުކުށްވެރި ކުރާށެވެ. އަނެކުންގެ ޖަޒުބާތަށް އިޙްތިރާމްކުރަން ކްރިސްޓިޔަނުންނަށް ނަސޭހަތްތެރިވާށެވެ. ބިޝޮޕްގެ ޣައިރު ޤާނޫނީ އަދި ޣައިރު އަޚްލާޤީ އަމިއްލަޔަށް މަރުވުން ކުށްވެރި ކުރާށެވެ. ޕާކިސްތާނު ޖަވާބުދާރީ ކުރުވަން ދުއްވައިގަންނާކަށެއްނޫނެވެ. ނަމަވެސް ހުޅަނގުން ޕާކިސްތާނު ފިއްތާންފެށީ "އެ ބޭއިންސާފު" ޤާނޫނު މަންސޫޚުކުރާށެވެ. އެކަމަކު ޕާކިސްތާނުން އެކަމަކާ އަޅައެއްނުލިއެވެ. ކަހާތަން ހިރުވައިވެސް ނުލިއެވެ. ޤައުމުގެ އިސްތިޤުލާލާއި އަމިއްލަވަންތަކަން ސާބިތުކޮށްދިނެވެ. ބޭރުމީހުންގެ ހަޅޭފަޅޭކަކަށް ރޭރެއްނުވިއެވެ.\nހައިރާންވާންޖެހޭ ކަމެކެވެ. އެމެރިކާއާއި އިނގިރޭސިވިލާތުގައި މަސީހަށް ތައުހީނުކުރުމަކީ ބޮޑު ޖަރީމާއެކެވެ. ބޮޑެތި އަދަބުދޭ ކުށެކެވެ. އެކަމަކު އެއީ ބޭއިންސާފެއްނޫނެވެ. އިންސާނީ މިނިވަންކަމަށް އަރައިގަތުމެއްވެސް ނޫނެވެ. އިސްލާމީ ޤައުމުތަކުގެ ތެރެއިން ހުޅަނގުގެ ހިޔަނީން ނުނެއްޓެވިގެން އުޅޭ މިސުރާއި އަލްޖަޒާއިރު ފަދަ ޤައުމުތަކުގައި މަޤުބޫލު ސަބަބަކާ ނުލައި އެހެންނަމަވެސް އެވެކިޔައިފައި މުސްލިމުންގެ ދީނީ ޢިލްމުވެރީން ދަންޖައްސައި މަރަމުންގެންދާއިރު ހުޅަނގުގެ ކަންފަތްވެސް ހިރުވައެއްނުލައެވެ. ބޮސްނިޔާގައި އީސާއީ ނިރުބަވެރީން މުސްލިމުން ކަތިލަމުން ގެންދިޔައީ ބަޔަކުމީހުން ހަރުފައާއި، މިނިކާ ޖަނަވާރުތައްވެސް ނުމަރާފަދަ އަނިޔާވެރި ގޮތެއްގައެވެ. ހިތެއްފިތެއް ނެތް ގޮތެއްގައެވެ. ނަމަވެސް ހުޅަނގުގެ ޤައުމުތަކަށް އެކަންހަމަ ހެޔޮވަރެވެ. ހަމައެފަދައިން ރޮހީންޖާ މުސްލިމުންގެ މައްސަލައިގައިވެސް ދެތިންބަހެއް ބުނެލުމުގެ އިތުރަށް ކުރި ނުވަތަ ކުރާކަމެއްނެތެވެ. އެކަމަކު މުސްލިމުންގެ ނަބިއްޔާއަށް ތައުހީނުކޮށް އެތައްމިލިޔަން އިސްނާނުންގެ ޝުޢޫރު ކަތިލައި ޖަޒުބާތުގައި ހުޅުލާ ކޮންމެ މީހެއްގެ ދިފާޢުގައި ހުޅަނގުގެ ޤައުމުތަކުން ތެދުވެގެން ދުއްވައިގަންނަނީ ހަށީގައި ހޭވެސް ނުބަހައްޓައެވެ. އެމީހަކީ އައްޔޫބާ މަސީހުކަމުގައި ވިޔަސް ސަލްމާން ރުޝްދީ ކަމުގައިވިޔަސް ތަސްލީމާ ނަސްރީނުފަދަ ކަނބަލަކަށްވިޔަސް އަދި އެނޫން މީހަކު ކަމުގައިވިޔަސްވެހެވެ. ކަންހުރި ގޮތުގެ ޙަޤީޤތަށް ބަލާއިރު ހުޅަނގުންވަނީ ލަދުޙަޔާތުގެ ފޭރާން ބާލައި އެއްލައިލައިފައެވެ. ވަކި ފަރާތަކަށް ނުޖެހުމާއި، އިންސާފާއި އިންސާނީ ޙައްޤުތަކުގެ ނަމުގައި އެބައިމީހުންގެ މޫނުގައި އުނގުޅައިފައި ހުންނަ ކުލައަކީވެސް ވަރަށް ފަސޭހައިން ފިލައިގެންދާ އެއްޗެވެ. އެބައިމީހުންގެ ނުތާހިރު ހުތުރުމޫނު މާގިނަދުވަހަކަށް ފޮރުވައިދޭ އެއްޗެއްނޫނެވެ.\nގުޅޭ ޓެގު ދީން އިސްލާމިކް މިނިސްޓްރީ\nމާލޭ ސިޓީއަށް ހިމޭން ތިން ގަޑިއިރު، ރައްޔިތުން ދެއްކީ އެއްބައިވަންތަކަމުގެ ނަމޫނާއެއް!\nރައީސް މައުމޫނުގެ ލިޔުއްވުމެއް: މާލެ ސަރަޙައްދުން އިރު ދަތުރުކުރާ ދުވަސްކޮޅެއް\nރާއްޖޭން ބޭރުގައި އުޅޭ ހާއްސަ އެހީއަށް ބޭނުންވާ ކުދިންގެ އާއިލާތައް އިތުރު އުނދަގޫތަކެއްގެ ތެރެޔަށް\nއާންމު ކުލާހެއްގައި ތިބޭ މޫހަބު (ގިފްޓަޑް) ކުދިން ސަމާލުކަން ނުދޭކަމަށް ފެންނަނީ ކީއްވެ؟ (ދެވަނަ ބައި)\nރާއްޖޭން ބޭރަށް ދަތުރުކުރާ ދިވެހިން ޓްރެވަލް އިންޝުއަރެންސް ހޯދުމަށް ސަމާލުވުމަށް އެދިއްޖެ


Mi Aharuge Hajju Ge Alhukamah Meehun Nufonuvan South Africa In Ninmaifi – adduLIVE\nދެކުނު އެފްރިކާ އިން މިއަހަރު ހައްޖަށް މީހުން ނުފޮނުވަން ނިންމައިފި\nJun 12, 2020, 14:50 ހަސަން ރަޝީދު\nކޮވިޑް-19 ގެ ބިރަށްޓަކައި ދެކުނު އެފްރިކާ އިން މިއަހަރުގެ ހައްޖުގެ އަޅުކަމުގައި ބައިވެރިނުވާން ނިންމައިފިއެވެ.\nދެކުނު އެފްރިކާގެ ހައްޖު އެންޑް އުމްރާ ކައުންސިލުން ނެރުނު ބަޔާނެއްގައި ބުނީ ކޮވިޑްގެ ނުރައްކާ ސައުދީގައި އިތުރަށް ގޯސްވަމުންދާތީ އާއި އަދި ކޮވިޑާއި ގުޅިގެން ބޯޑަރު ބަންދުކޮށްފައިވާތީ މިއަހަރުގެ ހައްޖުގެ އަޅުކަން އަދާކުރުމަށް އެގައުމުގެ ރައްޔިތުން ނުފޮނުވަން ނިންމާފައިވާ ކަމަށެވެ.\nހައްޖުގެ އަޅުކަން އަދާކުރުމަށް ނުދެވުމަކީ ހިތާމަހުރި ކަމެއް ކަމަށާއި، ހައްޖަށް ދިޔުމަށް ފައިސާ ދައްކާފައިވާ ފަރާތްތަކަށް އެ ފައިސާ ރައްދުކޮށްދޭނެ ކަމަށްވެސް އެ ކައުންސިލުން ވަނީ ބުނެފައެވެ. ހަމަ މި އުސޫލުން ދެކުނު އެފްރިކާގައި ހައްޖަށް މީހުން ގެންދާ ގްރޫޕްތަކުން ވެސް އަމަލުކުރުމަށް ވެސް ވަނީ އަންގާފައެވެ.\nދެކުނު އެފްރިކާގެ އިތުރުން މެލޭޝިއާ އާއި އިންޑޮނީޝިއާގެ އިތުރުން ސިންގަޕޫރުން ވެސް މީގެކުރިން ވަނީ މިއަހަރުގެ ހައްޖުގެ އަޅުކަމުގައި ބައިވެރިނުވާން ނިންމާފައިވާކަން ހާމަކޮށްފައެވެ.


Rajje aai Cochin ferry mi mahuge 20 gai fashanee – Iru\nރާއްޖެ އާއި ކޮޗިން ފެރީ މި މަހުގެ 20 ގައި ފަށަނީ\nރާއްޖެ އާއި އިންޑިއާގެ ކޮޗިންއާ ދެމެދު ބާއްވާ ފެރީގެ ހިދުމަތް މި މަހުގެ 20 ގައި ފަށާނެ ކަމަށް އިންޑިއާގެ ބައެއް ނޫސްތަކުން ރިޕޯޓުކޮށްފި އެވެ.\nއެ ނޫސްތަކުގައި ބުނެފައިވާ ގޮތުގައި ރާއްޖެއަށް އަންނަ ފުރަތަމަ ކާގޯ ފެރީ އިންޑިއާގެ ތޫތުކުޑިން ފުރާނީ މި މަހުގެ ދެ ވަނަ ދުވަހު އެވެ. އަދި ކޮޗިން އަށް މި މަހުގެ 22 ވަނަ ދުވަހު ބަނދަރު ކުރުމަށް ތާވަލްކޮށްފައި ވާއިރު ރާއްޖެއަށް ފެރީ އަންނާނެ ކަމަށް ލަފާކޮށްފައިވަނީ 26 ވަނަ ދުވަހު އެވެ.\nމި ހިދުމަތް ފެށުމާއެކު ރާއްޖެ އާއި ކޮޗިންއާ ދެމެދު މަހަކު 2-3 ދަތުރު ކުރާނެ އެވެ. މި ދަތުރުތައް ކުރާނީ ކޮޗިން އިން ކުޅުދުއްފުށީގެ ޕޯޓަށާއި މާލޭގެ ޕޯޓަށެވެ.\nއެކަމާ ގުޅޭ ގޮތުން، ފޮރިން މިނިސްޓްރީން ބުނީ މި މަހު ފަހުކޮޅު އެ ހިދުމަތް ފަށާނެ ކަމަށެވެ. ނަމަވެސް، ފުރަތަމަ ބޯޓު އަންނަ ތާރީހު ރަސްމީކޮށް ފަހުން އިއުލާނު ކުރާނެ ކަމަށެވެ.\nފުރަތަމަ އަންނަ ކޮންޓެއިނަރު ބޯޓުގައި މެޝިނަރީ އާއި، ފަރުނީޗަރާއި ކާބޯތަކެތީގެ އިތުރުން ބޭހުގެ ސަމާނު ވެސް ހިމެނޭކަމަށް ރިޕޯޓުތައް ބުނެ އެވެ.\nމި ހިދުމަތުގެ ސަބަބުން އިންޑިއާ އިން ރާއްޖެ އަށް މުދާ އެތެރެ ކުރުމުގައި ލުއި ފަސޭހަ ކަމެއް ލިބޭނެ ކަމަށައި ކޮލޮމްބޯ އާއި ދުބާއީ މަގުން ރާއްޖެއަށް އެތެރެކުރާ އަގަށް ވުރެ ކުޑަ އަގެއްގައި މުދާ އެތެރެ ކުރެވޭނެ ކަމަށް ރާއްޖޭގައި ހުންނަވާ އިންޑިއާ ސަފީރު ކުރިން ވަނީ ވިދާޅުވެފައިވެ އެވެ.\nނަމަވެސް، ކޮޗިން ފެރީއާއެކު ދެ ގައުމުގެ މެދުގައި މުދާ އުފުލުން ފަސޭހަވެގެން ދިޔުމުގެ ބަދަލުގައި އިތުރު ގޮންޖެހުންތަކެއް ކުރިމަތިވެދާނެ ކަމަށް ބުނެ ބައެއް ވިޔަފާރިވެރިން ވަނީ ކަންބޮޑުވުން ފާޅުކޮށްފަ އެވެ. ރައީސް އިބްރާހިމް މުހައްމަދު ސޯލިހުގެ ސަރުކާރުން އިންޑިއާއާ ވަރަށް ކައިރި ބަދަހި ގުޅުމެއް އުފައްދައްފައި ވެއެވެ. އަދި އެ ގުޅުމާއެކު ރާއްޖޭގައި ގައިމުވެ ތިބޭ އިންޑިއާ ސިފައިން އިތުރު ކުރާ މައްސަލަ ހޫނުވެ، “އިންޑިއާ އައުޓު” ގެ ނަމުގައި ދިވެހިންގެ ގިނަ ބަޔަކާއި އިދިކޮޅު ފަރާތްތަކުން ވަނީ ކެމްޕޭނެއް ފަށާފަ އެވެ.


Nazim ge geah pistol vedhi meeha hoadhijje: Suood\nނާޒިމްގެ ގެއަށް ފިސްތޯލަ ވެއްދި މީހާ ހޯދިއްޖެ: ސުއޫދު\nގާނޫނީ ވަކީލް ސުއޫދު އަދި އަލީ ޒާހިރު، ނާޒިމްގެ މައްސަލައާ ގުޅޭ ގޮތުން ނޫސްވެރިންނަށް މައުލޫމާތު ދެއްވަނީ - އަވަސް ފޮޓޯ: އަހުމަދު ޝުރާއު\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ގެއަށް ފިސްތޯލައެއް ލާފައި އޮތް ކުޑަ ކަޅު ދަބަސް ވެއްދި މީހާ ހޯދިފައިވާ ކަމަށް ނާޒިމްގެ ގާނޫނީ ވަކީލް ހުސްނުއްސުއޫދު ވިދާޅުވެއްޖެ އެވެ.\nނާޒިމްގެ މައްސަލަ ސުޕްރީމް ކޯޓުގައި އިލްތިމާސްކުރެއްވުމަށްފަހު ނޫސްވެރިންނަށް މައުލޫމާތު ދެއްވަމުން ވަކީލް ސުއޫދު ވިދާޅުވީ، ނާޒިމްގެ ގެއިން ފެނުނު ފިސްތޯލް އެގެއަށް ވެއްދީ ކާކުކަން ނާޒިމަށް ސާބިތުކޮށްދެވިފައިނުވާތީ އޭގެ ޒިންމާ ނަގަން ޖެހޭނީ ނާޒިމް ކަމަށް ދަށު ކޯޓުން ނިންމާފައިވާ ކަމަށެވެ. ސުއޫދު ވިދާޅުވީ، އެ ފިސްތޯލް ވެއްދި މީހާ ހޯދިފައިވާ ކަމަށެވެ. ނަމަވެސް ނާޒިމްގެ އެޕާޓްމަންޓަށް ހަތިޔާރު ވެއްދި މީހެއްގެ ނަމެއް ސުއޫދު ވިދާޅެއް ނުވެއެވެ. ސުއޫދު ވިދާޅުވީ ނާޒިމްގެ އެޕާޓްމަންޓަށް ހަތިޔާރު ވެއްދި މީހެއްގެ މައުލޫމާތު ލިބިވަޑައިގަތީ މިވަގުތު ގޭބަންދުގައި ހުންނެވި ނާޒިމަށް ކަމަށާއި ގާނޫނީ ޓީމަށް ނާޒިމު އެމައުލޫމާތު ހިއްސާކުރައްވާފައިވާ ކަމަށެެވެ.\nސުއޫދު ވިދާޅުވީ، އެ މީހާއާ ބެހޭ މައުލޫމާތު ސުޕްރީމް ކޯޓަށް ހުށަހަޅާފައިވާނެ ކަމަށެވެ. އަދި ހެއްކެއްގެ ގޮތުގައި ސުޕްރީމް ކޯޓަށް ހާޒިރުކޮށްދިނުމަށް އެދިފައިވާނެ ކަމަށެވެ. އެމީހާއަކީ ދަށު ކޯޓަށް ހެއްކެއްގެ ގޮތުގައި ހުށަހަޅާފައިވާ މީހެއް ނޫނެވެ. އާންމު އުސޫލުގެ ދަށުން ދަށު ކޯޓަށް ހުށަނާޅާ ހެއްކެއް ސުޕްރީމް ކޯޓަށް ހުށައެއް ނޭޅެ އެވެ. ނަމަވެސް ކުރީގެ ދިއްގަރު ދާއިރާގެ މެންބަރު އަހުމަދު ނާޒިމާއި ރިޔާސީ އިންތިހާބުގެ މައްސަލާގައި ސުޕްރީމް ކޯޓަށް ހެކި ހުށަހަޅައިގެން ޝަރީއަތް ކުރިއަށް ގެންގޮސްފައިވެ އެވެ.\n"އެމީހަކު އަޅުގަނޑުމެންނަށް މިހާރު ވަނީ ހޯދިފައި، އެމީހާއާ ބެހޭ މައުލޫމާތު ސުޕްރީމް ކޯޓަށް ވާނީ މިއަދު ހުށަހަޅާފައި، ކާކުކަން އެ ހަތިޔާރު ހިފައިގެން އެ ގެއަށް ވަނީ އެ މައުލޫމާތު ވަނީ ހުށަހަޅާފައި،" ސުއޫދު ވިދާޅުވި އެވެ.\nސުއޫދު ވިދާޅުވީ، އެމީހައަކީ ތަހުގީގަށް އެތަން ބަލައި ފާސްކުރަން ވަތް މީހެއް ކަމަށެވެ. އެ ކުޑަ ދަބަސް އެމީހާގެ އަތުގައި އެރޭ އޮތްކަމުގެ ހެކި ލިބިފައިވާ ކަމަށް ވެސް ސުއޫދު ވިދާޅުވި އެވެ.\nނާޒިމްގެ އަނެއް ވަކީލް އަލީ ޒާހިރު ވިދާޅުވީ، ލިބިފައިވާ އާ މައުލޫމާތުތައް ރިޔާއަތްކޮށް ޝަރީއަތް ހިންގައިދިނުމަށް އެދޭ ކަމަށެވެ. ދަށު ކޯޓަށް ހުށަހެޅި ބައެއް ހެކިން ވެސް ހާޒިރުކޮށްދީފައިނުވާ ކަމަށާއި އެހެންކަމުން ސުޕްރީމް ކޯޓުގައި އިތުރު ހެކި ހުށަހެޅުމުގެ ފުރުސަތަކަށް އެދިފައިވާނެ ކަމަށެވެ. އަލީ ޒާހިރު ވިދާޅުވީ، އުއްތަމަ ފަނޑިޔާރު އަބްދުﷲ ސައީދު ވިދާޅުވެފައިވާ ގޮތުގައި އިޖުރާއަތްތަކުގައި ދެވެން އޮތް އެންމެ ބޮޑު ލުޔެއް ނާޒިމްގެ މައްސަލާގައި ދެއްވާނެ ކަމަށް އުއްމީދުކުރައްވާ ކަމަށެވެ.


Thimarafushi kuhjjaa maama athun dhaulathah nagan amuru koffi\nތިމަރަފުށި ކުއްޖާ މާމަ އަތުން ދައުލަތަށް ނަގަން އަމުރުކޮށްފި\nތ. ތިމަރަފުއްޓަށް ނިސްބަތްވާ ކުއްޖަކު މާމަ އަތަށް ދިނުމަށް އެރަށު ކޯޓުން އަމުަރުކޮށްފައިވާ ވަނިކޮށް، މާމަ އަތުން ދައުލަތަށް އެކުއްޖާ ނެގުމަށް ފެމެލީ ކޯޓުން ވަގުތީ ގޮތުން އަމަުރުކޮށްފިއެވެ.\nފެމިލީ ކޯޓުން މިގޮތަށް އަމުަރުކުރީ މި ކުއްޖާއާ ހަވާލުވެ ތިބި ފަރާތްތަކުން އިހުމާލުވަމުންދާ މައްސަލައަކާއި ގުޅިގެން އެ ކުއްޖާގެ ގާނޫނީޫ ބެލެނެވެރިކަން ދައުލަތަށް ނެގުމާބެހޭ މައްސަލައެއް ދައުލަތުގެ ފަރާތުން ފެމެލީ ކޯޓަށް މިއަދު ހުށަހެޅުމުންނެވެ. ދައުލަތުން ވަނީ މި ކުއްޖާއަކީ ނުރައްކަލަށް ހުށަހެޅިފައިވާ ކުއްޖެއް ކަމަށް ބެލެވޭތީ މައްސަލަ އަވަހަށް ބަލައި ދިނުމަށް ކޯޓުގައި އެދިފައެވެ. އެހެންކަމުން ކޯޓުން ވަނީ މިރޭ މައްސަލައިގެ ޝަރީއަތެއް ބާއްވާފައެވެ.\nއަދި އަމުރުކުރީ 24 ގަޑިއިރު ތެރޭގައި ކުއްޖާ ދައުލަތާ ޙަވާލުކުރުމަށެވެ. އެ ޢަމުރު ތަންފީޒު ކުރުމަށް ހުރަސްއަޅާނަމަ، އެކަން ހުއްޓުވައި އެ ކުއްޖާ ދައުލަތާ ޙަވާލުކުރުމަށް މޯލްޑިވްސް ޕޮލިސް ސާވިސްގެ މައްޗަށް ކޯޓުން އަމުރުކޮށްފައިވެއެވެ.\n24 ގަޑިއިރު ތެރޭގައި ކުއްޖާ ދައުލަތާ ޙަވާލުކުރުމަށް ފެމިލީ ކޯޓުން ވަގުތީ އަމުރު ނެރެފި. އެ ޢަމުރު ތަންފީޒު ކުރުމަށް ހުރަސްއަޅާނަމަ، އެކަން ހުއްޓުވައި އެ ކުއްޖާ ދައުލަތާ ޙަވާލުކުރުމަށް މޯލްޑިވްސް ޕޮލިސް ސަރވިސްގެ މައްޗަށް ޢަމުރުކޮށްފައިވޭ\n— AG Office Maldives (@AGOmv) February 5, 2020\nމީގެކުރިން ތިމަރަފުށި ކޯޓުން ނެރުނު އަމުރުވެސް ތަންފީޒު ކުރުމުގައި ފުލުހުން އެހީތެރިކަން ފޯރުކޮށްދިނެވެ.\nފުލުހުން ބުނީ މިމަހުގެ2ވަނަ ދުވަހު ތިމަރަފުށީ ކޯޓުން ފުލުހުންނަށް ނެރެފައިވާ ކޯޓު އަމުރެއްގައި ކުޑަ ކުއްޖެއްގެ މާމަ އެ ކުއްޖާ ހަވާލު ކުރުމަށެވެ. އަދި އިއްޔެގެ 14:00ގެ ކުރިން އެ ކޯޓު އަމުރު ތަންފީޒު ކުރުމަށް ފުލުހުންގެ މައްޗަށް އަމުރު ކޮށްފައިވާ ކަމަށް ފުލުހުން ބުންޏެވެ.\nއެގޮތުން އެކުއްޖާގެ މާމަ ހެނދުނު ކުއްޖާއާއި ހަވާލުވުމަށް އައިއިރު، ކުއްޖާ ސްކޫލްގައި ހުރުމުން، ސްކޫލް ނިމުނީމަ 12:30 ހާއިރު ކުއްޖާ ގޮވައިގެން ޕޮލިސް ސްޓޭޝަނަށް ހާޒިރު ވުމަށް ކުއްޖާގެ ބައްޕައަށް ފުލުހުން އަންގާފައިވާ ކަމަށް ފުލުހުން ބުންޏެވެ. ނަމަވެސް އެ ކުއްޖާ ހުން އައިސްފައިވާތީ ސްކޫލް ނިމުމުން ކުއްޖާގެ ބައްޕަ އޭނާ ގޮވައިގެން މުލަކު ހޮސްޕިޓަަލަށް ގެންގޮސް ހޮސްޕިޓަލުގައި ކުއްޖާ އެޑްމިޓް ކޮށްފައިވާ ކަމަށާއި އަދި ކުއްޖާގެ ހާލަތު އިނގޭނީ ބްލަޑް ޓެސްޓް ހަދާފައި 14:30 ގައި ކަމަށް ކުއްޖާ ބެލި ޑޮކްޓަރާއި ހަވާލާދީ ކުއްޖާގެ ބައްޕަ ބުނި ކަމަށް ފުލުހުން ބުންޏެވެ.\nކޯޓު އަމުރުގެ މުއްދަތު ހަމަވުމުގެ ކުރިން ކުއްޖާގެ މާމަ ހޮސްޕިޓަލަށް ގެންގޮސް ލިޔުމުން ކުއްޖާވަނީ މާމައާއި ހަވާލުކޮށްފައި ކަމަށް ފުލުހުން ބުންޏެވެ.\nފުލުހުން ބުނީ ކުއްޖާގެ ހާލަތު ރަނގަޅު ކަމަށް ބުނެ ޑިސްޗާޖް ކުރަން 15:00 ހާއިރު ޑޮކްޓަރު ނިންމިއިރު، ހޮސްޕިޓަލް ކައިރިއަށް ރަށުގެ ގިނަ އަދަދެއްގެ ރައްޔިތުން އެއްވެ ކޯޓު އަމުރު ތަންފީޒު ކުރުމަށް ހުރަސްއަޅަފައިވާ ކަމަށެވެ. މިކަމާއި ގުޅިގެން ކުއްޖާއާއި ކުއްޖާގެ މާމަގެ ސަލާމަތާއި ރައްކާތެރިކަން ކަށަވަރު ކުރުމުގެ ގޮތުން، އެތަނަށް އެއްވެ ތިބި މީހުންގެ ގާތުގައާއި، އަދި ކުއްޖާގެ ބައްޕައަށް އެތައް ފަހަރަކު ފުލުހުން ނަސޭހަތްތެރިވެފައިވީ ނަމަވެސް އެމީހުން އެކަމަށް ހުރަސް އަޅާފައިވާ ކަމަށް ފުލުހުން ބުންޏެވެ.\nއެހެންކަމުން ހޮސްޕިޓަލުގެ އެމްބިއުލާންސް ހަމަޖައްސައި، ކުއްޖާ ގޮވައިގެން ބަނދަރަށް ދިއުމަށް 19:00 ހާއިރު މަސައްކަތް ކުރުމުން ރައްޔިތުންގެ ބަޔަކު ނިކުމެ އެމްބިއުލާންސަށް ނުދެވޭ ގޮތައް ބިންމަތީގަިއ އޮށޯވެ، އެކަމަށް ހުރަސް އަޅާފައިވާ ކަމަށާއި އެހެންކަމުން ރައްޔިތުންނާއި ކުއްޖާގެ ސަލާމަތަށް ބެލުމަށްފަހު ކުއްޖާއާއި ކުއްޖާގެ މާމަ ގޮވައިގެން ހޮސްޕިޓަލުން ފައި މަގުގައި ޕޮލިސް ލޯންޗާއި ހަމައަށް ގެންގޮސްފައިވާ ކަމަށް ފުލުހުން ބުންޏެވެ.\nފުލުހުން ބުނީ އެ ކުއްޖާ ގޮވައިގެން ގެންދިޔަ މަގުމަތީގައި ފުލުހުން ބާރުގެ ބޭނުންކޮށްފައެއް ނުވާނެ، ނަމަވެސް އަންހެނަކު ކުއްޖާގެ މާމަގެ ބުރުގާގައި ހިފައިގެން އުޅެނިކޮށް މަގު މައްޗަށް ވެއްޓުނުކަން ފާހަގަކުރާ ކަމަށެވެ.\nތިމަރަފުށި ކޯޓުން ނެރެފައިވާ ކޯޓު އަމުރު އިއްޔެ ތަންފީޒު ކުރުމުގައި ގިނަ ގޮންޖެހުންތަކަކާއި އެކުގައިވެސް ގަޑިއަށް ކޯޓު އަމުރު ތަންފީޒުކޮށްފައިވާ ކަމަށް ފުލުހުން ބުންޏެވެ.